
U našoj stručnoj pedagoškoj literaturi već se dugo osjećala potreba za 
knjigom, kao što je ova. Likovni odgoj djece i omladine postavljen je na posve 
ličnosti. U našoj pedagoškoj praksi nedostajala je knjiga, koja bi iz suvre- 
menog aspekta tumačila, kako treba da prilazimo problemima likovnog odgoja 
djece, i davala upute, kako i kojom metodom da se služimo kod samog rada. 
Da je to vrlo složen problem, vidi se po tome, što se već godinama i kod nas 
i u inozemstvu održavaju različita savjetovanja o tom pitanju. Centar za 
dječji crtež Saveza društava »Naša djeca« pridonio je na tom području zna- 
čajan udio. Predavanjima, izložbama, održavanjem kursova i seminara, repu- 
bličkim i međurepubličkim savjetovanjima za tu je problematiku zainteresirao, 
osim psihologa i pedagoga, sve učitelje i nastavnike likovnog odgoja. Treba 
istaknuti, da je autor ove knjige, član Centra za dječji crtež, mnogo učinio 
na uzdizanju naše likovne pedagogije. I ova knjiga je rezultat njegova 
praktičnog likovno-pedagoškog rada. 

Treba istaknuti, da je ovo prva knjiga te vrste kod nas, i uvjereni smo, 
da će svojim teoretskim i praktičkim savjetima i uputama vrlo korisno poslužiti 
našim učiteljima i likovnim pedagozima kod praktičnog rada u razredu. 

Centar za dječji crtež preporučuje tu knjigu ne samo učiteljima i peda- 
gozima, već i roditeljima. Uvjereni smo, da je ova knjiga uz knjigu »Likovni 
odgoj« velik doprinos našoj stručnoj likovno-pedagoškoj literaturi i da će 
objasniti mnoge probleme oko uzdizanja i unapređenja likovnog odgoja naše 
djece i omladine. 

Centar za dječji crtež 
Saveza društava »Naša djeca« 


PREDGOVOR 


Kao nastavnik učiteljske škole upoznao sam probleme likovnog odgoja 
najmlađih. Da bih mogao svojim učenicima, budućim učiteljima, preda- 
vati metodu crtanja za osnovnu školu, sam sam ulazio u vježbaonicu naše 
škole, promatrao najprije rad učitelja, a zatim četiri godine vodio nastavu 
crtanja. Usto sam se koristio različitom literaturom i zbirkom kolekcije 
Centra za dječji crtež pri Savezu društava »Naša djeca«, odlazio na stu- 
dijska putovanja, posjećivao mnoge škole u našoj zemlji i savjetovao se 
sa starijim pedagozima. 

Misao, da napišem ovu knjigu, nametnula mi se pri sastavljanju 
nacrta novog nastavnog plana i programa, jer je uz osnovne smjernice za 
rad s djecom od prvog do četvrtog razreda nedostajalo šire i učitelju 
pristupačnije tumačenje. 

Ova je knjiga namijenjena učitelju i roditeljima. U njoj se nižu moja 
iskustva i savjeti budućem pedagogu, izneseni jednostavno, da se mogu 
lako primijeniti u praksi. U pojedinim slučajevima dajem i najjednostav- 
nije upute za rad u razredu. 

Da bih prikazao, kako se gledanje djeteta razlikuje od gledanja od- 
raslih, u uvodu sam istakao, da je priroda jedna, a njenih slika u našoj 
svijesti mnogo, i da od časa, kad hoćemo da je prikažemo, mi nismo više 
svi jednaki, a niti smo jednaki djeci. Zato ih ne možemo naučiti presa- 
đujući im naše gledanje. Ono im ne bi koristilo. Ako imamo zdrave oči, 
svi vidimo prirodu na isti način: i umjetnik i laik. Jednako su je vidjeli 
naši preci, jednako je danas vidi i dijete. Ali u procesu prikazivanja, u 
samom času rada svaki upotrebljava svoje navike, svoj stav i svoje 
znanje. Tako nastaju razlike. Zato toliko stilova među odraslima i razlika 
između odraslih i djece kao i razlika među djecom različite i iste dobi. 

U iznošenju materijala izabrao sam načiv, koji mi se učinio najpri- 
kladnijim za čitaoca: na jednoj strani je tekst, a na drugoj crtež, koji 


tekst objašnjava. Svaki crtež sam iskoristio za neko opće tumačenje. 
Stoga nisam mogao donijeti mnoge, vrlo lijepe crteže, već samo one, koji 
mi omogućuju, da iznesem određeni stav ili dadem neku uputu. Zbog 
ograničenog opsega knjige nisam mogao dati više materijala. 

Na Savjetovanju likovnih pedagoga Jugoslavije god. 1958. u Vogošću 
opći pedagozi izrazili su bojazan, da mi djecu ne učimo, da ne poznajemo 
metodu davanja znanja i da želimo uvesti moderno slikarstvo u školu. 
Želio bih razuvjeriti pedagoge ovom knjigom. Naglašavam, da upravo 
tražimo način, kojim bismo dijete iz sedmice u sedmicu osposobljavali, 
da što bolje vidi, da što više uoči, da iz okolice izvuče što više podataka, 
a od učitelja pak tražimo, da pruži što efikasniju pomoć učeniku. 

Možda će netko, naprotiv, pomisliti, da mjesto nekadašnje učiteljeve 
intervencije predlažem novu, i da je u knjizi proveden prekruti sistem. 
Nastojim da dijete sistem ne osjeti, da ga učitelj ne provodi s prijetnjom, 
prisilom ili šablonski; ali ne vjerujem da bismo učeniku pomogli i da 
bismo bili pedagozi, kad naš postupak ne bi bio metodički promišljen. 
Kad bismo djeci dopustili veću »slobodu«, mislim da bi u nastavi crtanja 
zavladala anarhija. 

Ovo je samo jedan način, kako se može provesti likovni odgoj u nižim 
razredima osnovne škole. Možda će ova knjiga potaknuti na to, da se 
iznose suprotne metode ili da se dopunjavaju ovdje iznesene. 

Neka učitelji ne shvate riječi i slike ove knjige kao uzorke za po- 
navljanje. Neka ih svaki primijeni na svoj način, već prema situaciji u 
razredu. 

Osim crteža, koje su izveli učenici pod mojim vodstvom, objavio sam 
u knjizi i četiri crteža iz nekoliko drugih škola, jer su mi se učinili pri- 
kladnima, da pomoću njih nešto objasnim. 


MEV. ORD 


Oko nas je svijet. Po njemu kruži naš pogled i sve se odražava u 
oku. Kad zatvorimo oči te u sjećanju nastojimo izazvati ono, što smo 
vidjeli, pred našim unutarnjim okom nastaje drugi svijet. Nešto se pro- 
mijenilo, mnoge pojedinosti smo zaboravili, opažamo, da o istom predmetu 
različiti ljudi daju različite opise. Ako smo pak uz određeni predmet ili 
dio prirode vezani nekim doživljajem, naše unutarnje oko još više će 
nam izmijeniti sliku svijeta s obzirom na važnost, boju, veličinu i izbor 
podataka. 

Napokon, želimo li taj svijet opisati olovkom ili kistom, slika će se 
još više izmijeniti. Izmijenit će je alat, kojim radimo, naša vještina, naš 
izbor detalja, naša likovna naobrazba, uvjerenje, da se tako »mora« pri- 


kazati stvarnost, i mnogi drugi faktori. I tako se eto slika svijeta promijeni 
od časa, kad ga pogledamo, do časa, kad ga prenesemo olovkom ili kistom 
na papir ili na platno. To sve doživimo i onda, kad mislimo, da točno 
prikazujemo stvarnost. 


A koliko tek izmijeni sliku svijeta umjetnik, koji svojim stavom 
nešto hoće! Da bi prikazao svoju stvarnost, on zauzima svoje određeno 
stanovište, svijesno upotrebljava izbor detalja, i način prikazivanja, iako 
i on, gleđajući oko sebe, vidi isto kao i svaki čovjek: boju pločnika, veli- 
činu prozora, sjaj površine vode. 

Kad se djetetu usavrši organ vida, ono vidi sve i vidi dobro. Tu spo- 
sobnost stječe veoma rano. Pa ipak, kad ga zapitamo, neka nam opiše 
vatrogasca, on će spomenuti brkove i kapu i oči i dugmeta na odijelu 
i čizme, a ne će uočiti vrat, iako je njegovo oko sposobno da ga registrira. 
A kad ga zapitamo nakon susreta s vatrogascem, kako li će se tek tada 
izmijeniti opis! Dijete, dok gleda, odmah luči važno od nevažnog (za njega) 
i drugo ne vidi. Kako se dijete razvija, mijenja se način njegova gledanja, 
i premda dobro vidi, ono drugačije vidi. Taj razvoj mora poznavati učitelj 
ili likovni pedagog. 

Pred nama je fotografija (sl. 1). Oko fotografskog aparata nije vršilo 
nikakav izbor. Kroz sitan otvor zabilježilo je i travu, i žicu na plotu, i 
kamen na nasipu. 


Nije aparat mogao učiniti nikakvu korekturu prirode, ništa istaknuti, 
niti izbrisati. Čovjek s aparatom mogao je jedino izabrati mjesto, odakle 
aparat bilježi okolicu, i ograničiti vidno polje. Tako je mogao interveni- 
rati i kod obrade fotografije. 

Što je sve zabilježio aparat? Tri plana udaljavanja: drvo, na kojem 
se vidi svaka grančica, jer je veoma blizu našem stajalištu, zatim sto 
metara daleko od nas kuću s ogradom i drvetom, na kojem se vidi manje 
grančica, i brdo udaljeno dva kilometra, na kojem se jedva razabiru 
skupine drveća. Aparat je fiksirao daljine, i u vezi s tim smanjivanje 
predmeta. Registrirao je razlike u materijalima (koru drveta, kamen na- 
sipa, željezo tračnica, pečeni crijep, porculan na telegrafskom stupu i 
nebo) kao i prostornost i volumen drveta, kuće i brda. Nije mu izmakao 
tamniji ton trave prema svjetlijem tonu kuće, a da je sjalo sunce, uhvatio 
bi svijetlo i sjenu. Fotografski aparat je zabilježio i ljepotu sadržanu u 
predmetu. 

Ova je slika (sl. 2) djelo umjetnika, P. Brueghela. Zove se »Lovci u 
snijegu«. Slikar je vjerno prikazao prirodu, te nam se čini, da je nastojao 
naslikati sve, što mu je oko vidjelo. 

Pejzaž je pod snijegom. Sve se jasno vidi: od blizine do ubeskraj. 
Grm u dnu slike tako je velik, da mu se jasno vidi svaki suhi list. A na 
vrhu brijega u pozadini jedva raspoznajemo visoke stijene. Ako prstom 
izmjerimo veličine na slici, onda je lovac u lijevom uglu dvaput veći nego 
cijeli grad u pozadini. To je isto, kao kad nam ruka ispružena u prirodi 
pokriva čitavu rijeku, livadu ili selo. Slikar se svijesno služio znanjem 
o perspektivi. Iskustvo stečeno gledanjem prenio je u sliku. On zna, da 
se svaki predmet, kad se udaljuje, čini manjim. 

Slikar svijesno gradi i volumen. Pogledajmo most u desnom uglu. 
Kako osjećamo njegovu masu! Na njemu, i u kućama oko njega, vidimo, 
kako se kreću plohe, koje oblikuju volumen. To je upravo kao i na 
fotografiji. Nama su na ovoj slici takoreći poznate mjere. Možemo pro- 
suditi, kako je velik koji predmet. 

Mi možemo razlikovati i strukturu predmeta. Pogledajte, kako se 
razlikuje daska od kamena, snijeg od glatke površine leda. 


Mi osjećamo čak i zrak. Nađemo li se na brijegu i pogledamo li u 
daljinu, primijetit ćemo, kako su nam bliski predmeti jasni i kako im se 
boje oštro razlikuju. Udaljeniji pak predmeti gube konture, a boje im se 
gotovo stapaju; kao da se gube u tihoj plavičastoj maglici. Sve je to izrazio 
i slikar. Što onda nije prikazao? Po čemu je to onda zapravo umjetnina? 

Slikar nije bezlično kao aparat naslikao sve, nije mogao, a nije ni 
želio. Svaki potez kista, svaka crta očituje njegovu namjeru, njegov izbor. 
On je stvarao plan za grupe ljudi, grupe kuća ili raspored drveća. Možda 
je u času njegova promatranja i u desnom uglu stajao pas, možda nije 
bilo toliko djece na klizalištu, možda je mnogo drveća i kuća izostavio na 
slici, a možda je cijelo ono selo u pozadini izmislio. Napokon, recimo 
odlučno: možda je cijeli taj događaj zajedno s pejzažem stvorio iz mašte, 
ali kad je tako savršeno poznavao prirodu, uvjerio nas je, da to sve 
uistinu postoji. 

Služio se promatranjem, da nauči, ali je stečeno znanje primijenio 
prema unutrašnjem diktatu svoje volje i mašte. Imao je jasnu likovnu 
viziju, a proveo ju je ličnim načinom komponiranja. Time, što je slijedio 
svoju unutarnju sliku predmeta, stvorio je umjetninu. 

Pred nama su dvije slike. Jedno je perzijska minijatura, a drugo 
slika E. Murtića: New York. 

Na Brueghelovoj slici upoznali smo se s načinom predočivanja, koji 
se prosječnom gledaocu čini vjeran, gotovo bih rekao jedini. Ali današnje 
očiglednosti, na pr. linearna perspektiva, volumen, skraćenje, zračna per- 
spektiva, nisu bile očiglednosti uvijek, odnosno nisu očiglednosti svagdje. 
Da se ulica, koja se prostire unedogled, sužuje u jednu točku, zakon je 
prikazivanja tek od XV. stoljeća, i to samo u Evropi. Ni prije ni poslije 
to nije bio zakon u japanskom crtežu, u slikarstvu Kine, na zidnim sli- 
kama staroga Rima, na slikama gotike ili na perzijskoj minijaturi. Odga- 
jani u takvu gledanju i priviknuti na perspektivu, Evropljani lako zabo- 
ravljaju, da je to izraz samo naš, i to posljednjih pet stoljeća. 

Pred nama je savršeni prikaz, a bez perspektivnog prostora. Slika je 
raspoređena prema potrebi da se opiše događaj, prema ljepoti površine, 
a svako tijelo i svaki predmet prikazani su u najjasnijoj projekciji, bez 
potrebe da se predmet prikaže u udaljavanju. Slikar, da bi se izrazio, radi 
obično bez nijansa za modeliranje, i nema svijetla ni sjene. To je perzijska 
minijatura (sl. 3). 

Oko god. 1900. nastaje u Evropi preokret u slikarskom gledanju na 
prirodu. Bezbroj slikarskih pravaca i još više pojedinaca daju nova tuma- 
čenja prirode. Već smo kod Brueghela ustanovili, da slikar vrši izbor, da 
stvara prirodu, a ne da kopira; kod ove perzijske minijature to je još 
očitije. A tek s koliko lične slobode nastupaju slikari posljednjih pola 
stoljeća! Svaki sa svojim sistemom, kojim gleda svijet. Jedni tvrde, da se 
priroda može prikazati, ako se ne služimo prividnim i promjenljivim 
svijetlima i sjenom, već onim elementima, koji su u predmetu vječno, 
masom i oblikom; drugi tvrde, kao Picasso, da se predmet ne može obja- 
sniti, ako ga pogledamo slučajno iz jedne točke, nego ga treba prikazati u 
isti mah odasvud, i zato takvi slikari traže naročita sredstva; treći traže, 
da opišu gibanje i događaj, četvrti žele opisati svoje stanje. U tome bismo 
mogli otići ubeskraj. Kako vidimo, pojam klasične slike se raspao. Napu- 
štanje klasičnih zakona prikazivanja vidimo i na slici Ede Murtića (sl. 4). 


Dok umjetnici raspravljaju i pišu manifeste, dok se izmjenjuju sli- 
karski pravci i dok nenaviklo i zbunjeno oko laika gubi orijentaciju pred 
novim slikarstvom (dodao bih: ni prije to oko nije bilo orijentirano, samo 

je vjerovalo, da analizom sadržaja analizira bit umjetnine; a sada, kad 
mu ni sadržaj nije jasan, kaže, da se više ne snalazi), žive ljudi, izvan- 
redno obdareni nekim ćutilom, kojim vide. Oni vide, rekao bih, svoju 
istinu. Ne poznaju sredstva suvremenog slikarstva, ne uče u akademijama, 
već slikajući prave »griješke« u perspektivi, pune su im slike nelogičnosti 
u svijetlu i sjeni. Ali snaga njihova slikarstva opće je priznata. Nazivamo 
ih »naivnim umjetnicima«. 

Evo takve slike. Pred nama je ulica u Minchenu (sl. 5), rad E. Feješa. 
Ovo nalikuje snu. Snu o ljepšem svijetu, čarobnom u boji, dječjem u 
sadržaju. U toj se vijećnici ne mogu donositi ozbiljni zakoni, tu ne sjede 
pravi činovnici, a pravi suci ne sude iza tih lijepih prozora. Začuđen, 
čovjek-dijete vidio je nepoznat svijet. Kuća mu je mnogo veća nego u 
stvarnosti, a tramvaj, na nestvarnim tračnicama, vrlo je malen. Ali po- 
gledajte ove kuće! Koliko stupova, kubeta, okvira, konzola, kamenčića i 
crepova! A kakvo je to nebo! Taj opsjednuti čovjek slika Veneciju, Mun- 
chen, Firenzu i knežev dvor u Dubrovniku. 


Gdje su tu zakoni perspektive? Nešto je taj slikar i čuo o tome, da 
su kuće u daljini manje, ali on ne zna pravila, kojima bi to postigao. 
Uostalom, gdje je ta savršena ulica, koju vidiš ubeskraj? Kako bi on 
mogao okititi fasadu kuće tim šarenim pločama, kad bi je okrenuo prema 
nedogledu. Iz obaju razloga on nabraja ono, što zna. I tako možemo reći: 
on slika ono, što zna o predmetu; i zato ga istovremeno naslika točno i 
sprijeda i sa strane. Bilo bi to slično kubistima, samo što naivni umjetnici 
to rade zato, jer još nisu spoznali zakone perspektive, a kubisti, jer su 
ih se odrekli. 

Svaki naivni slikar gleda drugačije, ali zajednička im je crta nepo- 
znavanje zakona slikarstva. Ne bih o njima toliko govorio, da se u njihovu 
slikarstvu ne krije velika ljepota neposredne istine, a upravo je to osobina 
dječjeg crteža. 


A tko uči djecu, da uzmu kredu i šaraju po pločniku ili po plotovima? 
To je jedna vrsta njihove igre i njihova potreba. Crtaju »škole«, grade 
kuće, rišu Indijance, rugaju se jedni drugima. Što sve crtaju djeca? Često 
poznate oblike i bezbroj puta rade jedno isto. Drugi se upuštaju u pri- 
povijetke, sanje, izlete, opise, izmišljanja. Ponekad se razgiba četa crtača, 
pilji u pločnik i priča kredom. Kad nastupi zima ili duge kiše, djeca 
gledaju kroz prozor i putuju. Tada crtaju u teku, na novinama, na svakom 
papiru. 

Djeca su crtala uvijek, i to ne samo budući slikari. Samo o tome 
nemamo dokaza, jer ta njihova aktivnost nije bila registrirana. Ta aktiv- 
nost razvija dijete, pomaže mu da savlada ono, što je jače od njega (već 
je prethistorijski čovjek vjerovao, da će lakše savladati jelena, ako ga 
nacrta), da posjeduje, što u stvarnosti ne može. Usput dijete nešto radi, 
vuče velike poteze po papiru ili na pločniku, i što su ti potezi veći, što 
je u njih uloženo više napora, ima u njima i više života. 

Tek je potkraj XIX. stoljeća zapažen taj fenomen i priznata mu je 
vrijednost kod odraslih. C. Ricci prvi je počeo skupljati dječje crteže i 
fotografirati one, koje je nalazio po zidovima. Oni nam otkrivaju jedan 
novi svijet. U taj su svijet zaronili psiholozi, zatim estete i napokon peda- 
gozi. Svakako, dječji crtež postigao je pravo na život. Skupljaju se prve 
zbirke, različiti dokumenti o razvoju jednog djeteta kroz crtež; dopisuju 
se stručnjaci iz svih krajeva svijeta; iz mnogih pojedinačnih nastojanja 
razvija se moćan pokret: staranje o dječjem crtežu. 


Misao o dječjem slobodnom stvaralaštvu probijala se u posljednje 
pola stoljeća od prvih entuzijasta i kolekcionara do škola i institucija, 
koje se tim bave. Zaređale su izložbe slobodnog dječjeg stvaralaštva. 
Prva izložba dječjih crteža u Jugoslaviji priređena je u Umjetničkom 
paviljonu u Zagrebu 1904. godine. U to su se vrijeme u Engleskoj, Ame- 
rici, Italiji, Austriji pa i u Njemačkoj izložbe priređivale sistematski. 
Osnova, na kojoj se vrše izložbe, izmjene kolekcija i ostalo, jest auten- 
tičan izraz djeteta, nesmetan i neiskvaren od odraslih, kao tumač razvoja 
ličnosti, etničkog kruga ili geografske sredine. 

Između dva rata, u vezi s grupom »Zemlja« organizirana je izložba 
dječjih crteža, koja prva nosi upravo te značajke. Poslije Oslobođenja 
kod nas je održano desetak značajnih izložbi. Njihovu organizaciju pre- 
uzima Centar za dječji crtež u Zagrebu u sklopu Saveza društava »Naša 
djeca«, koji vode poznati pedagozi, psiholozi i likovni umjetnici. Da spo- 
menem samo neke naslove izložbi: »Moj zavičaj«, »Život partizana«, 
»Čovjek i rad«, »Moj dom«. 

Za unapređenje dječjeg crteža štampaju se leci, brošure i knjige. 
Otvaraju se i slobodni slikarski ateljei za djecu. Spomenut ću neke ateljee 
u Francuskoj: 

Atelje četvrtka u gradovima Francuske. Način rada: dijete dolazi 
četvrtkom u atelje, kojim upravlja vrstan pedagog. Atelje je opskrbljen 
potrebnim likovnim alatom. Tu dijete slobodno odabire temu, format i 
boje za svoj izraz. 

Ateljei za mlađe od 15 godina — Odgojna služba Muzeja dekora- 
tivnih umjetnosti u Parizu. Način rada: dijete dolazi u kontakt s predme- 
tima umjetnički visoko vrijednim, a koji se upotrebljavaju za stimuliranje 
dječjeg stvaralaštva. 

Klub slikarske palete, Pariz — za djecu od 5 do 14 godina. Način 
rada: pod vodstvom nastavnika i u specijalnim radionicama, u kojima 
svako dijete čeka određen broj boja, kistova i tri sata rada, dijete slobodno 
izabire temu, format i materijal, ali živeći pod posebnim sistemom ono 
se disciplinira i privikava na kolektiv i na dužnosti. 

Treba spomenuti i mnogobrojne ustanove, koje po Freinetovoj metodi 
rade po svim krajevima Francuske, a organizirane su neke radionice 
s djecom i izvan zemlje. 

Kod nas se radi također na otvaranju povremenih ili stalnih slikarskih 
ateljea za djecu. 


Ovo vrijedno, ali rijetko bavljenje djetetom, koje crta, ima karakter 
povremenosti, visoke stručnosti i likovne sladokusnosti. Ono dijete, koje, 
zahvaljujući prilikama, dospije u takav institut, ili dođe u ruke takvom 
pedagogu, ima velike mogućnosti za razvoj. 

Ali na širem frontu, moderni se likovni pedagog bori, da se ta metoda 
uvede kao službena u školu. I od god. 1900. slobodan dječji crtež sve više 
probija brane školskih planova i ulazi kao služben način rada u obaveznom 
školovanju u predmetu crtanje. Da nam bude jasnije, kako se radilo 
u prošlosti, reći ću nešto o tadašnjem načinu rada. Promotrimo samo 
tri načina rada. 

Prvi način: nastavnik crta na ploči, a učenici to precrtavaju u teku. 
Ta nesuvremena metoda morala je zbog svojih nedostataka prva otpasti: 
učitelj može samo mali broj predmeta pokazati učeniku, sve se pretvara 
u sheme, nastava nije više zanimljiva; kopirana, a ne konstruirana stvar 
lako hlapi iz pamćenja. 

Drugi način: učenik crta promatrajući najprije jednostavne, a kasnije 
komplicirane predmete. Za takvo crtanje učeniku treba dati osnovna 
znanja iz perspektive, o elipsi, svijetlu i sjeni, bačenoj sjeni, i t.d. To je 
lijepo zamišljeno u nastavnom programu, ali dijete to od sedme do jeda- 
naeste godine ne može svladati. Takva se plana ionako nitko nije mogao 
držati. Drugi je nedostatak, što se premali broj predmeta mogao staviti 
pred učenike, i to obično: posuda, povrće... A kako da crta životinje, 
prijevozna sredstva, stambene objekte, ilustracije? 

Treći način: učenik crta i slika po mašti, napamet. Po novom nastav- 
nom programu ta je metoda obavezna. Ona otvara sve mogućnosti uče- 
ničkog samorazvoja, sve širu upotrebu tematike iz života, vezu s drugim 
predmetima; ne postavlja neprirodne zahtjeve, koji ne odgovaraju dobi 
djeteta. 


Ali prije nego pođemo novim, boljim putem, osvrnimo se unazad. 
Što smo mi naslijedili u školama? Nas zanima dob od prvog do četvrtog 
razreda osnovne škole. Pregledao sam bezbroj crtanki, teka i blokova 
iz svih krajeva naše zemlje. Sve pokazuju isto. Crtanje je zadavalo najviše 
brige učitelju. Što da radi? Četrdeset puta u svakoj školskoj godini, 
ukupno sto i šezdeset sati za četiri godine. Učiti učenika da crta bio je 
težak zadatak. Samo su se neki učitelji, poznati kao »vješti crtači«, hvatali 
ukoštac s planom, ali to se svršavalo presađivanjem amaterskih vještina 
odrasla čovjeka i — obično kičem. 

Većina je učitelja sav likovni odgoj svela na urednost u izvlačenju 
okvira i slova, na _ nekoliko nacrtanih voćaka i uvijek isti ornament. 
Ako bi inspektor tražio rezultate rada, moglo se reći, da su đaci discipli- 
nirani, uredni, a drugo im učitelj po starom nastavnom planu nije ni 
mogao dati. Trebalo je promijeniti način rada u osnovnim školama. 

Što vidimo listajući naslijeđene crtanke iz sva četiri razreda osnovne 
škole? 

Nedostaje linija napretka od prvog do četvrtog razreda. To je zbrka 
metoda, uglavnom kopiranje po predlošku, iako je u nedavno napuštenom 
programu bio zadatak: crtati po prirodi. 

Pogledamo li teke jednoga razreda, gotovo svagdje se vidi, da je 
netko crteže korigirao. Ili najbolji crtač u razredu ili učitelj. Tako se ne 
ističe pojedinac. Individualni napredak i lično stvaralaštvo ostaje neza- 
mijećeno. Predmet postaje nezanimljiv, djeci je težak, a učitelju također. 

Promotrimo najprije predvježbe za pisanje (sl. 6). Kakve će koristi 
imati dijete od ove nametnute sheme čovjeka, koju vidimo na gornjoj 
slici? Nikada se ne će osloboditi; pa i kad bude crtao nogometnu utakmicu, 
izvodit će ovo neživo rješenje kao jedan način crtanja, jer zna, da ga 
učitelj cijeni. Dijete je osakaćeno, njegov je prirodni rast sustavljen, a 
svi smo lišeni ljepote, koja potječe iz dječje iskrenosti. 

Ornament (sl. 7). Za dekorativne zadatke pedagog mora imati ukusa 
i dati uputu korisnu za dijete. Ovaj ornament je prosječan. Ukočen je, 

bez invencije i bez ljepote. Kakva je veza između prikazanog jaglaca u 
sredini i ornamenta? Ovim se načinom kvari kod učenika smisao za deko- 
rativnost. 

Bor za dan Dječje radosti (sl. 8). Okvir na slici izvučen ravnalom; 
na donjem rubu okvira, kao na podu, nacrtan olovkom sto, i na njemu 
bor. Sto izvučen ravnalom, bor slobodnim potezom. Sve je pusto i dosadno, 
ponovljeno masnom bojom, bez duha i bez doživljaja. Izraz je siromašan, 
prostor je ostao prazan, format papira neispunjen. I ne bih to spominjao, 
da to nije opća pojava. 


Grad Zagreb (sl. 9). Ako je to Zagreb, zar su sve kuće u Zagrebu 
jednake? To su šablone kuća, a ne kuće. Je li ta kuća izgrađena na cesti 
ili u rijeci? Zar u jednom organiziranom naselju nema reda? Kakvo je to 
drveće? I zašto u četvrtom razredu crtaju sunce? 


Na jednom crtežu sjedi majka za šivaćom mašinom, a iza nje Indi- 
janac i kauboj. Kakva je veza između majke i ove dvojice? Što oni 
traže u našim crtankama? Kakav je to morao biti zadatak? 

Kako jadno izgledaju ova jabuka i kruška, nacrtane pa obojene po 
istoj crti! Ili figurica djeteta, izrezana (kao i sličica majke) iz žurnala 
za djecu! Gdje je tu metoda? Što dobiva učenik tim? Bezbroj takvih 
besmislenih crteža pokazuje da valja tražiti novi način rada s djecom. 


Na idućim stranicama iznijet ću primjere iz svoga rada u školi. 

Programi spomenuti na 19. i 20. strani, prvi i drugi, nisu donijeli 
rezultata. Nisu odgovarali stvaralačkom potencijalu učenika. Prvi je 
program bio ispod mogućnosti djeteta, a drugi iznad nje. Prema tome je 
i rezultat izostao, jer se nitko programom nije mogao služiti, pa je radio 
upravo opisane zadatke. 


Druga bi krajnost bila slobodan rad djeteta: stimuliran, ne rukovo- 
đen; kratko rečeno, djeci bi bio prepušten izbor teme i materijala. Vidio 
sam mnogo takvih crteža. Oni nastaju u drugoj klimi, a ne u razredu 
između sata zemljopisa i računa. Ne u kombiniranom razredu seoske škole. 
Ne sa četrdesetoro djece i ne bez naročitog likovnog pedagoga. To su 
slikarski ateljei. Iz tih ateljea izlaze lijepe slike, ravno na zidove izložbenih 
paviljona. Umnožavaju se reprodukcije, u kojima uživamo, jer su lijepe. 
I mi bismo željeli, da imamo mnogo takvih ateljea u našoj zemlji. Ali naš 
rad u školi ima i drugu svrhu. Crtanje nije izoliran predmet; mi moramo 

našim radom unaprijediti učenikovo mišljenje, širiti i pomoći širenju 
njegova općeg znanja, povezati naš rad s ostalim predmetima u školi. 
Svaki nas likovni rezultat mnogo veseli, ali to nam nije jedini cilj. 

Da to postignem, nisam mogao u ovim okolnostima djeci posve pre- 
pustiti slobodan izbor teme. Čar potpune slobode brzo potamni, i oni me 
tada gledaju sa željom, da ih vodim. Osjetio sam, da dijete mora živjeti 
u uvjerenju, da je slobodno, ali ja nisam bio slobodan. Morao sam znati, 
što dijete u kojoj dobi može, morao sam pratiti događaje općenita i nje- 
gova interesa, pratiti tok nastave u drugim predmetima, zadržavati se 
s djecom za vrijeme odmora, pratiti njihove priredbe. I uvijek sam morao 
vidjeti, u kojem su stupnju djeca. 

RAD U PRVOM RAZREDU 


Nastavak 
igre 


Eto nas na početku školske godine, a za djecu na 
početku školovanja uopće. Moram ovdje istaći, da je to 
bilo na početku i moga pedagoškog rada u vježbaonici: 
Tražio sam savjete odasvud: od poznatih stručnjaka, u 
knjigama i t.d. Tako sam našao jedan sretan primjer. 
Djeca su crtala konja za jahanje. Tamo se radilo o konju, 
kojeg bi izveli na papiru, zalijepili na štap i jahali u 
razredu. Meni je bilo dovoljno da načine što vjerniju 
glavu konja (sl. 10). Jedno sam znao pouzdano: ne smijem 
grubo narušiti dječje doživljavanje kroz igru i moram je 
nastaviti u školi. Oni su zadovoljni da im moj radni sat 
izgleda kao sat zajedničke igre i takvo raspoloženje vlada 

Predvježbe 
za pisanje 


u razredu. Želio sam, da nacrtaju glavu konja veliku ba- 
rem kao moja šaka, a rezultat je bio pun razred nacrtanih 
konja: vjerno izvedenih očiju, grive, zuba, orme. 

A djevojčice, na bijeloj krpici ili na papiru crtaju 
šare, da načine lijep pokrivač za lutku. 

Moram istaći, da tako ne radim, kad dijete prvi dan 
dođe u školu. Sigurno tada ne bih počeo baš time. Naj- 
prije radimo, što tko hoće, ili što tko zna, priborom, 
kakav tko posjeduje. Tako ih upoznajem. Ne jedamput, 
nego mnogo puta polazimo bez određene teme, dok se 
ispričaju. Neki su brzo gotovi — ti nisu do sada mnogo 
crtali i plaše se krenuti u nešto novo — neki su za neko- 
liko dana ispunili cijelu crtanku. 


Kad se zamore, uskačem s opisanim satom: konj. To 
izaziva natjecanje, komentare, opće veselje. Samo jedna 
određena igračka, ali živa kao konj, mogla je tako zapo- 
sliti trideset pari očiju i ruku. Lutku zasada ne dam 
crtati, jer bi to bila lutka iz slikovnica, puna nebitnih 
pojedinosti: vrpca, noktiju, trepavica. Crtajući konja, 
djeca ne mare za takve nevažne sitnice. 


U toku sata lijepe crteže pokazujem u razredu. U 
svakom nađem nešto dobro, i to bodri cijeli razred i sva- 
kog pojedinačno. Na kraju sata naslažemo sve na ploču. 

Valja istaći, da su mnoge djevojčice crtale konja. 
Samo ih je mali broj izveo dekoraciju na krpicama ili na 
papiru (sl. 11). Teško su razumjele, što tražim. Nisu shva- 
tile odmah, da tražim samo jednu lijepu krpicu, bolje bi 
bilo da sam im to pokazao na primjeru. 


Velik mi je problem teka za predvježbe za pisanje. 
Ne prihvaćam sheme stolice, stola, čovjeka. Mislim, ako 
se ruka mora priučiti na red i ponavljanje, da bi bila spo- 
sobna kasnije pravilno pisati, pronađimo nešto što također 
poučava, a ne škodi. 


Ako dijete crta niz stolica, neka ponavlja crtež svoje 
stolice. Neka crta plot, ljestve, kuću; neka radi samo ono, 
što sam sebi stvori kao tip. Tu se mnogo griješi. Meni se 

Ravne crte 


Domaći zadaci 


čini, da stvaranje uvjeta za savladavanje pisanja ili ra- 
čuna ne smije iskrivljavati predodžbenu moć djeteta. 
Da ih navedem, da izvlače ravne crte, zadajem im, neka 
mi nacrtaju životinje u zoološkom vrtu u kavezima. Evo 
žirafe i krokodila (sl. 12 i 13). 


U principu ne dajem domaće zadatke. Dijete se time 
previše zaokupi, a tek je počelo ići u školu. Mene veseli, 
da dijete kod kuće slobodno crta, pa često tražim, da mi 
te crteže i donese. Ali čim se radi o domaćem zadatku, 
obično se upleću roditelji, što upravo najviše želim izbjeći. 
Ako su zadaci osim toga veliki, roditelji se još više osje- 
ćaju ponukani, da djetetu pomognu. To vrijedi za sve 
razrede, s kojima radim. Crtanke držim u školi, a rodi- 
teljima ih pokazujem na roditeljskom sastanku. Pred- 
vježbe za pisanje zadajem samo na već opisan način. 

Dijete može crtati sve ono, o čemu priča, svoje uspo- 
mene, predmete oko sebe, u kući, u školi. Sasvim je 
sigurno, da u mnogim radovima ne prepoznajem objekt. 
Ali svojim odobravanjem podižem volju učenika. 


S tehničkim uputama ne hitam. Ne izabirem mate- 
rijal. Neka crtaju i boje materijalom, koji imaju na 
raspolaganju. 

U tom početnom periodu od prva dva mjeseca treba 
imati strpljivosti i snalažljivosti, da djecu upoznamo i 
priviknemo na zajednički rad. Valja klasificirati prva 
njihova znanja. 

Naročito izbjegavam precrtavanje, jer je nekorisno. 
To, što se nalazi u početnici i računici, crtali su odrasli 
ljudi; drugi je izbor detalja u njihovu crtežu nego u crtežu 
djeteta, drugo je gledanje na svijet, druga je sposobnost 
crtanja. To ne može biti korisno kao uzor. A koliko pred- 
meta ima, u kojima se krije vertikala, koliko predmeta, u 
kojima se krije krug! Ima dovoljno takvih predmeta, te 
možemo izostaviti one, koje djeca imaju nacrtane u svo- 
jim knjigama. 

Priprava za 
crtanje 


Borimo se, da steknemo povjerenje učenika, ali i 
povjerenje roditelja. Kako ćemo to postići? Izvucimo iz 
dječje nutrine ona rješenja, koja samo čekaju da izbiju. 
Neka se dijete iznenadi, koliko zna. A to ćemo postići 
prikladnim izborom teme. 


S djecom treba mnogo razgovarati. Sada je jesen. 
Hajde da je nacrtamo. Jesen, kao opći zadatak, bio bi pro- 
mašen, kada učenicima ili čak svakom pojedinačno, ne 
bismo točno ograničili njegov dio tog zadatka. Na primjer: 
vinograd — kolje i loze u vinogradu, kraj toga djevojčica 
s košaricom; ili: kola i ljudi za vrijeme berbe. To je opi- 
sano u tančine. Ili voće u košari, ili prodavačica voća, ili 
lišće kako pada s drveća, kraj toga kuća, stup ili nekoliko 
ljudi. Na crtežu pred nama to se upravo vidi. U vinogradu 
smo. Po nekom redu zabadamo kolje, oko njega se povija 
trs. Dijete zna, da trs raste iz ravne zemlje i zato dolje 
podvlači crtu. Ispod svakog reda je crta (tako su radili 
stari Egipćani). U dobi oko sedme godine dijete se bori, 
da iz shematskog en facea prijeđe u realistički profil; zato 
je glava djevojčice što bere grožđe u isti čas i u jednom 
i u drugom položaju (sl. 14). To će se ponavljati na neko- 
liko crteža u ovoj fazi razvoja, dok samo dijete jednom 
ne zaboravi staviti i drugo oko. Crtež će ga zadovoljiti, 
i potreban korak naprijed učinjen je uz pomoć pedagoga 
ili bez nje. 


Prije nego što počnemo crtati, svako dijete iznosi u 
tančine sve, što će prikazati. Ta priprava za crtanje veoma 
je važna, jer ih tako možemo pokrenuti na crtanje mnogih 
podataka, kojih se sami ne bi sjetili. Kako vidimo, ova 
priprava mora biti realna. Katkad može zauzeti veliki dio 
sata, ali to je korisno; dijete uči govoriti, crtati i zaklju- 
čivati. 

Dječak se odvažio za berbu voća (sl. 15). Uglato, ali 
sigurno gradi drvo. Mala sestra čeka pod drvetom, veći 
brat je na drvetu. Na sve to je upozoren. Udove ne zna 
pokrenuti u akciju, ne presavija ih. Sve je uglato, ali 
dobro izgrađeno. 

Funkcija 
predmeta 


Pravilnost 
crteža 


Kad je tema vrlo jasno opisana, crteži se razlikuju. 
Imam kod sebe mnogo crteža iz istog razreda. Svaki je 
po načinu i po sadržaju drugačiji. Čak su upotrebili i 
različita sredstva za rad. 


Da sebe kontroliram, čuvam u nekim mapama crteže 
cijelog razreda izvedene na jednom satu. Tako imam bolju 
sliku prosjeka rada onoga, što smatram uspjehom _ ili 
neuspjehom metodske jedinice. 

Moji zaboravljeni ključevi. A vaši? Kad je majka 
koza (u priči »Vuk i sedam jarića«) pošla u grad, kakvim 
je ključevima zaključala vrata, kakvim kuhinjski ormar, 
a kakvim sat? A kakve ključeve vi upotrebljavate kod 
svoje kuće? 

I nastaju ključevi »od zlata«, fini i sa mnogo sitnih 
zubaca, jednostavni za obične ladice i veći za stan (sl. 16). 
Debeli ključevi za kućna vrata. A kakvi bi tek bili, kad 
bi mogli zaključati grad? 


Svakom predmetu valja objasniti i njegovu funkciju. 
Obruč ključa služi za okretanje, vrat ključa je dugačak, 
koliko je duboka brava, a zarezi na ključu, kao najvažniji 
njegov dio, kod svakog su ključa različiti. 

Što smo s ovim postigli? Otkrili smo, da neki obični 
predmeti mogu biti poučni za zaključivanje, za opisivanje 
riječima, za disciplinirano građenje u crtanki, a i za 
vježbu ruke. Krugovi i ravne crte dobro će doći u 
pisanju. 

Drugi red učenika crta češalj (sl. 17). I to dva češlja, 
jedan s drškom, kakvim se češljaju djevojčice, a drugi sa 
širokim i uskim zupcima. Kako disciplinirano crtaju 
zupce! Pa ako zupci nisu dosta dugi za češljanje, jedan 
drugoga sami opominju; treba ih popraviti. To je vježba 
za ravne crte, a svaki popravlja crte, ne zato, što nisu 
ravne, već zato, što zupci nisu dobri; jer se ne bismo 
mogli dobro češljati takvim češljem. 

Boje u 
štapićima 


Crtanje 
olovkom 


Tempera i vodena boja neka izbace olovku i boje u 
štapićima! Štoviše, valja zabraniti upotrebu masnih boja 
u štapićima. To je gotovo jednodušan, ali pogrešan za- 
ključak učitelja, koji su proučili nacrt novog programa 
za osnovnu školu. 

Zašto da budemo tako strogi prema sredstvu, koje 
može u početku mnogo pomoći. Evo dva primjera: Jedan 
učenik crta neposredno temperom, kako majka radi u 
kuhinji (sl. 18), drugi bojom u štapićima (sl. 19). Oba rada 
su dobra. Zašto? I jedan i drugi izrazili su jasno svoju 
misao. 

Borba za vodenu boju i temperu razumljiva je u no- 
vom nastavnom programu, jer se tim tehnikama dosad 
pristupalo sa strahom, kao da učenik nije sposoban da 
njima radi. A dajte predškolskom djetetu temperu i dobar 
kist, razbudite mu maštu i ostavite mu vremena, brzo ćete 
se uvjeriti, kao što je djetetu prirođen grafizam, kad ima 
u ruci zašiljeno sredstvo za crtanje, da mu je isto tako 
prirođena i gradnja u plohama ili crtanje širokim kistom. 
A kako tek ne bi onda, kad pođe u školu. Sve ovisi o 
postavljenom zadatku. 


Kad je boja u štapićima štetna? Kad dijete nacrta 
odabrani predmet i stane, uzme masnu kredu i ponavlja 
crte bojom. Kvari. Živu misao, koja se odmatala pred 
njim, dok je stvarao olovkom, umrtvljuje ponavljanje. 
Tada ne stvara, već samo izvlači po istoj crti. Ali, ako 
crta izravno tom bojom, on stvara. To će učiniti rijetki 
u razredu. Kod ostalih učenika ne treba forsirati. Većina 
će učenika nacrtati olovkom i plohe ispuniti bojom; tako 
će živu crtu popuniti bojama. Lako ćemo ga sad navesti, 
da drugi put samom olovkom ispuni neku plohu na papiru, 
i eto nove tehnike, i njemu novo otkriće. 

Pogledajte u prvom i drugom slučaju štednjak i 
majku. Pogledajte, kako je složio stol i stolice. A kako je 
tek iz poluprofila, olovkom, nacrtao ramena i ruke majke 
na donjoj slici. 


34 


Obične upute 


Upotreba gume 


Veličina i 
smještaj crteža 


Pred nama su vrata, dvokrilna, sa šest polja, bravom 
i spojnicama. Dodamo li boju, možemo ih prepoznati 


(sl. 20). Gotovo svaki učenik ove dobi može taj predmet 


lijepo svladati. To je jednostavna površina, koja se poslije 
zajedničkog opisivanja može lako nacrtati na plohu. 
Učenici rade vrlo brzo. A sat još traje. Dogovaramo se, 
neka nacrtaju mnogo takvih vrata (sl. 21). Neka crtaju 
slobodnom rukom, bez ravnala, kao i dosad! Ta vrata 
mogu biti manja, da ih mnogo stane na papir, a bilo bi 
lijepo, kad bi od njih stvorili ravan niz. 


Dajem im upute, kako treba da sjede. Sjediti treba 
ravno, oči ne smiju biti blizu crteža. Ne može se crtati, 
ako se učenik nasloni na lijevi lakat. Papir se ne smije 
okretati za vrijeme crtanja. Te će upute učitelj bezbroj 
puta ponoviti kroz cijelo školovanje. Ako radimo na 
većem formatu ili izrađujemo zadatak, koji ih jako zanio, 
dopuštam i da ustanu i da razgovaraju, samo da naprave 
dobru sliku. 


Eto, koliko horizontala i vertikala slažu djeca uredno 
na papir. 


Pazim, da gumu ne upotrebljavaju previše. U šali im 
kažem, da danas smiju brisati samo tri puta. I zaista, već 
se za nekoliko minuta diže jedan dječak i pita me, smije 
li još jedamput brisati, jer bi to bilo četvrti put. Tako 
postižem, da gumu ne upotrebljavaju suviše i da njome 
ne proderu papir. 


Mnogi crtaju na donjem rubu papira. Tražim od njih, 
da crtaju u sredini i da crtež ne bude sitan. Neka bude 
velik barem kao moja šaka. Česta je pojava kod djece, da 
crtaju previše sitno. Kolikogod ih na to upozoravam, 
crtež nikad nije dovoljno velik. To tražim stoga, da ih 
veliki format primora na određeniju formu ili na mnoštvo“ 
detalja. 


Ako vrata nacrtaju koso, pitam ih, kako bismo mogli 
proći kroz takva vrata. To je plošan objekt običnih oblika, 
i oni ga mogu savladati crtajući ravno. 

Obične teme 


Djeca idu u školu i promatraju čistače ulica, dok 
polijevaju pločnik. Skaču u lokve, prskaju se. Evo nas 
na poslu. Crtamo polijevanje ulica (sl. 22). Takve i slične 
teme nekada su učitelji izbjegavali kao školski zadatak, 
a baš one kriju u sebi jasna likovna rješenja. 


U dugom nizu radnici predaju jedan drugome viju- 
gavu zmiju. Ona se penje na rame, ulazi pod pazuho, puže 
po zemlji, namata se na kolut. Čovjek odjeven u sivo gu- 
mirano odijelo nosi visoke gumene čizme, sav se pretvorio 
u trokut s glavom na vrhu. 


Naravno da djeca ne znaju načiniti ljudsku figuru. 
A ipak su nacrtala ljude. Nacrtala su ih lakše onako 
usput, dok je pažnja bila usmjerena na pokrenutu cijev, 
iz koje teče voda. 


Jesen je. Sa žutog drveta padaju listovi, po njima 
skačemo, pa šušte. Ali netko ih uredno skuplja i vozi na 
hrpe. To je smetlar. 


Pogledajte smetlareva kola. Okomit pravokutnik, dva 
kruga i jedna kosa crta. Kao po dogovoru cijeli razred 
rješava tako. To je u predmetu. Taj jednostavni znak, 
kao slovo, osjećam, da je poznat djetetu. 


I ova je učenica rasprela priču (sl. 23). Nježno žuto 
drvo, okruglo kao sat, nabila je na debeli trupac. Sve to 
stoji na ravnom podu. Tko ju je nagovorio, da načini 
ovakvo drvo? Ne crta svako dijete ove dobi drvo na ovaj 
način. Obično dijete počinje od korijena, njegovo drvo 
raste u deblo, dijeli se u dvije grane, one opet u sitne 
grane i na kraju vise pojedini listovi. Ali imamo i ovakvih 
rješenja: katkad krošnja nalikuje listu, kojiput je krug. 
Svako je od nabrojenih rješenja iskreno dječje rješenje. 


Jedan i drugi zadatak svršava se u nizu nabrojenih 
predmeta na ravnoj crti. Dijete zna, da svi ljudi hodaju 
po zemlji, i tu zemlju simbolizira crta, koja sav događaj 
podvlači. Ako djeca ne mogu ispričati sve u jednom redu, 
prave još jedan red, ili nekoliko redova, kao na slici škol- 
ske sobe, koju ćemo vidjeti na drugoj strani. 

Težak zadatak 


Dan dječje radosti. Darivanje. 


To je događaj, koji zanima cijelu školu. Učenike, 
učitelja i roditelje. Nakon strogog sužavanja zadatka 
(vrata, ključevi, češalj), treba zaposliti dječju snala- 
žljivost. 


Polovica razreda je protestirala, da to ne zna nacrtati. 
Ustajali smo i promatrali razred. To baš nije potrebno, 
jer svaki učenik poznaje klupe, katedru i ostalo, ali smo 
nabrajanjem i opisivanjem ustanovili, da imamo tri reda 
klupa, u jednom redu pet, u dva ostala po četiri klupe. 
Iza toga su stepenice za visoke klupe hospitanata, koje se 
uzdižu do zida. Negdje naprijed stoji učitelj. Na katedri 
je bor. 


Jesam li ja zaplašio većinu učenika, iako crtanje to- 
liko vole? 


Nekoliko učenica uporno tvrdi, da to ne znaju nači- 
niti. Dobro. Neka nacrtaju samo sto s učiteljem. To im 
uspijeva. Kako obično najplašljivije učenice crtaju sitno, 
za nekoliko minuta na vrhu papira stoji mali sto i učitelj. 
Čitava donja površina papira je slobodna. Plašljivo na- 
staje prva klupa. Kasnije, ponavljanjem nacrtaju cijeli 
razred. Ili mijenjam zadatak. Neka nacrtaju samo jednu 
klupu i u njoj sebe i prijatelja. Zamalo se ređa mnogo 
klupa. Svi se snalaze. Dopuštam, da najslabiji pogleda, što 
radi susjed. Želim, da svi zadovoljno svrše sat. 


Okreću crtanke, ustaju, kleče jednom nogom na 
klupi. Jezikom pomažu ruci. Sve me to sada ne smeta. 


Zadatak je upravo takav, da ga učenici mogu savla- 
dati. Pogledajte, jedna klupa je osnovna jedinica crteža. 
Prosječan učenik crta klupu u profilu. Onoga, što sjedi u 
klupi, crta s ukočenim nogama, jer drugačije ne zna; 
kojiput slučajno savije koljeno. 

Čim dijete na dva različita mjesta nacrta na istom 
papiru dva predmeta, nastaje iluzija prostora. 

Ne mogu prikazati više rješenja, kako se crta škol- 
ska soba, ali ću ih opisati. U ovom prvom crtežu (sl. 24 
tri su profila klupa i djece. Nad njihovim su ola Sene 

Prvi prostor 


svjetiljke i vijenci. Uredno i jednako debelom crtom 
olovke, ovaj je crtež kao napisan. 


Jedan učenik slaže koso u prostor kubuse okrenute 
s uglom prema nama. Zaista su to klupe. Ima nešto arhi- 
tektonsko u tom crtežu, ali zato slabo crta djecu. Vidim, 
da polazi s dobrom shemom, ali ipak samo shemom. 
(Njemu ću kasnije zadati, da crta životinje, jer za njih 
on nema unaprijed pripremljenu shemu.) 


Jedna učenica na svakom rubu papira crta ono, što 
se vidi na pojedinom zidu. Na jednom rubu papira crta 
prozore, na drugom rubu ploču i učitelja, na trećem peć 
i vrata. Na četvrtom rubu crta slike, koje služe za zornu 
obuku. U tom crtežu nije teško prepoznati razred. U sre- 
dini papira, u jednom smjeru, ređa klupe i učitelja. Za 
vrijeme crtanja okretala je papir tako, da joj je svaki rub 
papira bio osnovica jednog zida. U sredini papira vlada 
se, kao da gleda sa strane. 


Treće rješenje je podjela prostora na dva dijela. 
Jedna polovina kao da je okrenuta prema učitelju, a 
druga prema razredu. Sa svake uske strane papira vise 
svjetiljke. Tamo nad učiteljevom glavom, ovdje nad klu- 
pama za hospitante. 


Pogledajmo ovo rješenje (sl. 25). Veoma je rijetko i 
dragocjeno. Učenik se usudio klupom presjeći svaku fi- 
guru onako, kako se zaista vidi. Djeca su mala, roditelji 
veliki. A kako mu je najjednostavnije prikazati figure? 
Da leže. Gledajte stepenice, koje vode u visoke klupe. 
Svjetiljke, katedru, klinčanicu. 


Svako je dijete nekako riješilo zadatak. Neprestanim 
upozoravanjem potičem ih, da uoče razlike: dječak, dje- 
vojčica, haljina, hlače, kosa, boja tkanine, veličina... 


Na kraju sata zajednički pregledavamo crteže. Svaki 
učenik neka kaže sve, što misli. Ja za svaki crtež, čak i 
za najslabiji, nalazim pohvalu. Naravno da dobre ističem. 
Svi su zadovoljni. Iako je bilo mnogo različitih rješenja, 
razred je prihvatio sva, jer je svako rješenje bilo prirodno 
za njihovu dob. 


ZEA 


Učenici rade 
napamet 


Čime jedemo? 


Žlica, nož, viljuška, tanjir (sl. 26 i 27). Svi dobro po- 
znaju pribor za jelo, ali ipak prije crtanja jedan po jedan 
učenik opisuje im oblik i upotrebu. Čime da crtaju? Ovi 
se predmeti lakše mogu prikazati vrhom olovke ili kistom 
tankoga vrha nego širokim kistom i bojom. Zato se odlu- 
čujemo za olovku i tuš. 


Rijetko se koji učenik zaustavio samo na ta četiri 
predmeta. Iako zahtijevam, da tanjir bude preko pol pa- 
pira, većina ih radi sitno. 


Sva djeca pričaju. Počinju sa zadatkom, a završe 
mnogo dalje. Jedna učenica nacrta žlicu, viljušku, nož, 
tanjir, zatim stolnjak, pa sto, zid, cvjetiće na zidu i na 
kraju svjetiljku. Jedan učenik počinje sa zadanim pri- 
borom za jelo, nastavlja stolom, pa nacrta još i oca, sebe 
i jednog gosta kraj stola. 


Ali ima ih, koji nacrtaju samo zadane predmete preko 
cijelog papira. Naravno, bez skraćenja. Sve u svom naj- 
jasnijem obliku, gledane, rekli bismo kao da okomito 
stoje na stolu. Predmete obično prepoznajem. Ako ih ne 
prepoznam, pitam, gdje je oštrica noža, kako je učvršćen 
držak, da li je iste boje kao čelik; ako treba, neka nacrta 
još jedan pribor. 


Kako vidimo, učenici sve rade napamet. Valja iza- 
zvati njihovo sjećanje. Valja od općenitih formula pred- 
meta prijeći na njemu poznate, njegove predmete. Ako 
su to predmeti vrlo uočljiva oblika, upotreba im se jasno 
vidi. Svaki učenik stječe dojam, da zna. Nikada nije 
crtao tako obične predmete. 


Oko nas je mnogo tih jednostavnih oblika, koji daju 
priliku za lijepu crtu, kao u žlice. Priliku za uredno iscrta- 
vanje, kao u zubaca viljuške; i razlike materijala, kao 
u noža, ako se drška razlikuje od sječiva. 


Zar to nije oblik, koji možemo upotrebiti za vježbe 
ruke ili za nastavu računa? Ali te oblike mora dijete 
stvoriti samo. 

Razbijanje 
sheme 


Ako često dajemo slobodnu temu, većina će učenika 
početi i završiti crtež kućom, dimnjakom, puteljkom i 
možda ženskom figurom; to je majka. 


Zato polazimo danas sa zadatkom, da razbijemo tu 
shemu kuće. Pripovijedaju mi, kakve su sve kuće vidjeli. 
U selu su slične, ali ipak ne sve. U gradu ima kuća visokih, 
koje stoje na stupovima, ima tvornica s dimnjacima. Ima 
kuća dugačkih s mnogo vrata i prozora. Naravno i po boji 
se veoma razlikuju. Sjećamo se, da prozori nisu razbacani 
slučajno, već u nekom redu, vodoravnom i okomitom, 
pravilno poređani po kući. 

Evo gornja nam slika prikazuje kuću (sl. 28). Sve je 
naravno frontalno i plošno. Gdje je ona kućica s dimnja- 
kom? To je uredno naselje, čak se vidi i činovnica, koja 
piše na pisaćem stroju. Iako je crtež veoma napredan, 
uočljivo je, da ga je crtalo sedmogodišnje dijete — po 
automobilu, što lebdi u zraku. I on je u profilu, ali neko- 
liko metara nad zemljom. 


Na drugoj slici, kao obično, sunce, i na ravnoj crti 
pločnika nekoliko različitih tipova kuća. Čak je tu i 
garaža (sl. 29). Automobil je opet u zraku. 

Valja spomenuti, da se mi moramo naviknuti na 
dječje »pogreške«. Na pr. automobil u zraku. Kako da 
djetetu dokažemo, da njegov automobil »leti«? Zato preko 
toga prelazim i hvalim samo njegov oblik. Učenik i tako 
ne bi više shvatio. 

Kao što razbijam shemu kuće, tako bih, da imam 
prostora, pokazao, kako razbijam shemu stolice, stola, 
žene i sve sheme, koje je dijete donijelo sa sobom. Učinio 
bih to samim pokazivanjem na razlike unutar jedne vrste 
predmeta. Kakve stolice imaš kod kuće? Ako ga stavite 
pred taj zadatak, ono će ili u profilu, ili poluprofilu, ili 
odozgo, ili kako se već snađe, nacrtati mnogo tipova sto- 
lica i ne će ni primijetiti, kako mu onaj opći tip iz raču- 
nice više ničemu ne služi. 


To se mora vršiti sistematski. 

Kolaž iz 
krpica 


Djeca žele, da nešto »načine« (ne samo nacrtaju). Tu 
želju treba od vremena do vremena zadovoljiti. Zado- 
voljavao ju je »ručni rad«. Ali »ručni rad« ne mora biti 
samo šablonsko rezanje i savijanje papira. Može biti 
stjecanje nekih manuelnih vještina, snalažljivosti u poslu, 
ali ipak vezano uz likovni doživljaj. 


Kolaž (coller = lijepiti) znači tehniku, u kojoj se 
slika postiže lijepljenjem. 

Najobičnije se kolaž radi tako, da dijete iz komadića 
papira u boji ili iz platna reže neke oblike i lijepi ih na 
papir. 

Međutim, mogu se lijepiti i krpice. Sva djeca donesu 
u školu različite otpatke tkanina. Zadatak je bio: lonac 
s cvijećem. Krpice skupljene na stolu zbirka su boja i 
šara, odakle svatko može uzeti, što mu odgovara. Počinjem 
radije s krpicama nego s papirom, jer se na tkanini teško 
ili nikako ne može crtati. Djeca su tako primorana, da 
odmah režu i krpice lijepe na papir. 


Svako mi od njih ispriča, što želi načiniti, ali to ne 
crta na podlogu. Najveći posao je u izboru: izabrati već 
gotovu boju ili šaru na tkanini. 

Pogledajte crveni cvijet (tab. I), za sredinu cvijeta 
odabrala je učenica piknjastu svijetlocrvenu krpu. To 
podsjeća na prašnike i strukturu cvijeta. Svaku laticu reže 
posebno; tako se predmet gradi od elemenata. 


Na drugoj slici (tab. II) učenica je čak pronašla debeli 
flanel, da imitira mekoću latica. U toj dosjetljivosti i 
brzini, a usput i urednosti, nastaju ove lijepe tvorevine. 


Ponekad je na tkanini nacrtan cvijet. To neka učenik 
ne upotrebi za cvijet, jer bi to bilo obično prenošenje. Ali 
ako je lijepo, može to upotrebiti za pozadinu, kad hoće 
načiniti zid. To postaje tada šara na zidu i nije više pre- 
nošenje. Prugaste tkanine mogu se upotrebiti za plot, 
karirane za pod i t.d., i to vrlo oprezno i nenametljivo. 
To su samo primjeri. Ne treba se time slijepo služiti. Za 
taj posao treba snalažljivosti i ukusa. 

Djeca »znaju« 
crtati 


Dok su crtali kuće, prevladavale su ravne linije, koje 
bi učenici najradije izvlačili ravnalom, jer su predmeti 
nastali uz viske, metre i sprave. Ja im to ipak ne do- 
puštam. 


Oko nas ima slobodnih oblika, koji za dijete žive, 
imaju oči, dušu. Na pr. mačka, pas ili vjeverica. Svako 
neka crta onu domaću životinju, koju poznaje, ili koju je 
vidio u zoološkom vrtu. Ne bi mnogo koristila ni opća 
analiza životinjskog tijela. Djeca su vizuelnu predodžbu 
o životinjama stekla doživljajem. Tako da tumačenje: 
vodoravno tijelo, uspravne noge... ne koristi. Životinja 
je za njih prijatelj, koji se ne opisuje. Njega prosto nacr- 
taju. Crteži životinja obično nisu informativni, jer su to 
njihovi prijatelji, suigrači, i oni ih tako prikazuju. Zato 
im nije važno sve ono, što mi na životinji vidimo, već ono, 
što ona za njih znači. Ova je mačka njegova prijateljica, 
nasmijana, ujedno lukava, mekana, okrenuta licem prema 
njemu (tab. III i IV) 

Jelen ima ponosne rogove i dugačke noge, jer brzo 
trci (tab. V). krava ima velike oči i rogove, a konj ormu 
i grivu, pa se na njemu najprije vidi: orma, jahač i na 
kraju konj. 


Ne tražimo logikom odraslih, jer ćemo premalo naći 
i osjetit ćemo potrebu, da popravimo, da ih naučimo. A 
naučiti ih ne možemo. Ni oni nas ne mogu razumjeti. 
Zato gledajmo mnogo dječjih slika, uspoređujmo ih i pro- 
matrajmo razvoj iz godine u godinu. I kad se udubimo 
u njihov svijet, vidjet ćemo, da oni znaju crtati. Samo 
oni »znaju crtati« drugačije nego mi, jer oni i »vide« dru- 
gačije od nas. 


Ta djevojčica spava s lutkom i probudi se, kad se 
boji, da se lutka otkrila. Kako mi toj učenici možemo 
»popraviti« crtež? Mi možemo samo nastojati, da ga 
razumijemo. I vidjet ćemo samo, u kom je stupnju uspjela 
izraziti svoj svijet. Tu samo odstranjujemo utjecaj odra- 
slih, slikovnica i ostale utjecaje. 

Upute za rad 
s bojom 


Opet smo u nu Nacrtajmo nešto što je u njoj 
lijepo. 

Tu je prilika da govorimo o bojama. Hrptovi knjiga 

VI) zapravo su plošno rješenje, i radioaparat također. 


Na drugoj slici je sto i vaza s cvijećem. Sada, kad je moj 
zadatak razvijanje smisla za boje, ne ću ni primijetiti, za 


V] 


su sto, a i stolica, prilično shematski riješeni (tab. : 
O tome ćemo govoriti drugom zgodom, kod razbljašijs 
shema. 

Kojim bojama da učenici rade? Najbolje bi bilo, kad 
bi svaki učenik imao pred sobom kutiju »Deck-farbe« (to 
su boje, koje pokrivaju) i usto bijelu temperu. Ako to 
nemaju, neka nabave nekoliko tempera, ili kutiju vodenih 
boja. A ako ni to ne bi imali, neka rade bojama u štapi- 
ćima. Trebalo bi da dijete ima dva kista, jedan široki 
okrugli i jedan sa šiljatim vrhom. 


Danas dajem prve upute za rad s bojom. Boje u ku- 
tiji moramo najprije sve namočiti mokrim kistom. To tra- 
žim zbog toga, da svaka boja iz kutije bez trljanja kistom 
zaista daje boju. Ako boje prethodno ne namočimo, dijete 
mora dugo trljati kistom, dok boja postane sposobna za 
rad. Time kvari kist i zaboravlja prvu namjeru. Zadovo- 
ljava se gotovom bojom. A ako su boje vlažne, može ih 
i miješati. 

Kist nam može dobro služiti, ako ga čuvamo. Priti- 
skivanjem raširimo dlaku tako, da više nikad ništa ne 
može da oboji, kako želimo, a kamoli da povuče crtu. 


Ne treba raditi jako mokrim kistom, da se slika dugo 
ne posuši. Djeca ne znaju raditi mokro u mokro. Naravno 
da ni suhim kistom djeca ne znaju slikati. Zato treba 
pronaći sredinu. Šalica za vodu ne smije biti visoka kao 
čaša. 

Boju ne treba miješati na posebnom papiru, nego je 
iz kutije odmah prenositi kistom na papir. Jedino, ako je 
zadatak takav, da cijelu stranu treba obojiti jednobojno, 
onda se boja priprema u šalici. 

Trajanje rada 


Eto, sada možemo raditi. I tako nastaju slike pred- 
meta u kući. 

Ove upute moramo davati sve do četvrtog razreda. 
Samo kasnije dajemo upute i o miješanju boja. 

Što se tiče izbora boja u kutiji, u prvom razredu još 
ne dajem nikakve upute. Neka od svih boja u kutiji upo- 
trebljavaju one, koje najviše vole. 


Treba opet zaposliti i ruke. 

Vidjeli smo izložbu Ravenskih mozaika. Nešto tako 
lijepo ovaj razred još nije doživio. Veliki muzej pun slika 
od šarenih stakalaca i kamenčića. 

Hajde da i mi radimo mozaik. Dajem im osnovne 
upute. Kod kuće neka oboje nekoliko komada papira, ali 
svaki komad drugom bojom. Tako će imati papire obo- 
jene onako, kako žele. Zatim neka ih izrežu u kvadratiće 
od pol centimetra ili od centimetra. Kvadratići ne moraju 
biti posve pravilni. Kvadratiće pojedinih boja neka umo- 
taju posebno i sve to neka donesu u školu. Premda inače 
ne dajem domaće zadatke, ovakve priprave moraju nači- 
niti čak i uz pomoć roditelja. Ovaj je posao druge naravi, 
samo tehnička priprava, od koje zavisi kasniji rad u 
školi. Tek tu će doći do njihova stvaralaštva. 

Sad stvaramo plan, što tko hoće da radi. Ove dvije 
slike predstavljaju: pticu i sunce (tab. VIII) i cvijeće na 
prozoru (tab. IX) 

Priličan broj učenika radio je po sjećanju na mozaike 
s izložbe. Nitko ne crta na papir, nego lijepi odmah pa- 
pirić do papirića. 


Ovaj posao može potrajati malo dulje, ali nikako 
više od dva školska sata. Učenik prvog razreda može da 
se bavi crtanjem jedan sat; mnogi već prije svršetka sata 
smatraju posao završenim, i tada uskačem s novim za- 
datkom. Mozaik izuzetno mogu raditi i dva sata, ali više 
od toga bila bi tehnička pretjeranost, jer se misao umrtvi, 
i djeca još samo ispunjavaju izostale bjeline na papiru. 

Lopte — krugovi 


Što hoću od 
učenika? 


Na prvoj slici, radeći pticu i sunce, učenica je postu- 
pila dobro, jer je mozaik čist. Druga je rezala mjesto 
kvadrata neke duge oblike za cvijet. A upravo se radi o 
slaganju kvadratića. 


Vratimo se malo olovci. Zadatak: lopte. 


Lopta za nogomet, šarena lopta, male lopte za ping- 
pong. Razred se zaigra poslije nekoliko sati rada s vode- 
nom bojom i treba ga ponovo predobiti za urednost i 
točnost. Osim toga uvježbanost ruke koristi i za pisanje, 
pa je od vremena do vremena razvijamo. Ali dosta se 
vježbaju pisati, dok pišu. U ovom slučaju misle, da stva- 
raju. Natječu se, tko će bolje i tko će načiniti više lopti 


(sl. 30). Za to je prilika kutija s ping-pong loptama. 


Pred kraj sata neki su odlutali; jedan crta dječaka, 
što goni točak, drugi slika okruglu vazu za cvijeće. Neki 
slikaju šare na lopti. I eto nas opet u carstvu boja. 

Jedan je učenik nacrtao bicikl i oglasni stup (sl. 31). 
Tako im misao zaplovi, ali u osnovi je krug. Ako taj krug, 
koga oni nisu svijesni, izazove novi krug predodžbi, to je 
samo dobro. Pa ovo je ipak sat crtanja, a ne geometrije 
ili pisanja. 

Rado i mnogo mijenjam oblike i tehnike rada: slo- 
bodno izmišljanje, opisivanje predmeta, s kojima se sreću 
u životu, rezanje krpica, onda olovka, vodena boja, zatim 
gotovo geometrijska upotreba olovke. 


Što ja zapravo hoću od učenika? Da mu svaki mate- 
rijal, kao i svaki zadatak bude novi doživljaj, da zado- 
voljim njihovu potrebu za likovnim izražavanjem. Kod 
nekoga je možda ta potreba pritajena, ali ona sigurno 
postoji; nijedan se ovome ne odupire. 

Na kraju sata promatramo rezultat. Vidimo, da je 
ovaj, naoko lak zadatak, ipak zadao djeci najviše muke. 
A koliko bi im bio težak, da smo ga shvatili samo kao 
izvlačenje krugova prostom rukom, 


JE 


Prosjek razreda 


Što radi tata? 


Moj tata radi u uredu, telefonira i piše; moj tata je 
pekar, moj nogometaš, o njemu pišu u novinama. Moj 
pjeva u kazalištu, moj... moj... 

Moj tata je mehaničar; popravlja automobile ( 
Cijeli dan leži pod njima... I pogledajte, kako dječak 
točno primjećuje, što otac radi, kako je podupro auto- 
mobil, kamo stavlja gumu! Dječak je nacrtao i staklo i 
volan. 


Moj tata je soboslikar. On liči stanove. 
A moj je dimnjačar. 


Moj tata radi u zoološkom vrtu. 


oblik, ali ovaj put oblik je sporedan. Radi se o ocu. A 
ležaljka je nastala usput, kao i zid i njegova dekoracija. 
Rekao sam toj učenici neka ponovi sliku, ali cijelog stana. 
S ljubavi je prionula da nacrta cijelu porodicu. Nacrtala 
je štednjak, majku, dvije sestre, igračke pa opet oca 
s novinama. 


Nisu u razredu sva djeca jednako sposobna. Neka su 
me zad vila svojim crtežima, većina ih radi ono, što sam 
i očekivao, a nekolicina zaostaje. Najviše vremena posve- 
ćujem većini, ali ne mogu zanemariti ni najslabije. Njima 
popuštam. Sjedam kraj njih i razgovaram. 

Na primjer, dok svi crtaju, što radi tata, jedan učenik 
crta kuće, i to obične kuće. Slab je i u ostalim predmetima. 
Susjedi mu se smiju, a ja pronalazim u kućama jednu 
točku: balkoni. I on neumorno crta balkone. Na kraju 
sata pokazujem razredu i njegove balkone. 


Većina u razredu nađe sebi zabavu u radu. Rezultat 
je dvadesetak zanimljivih rješenja. Bilo bi korisno nači- 
niti izložbu sa dvije ili tri teme, da se vidi, kako reagira 
cijeli razred. To, naravno, u ovoj knjizi nije moguće 
prikazati, a tek bi to bila vjerna slika rada u razredu. 

Ponovo se u crteže uvukla stara kuća s dimnjakom. 


Evo nas opet pred zadatkom. Sada valja crtati ne 
samo različite kuće, nego i različite vrste građevina: vatro- 
gasni toranj, crkva, zvjezdarnica, most, ambar, hangar za 
avione. 


Kako vidite, na zvjezdarnici se vide zvijezde i danju, 


zdarnicu? Nisu svi. Prerano bi bilo, da u prvom razredu 
tražimo takve osobitosti. Ali ima učenika, koji stanuju 
blizu zvjezdarnice, ima i takvih, koji su na tu zgradu upo- 
zoreni, kad su se šetali po gradu; oni su je zapamtili zbog 
njezina oblika, i još više, jer znaju, da se samo odande 
mogu vidjeti velike zvijezde. Čim sam tražio neku naro- 
čitu građevinu, ovi su se odlučili za zvjezdarnicu. 


Katedralu poznaje svako dijete Zagreba. Ona je naj- 
viša građevina u gradu. Tko se nije kraj nje zaustavio, da 
vidi kolika je. Ali na njoj ima mnogo kipova, prozora, 
tornjeva. Kako će sve to poslagati u jedan red? Pred 
učenikom je iskrsnuo težak problem. Pogledajte čudnu 
(japansku) perspektivu, o kojoj ga nisam učio, jer ga ne 
učim ni o kakvoj drugoj. Kakva je to velika kutija (s 
koja straga biva šira negoli naprijed. Zatim onaj lijepi 
raspored tornjeva, koji rastu na svakom uglu. Tko će 
uvjeriti ovog učenika, da je pretjerano, da su tornjevi 
samo na fasadi, i to samo dva. One dvije kule, tako ka- 
rakteristična oblika, s crepovima i ukrasom na vrhovima, 
pa ulaz prema vratima crkve, pločnik i naročito svjetiljke! 
Koliko zapažanja! A kad je katedrala tako velika, treba 
je ukrasiti nekim ukrasom, okruglim prozorom. Zašto je 
učenik nacrtao okrugle prozore? Kuće imaju prozore, tu 
stanuju ljudi, tvornice imaju prozore, tu rade ljudi. A ovo 
je kuća, u kojoj se ne stanuje i ne radi. Zbog toga je ona 
drugačija nego sve ostale kuće. 


ane. Kad bismo pitali onoga, koji crta zvjezdarnicu, i 
ovoga, koji crta crkvu, da li te građevine baš tako izgle- 
daju, svakako bi oni to potvrdili. Djeca misle, da su 
realisti. 

Sunce u slici 


Bio sam u Crikvenici. Trebao sam održati sat s dje- 
com, koju ne poznam. Zato sam se odlučio za tri teme; 
vjerovao sam, da će raditi ljepše i s većim zadovoljstvom, 
ako im dam širi izbor. 

Prvi je zadatak bio: pristanište. Želio sam, da sa 
sobom ponesem njihove iskrene predodžbe o njihovu 
kraju. Začudio sam se, kako smo brzo uspostavili kontakt, 
i kako djeca otvoreno govore i bez straha rade. Kako 
lijepo znaju nacrtati čamac i koliko plemenita oblika, ili 
tip kuće iz svoga mjesta. Evo molo sa svjetionikom (sl. 36). 
Pogledajte ljestve na svjetioniku. Kako je pravilno po- 
ređan kamen mola, a do njega kamenje za gradnju ne- 
uredno. Tu su i čamci vezani uz obalu i sve vrste vesala. 
Naprijed ova dva čamca s jednim veslom; zatim usred 
mora onaj čamac, što je pustio sidro. Mi vidimo na crtežu, 
gdje bi bila zakvačena vesla, dok se njima vesla, kao i to, 
kako se slože, dok čamac stoji. U pozadini brodica vozi 
čamce »na sviću«. Daleko brdo i neizostavno sunce. Sunce 
djeca dugo crtaju. Do trećeg razreda, a još i tada. I to 
gotovo uvijek na horizontu. Drugi je učenik naslikao 
zaljev s čamcima. Sve je nacrtao. Pogled odozgo, a lađu 
u profilu. On vidi i ribe, velike i male. 

Druga je grupa učenika crtala učionicu. U njoj klupe 
i učitelja. Slično kao moji đaci u Zagrebu, samo su ovi 
ovdje radili na većem papiru. Svi su se snašli. Treća je 
grupa crtala ribe i ribiče što love ribe s mola. Tu je ta- 
kođer bilo pravih rješenja djece s mora. 


Osjećam, kako djecu ne treba mnogo nagovarati, da 
nacrtaju ono, što znaju. Samo ako tražimo ono, što vole, 
i ako im ne namećemo način, koji ne odgovara njihovoj 
zamisli. 


Iduća je slika iz sasvim drugog kraja. Iz Hrvatskog 
Zagorja. Često sam odlazio među meni nepoznatu djecu 
po različitim školama u našoj zemlji. Odasvud sam se 
vraćao s lijepim prilozima za svoju zbirku, kao što je i 

Prvi tip 
ilustracije 


Pogled unazad: 
prvi razred 


Danas ćemo se razveseliti dvjema pjesmama, i to: 
»Bolesnik na tri sprata« B. CČopića i pjesmom »U gaju« 
G. Viteza. 


Poznato je, koliko puta dijete može da sluša istu 
priču. I kad je zna, i kad je već samo drugom priča. A 
kakvo li iznenađenje izazove ova priča o žirafi (sl. 38). 
Ta je pjesma za ovu svrhu dobra, jer u njoj pred našim 
očima iskrsavaju jasne linearne predodžbe. Žirafa, na 
žirafi paun (to smo dodali), doktor Jan, koji mora zvati 
vatrogasce da donesu ljestve (i to smo dodali), jer kako 
bi se inače popeo do žirafina grla, ono ogledalo na dokto- 
rovu čelu, ručna torba i t.d. Svaku pojedinost, koja nam 
treba za rad, učenici izvikuju, ili učitelj ubacuje, po- 
navljamo je, opišemo i ona kasnije ulazi u crtež. 


U pjesmi »U gaju« dijete opisuje vrste ptica. Učitelj 
mu dočarava veličine i o svakoj ptici daje neke karakte- 
ristike. Ovo je najljepši crtež u razredu (sl. 39) 


U ovoj dobi moramo paziti, da kod ilustriranja da- 
jemo mnogo različitih vrsta objekata na istoj slici, jer 
djeca ne znaju ući u mnogo detalja, kojima bi opisali, na 
primjer, različite ljude. Ali paun, žirafa, gavran, ljestve; 
sve te raznolikosti učeniku lako daju vidljiv rezultat, i 
on završava crtež sa željom, da ponovo radi. 


Na kraju godine razmislimo malo, što smo radili. Što 
je dijete dobilo od likovnog odgoja u toj godini? 

Prosječno dijete upravo je pred polazak u školu za- 
tvorilo svoja znanja u neke kalupe. Ako je imalo prilike 
da crta u kući, došao je čas zamora, kada se dijete počelo 
ponavljati. Ono zna nacrtati i kuću, i mačku, i avion, i 
majku, kako radi. Njime se obično više nitko dovoljno ne 
bavi, ili se bavi nestručno. To je vrijeme, kad dijete mora 
poći u školu. Mora postati član veće zajednice, u kojoj ga 
čekaju zadaci i različita objašnjenja. 

Sada u njegov život ulazi učitelj i ne čini nikakav 
prijelom. Dijete i dalje crta u igri, ali u sve bogatijoj 
igri. U toj igri ima sve više predmeta, sve više situacija. 
Dječja radoznalost svaki dan dobiva nove odgovore, na 
dobro postavljenim zadacima ono svaki dan nešto nauči. 


Dijete uči pravilno izricati misli. Privikava se olovkom 
ili bojom točno opisati predmet. Točno, kako odgovara 
njegovoj dobi. To nije više povremeni crtež predškolskog 
djeteta, to je crtež, koji odražava njegovo znanje. Najprije 
je to sitan, plašljiv crtež u uglu, ili na dnu papira, kasnije 
se seli u sredinu lista i poraste. Kad se misao oslobodi, 
crtež zauzima veliki prostor u plohi i odlučniju crtu. 
Dijete se naučilo govoriti likom. 

Usto dijete stječe sposobnost, da prikaže neke doživ- 
ljaje, ili svoje, ili koje su drugi ispričali. Njegova fantazija 
stvara čvrste likove, doduše jednostavne, u odnosu kako 
diktira događaj. Pazili smo, da ga sačuvamo od loših 
utjecaja. U toj godini prepoznali smo primarni, ali njegov 
likovni govor. 

Naučili smo ga gledati okolicu i budili smo njegova 
zapažanja. Raznolikim zadacima privikavali smo ga na 
aktivno memoriranje i stvaralačko maštanje. Pokaziva- 
njem na razlike unutar jedne vrste predmeta razbijali 
smo postupno njegove naslijeđene i naučene sheme. 

Naučili smo ga da se služi mnogim likovnim sred- 
stvima i tehnikom, da se više veseli u radu i da mu to 
olakša postizavanje rezultata. Usto je stekao okretnost u 
upotrebi olovke i kista, krede i ostalih pomagala. 

Dijete je steklo osjećaj dužnosti. Na svaki zadatak 
mora odgovoriti zaokruženom i završenom misli, kako 
na satu materinjeg jezika, tako i na satu likovnog odgoja. 

Dijete je zavoljelo crtanje, i to mu je postala potreba 
kao govor. Mnogo je predmeta crtanjem zadržalo u pam- 
ćenju. Tako je nastava dobila još jednog pomagača, a 
učenik novu korisnu zabavu. 

RAD U DRUGOM RAZREDU 


Sa svim iskustvima iz prošle godine počinjemo novi 
posao. Sve primjedbe o boji, o sjedenju, o kistu ponavljamo 
i dalje. Mnogo je jedna godina u životu djeteta. Na to 
moramo misliti, kad stvaramo plan za dalje vođenje 
nastave. Dijete i dalje crta i boji napamet. Učitelj radi 
kao i prošle godine. Verbalna priprava i verbalna korek- 
tura. Djeca su naprednija. 

Kuća više nipošto nije naslijeđe predškolske sheme 
kuće. Dijete još uvijek crta plošno, ali ima i neobičnih 
rješenja sa dvije strane, ponekad i s ugla. 

Drvo se, u prvom razredu jednostavno, iz nekoliko 
grana i listova, razrasta u složen bogat oblik sastavljen 

Korak naprijed 


od sitnih grančica s listovima lijepih oblika, a ima već i 
nekih sintetičkih rješenja krošnje kao kugle. 

Automobil će polovica razreda crtati s ugla. Trude 
se, da ga stave u prostor, a ako rade sa strane, oni mnogo 
o njemu znaju, pa ga opisuju sa sitnim detaljima, ili 
velikom gestom slikaju s osjećajem za cjelinu. 


Čovjek se pokrenuo. Ruke i noge više ne izgledaju 
kao štapovi, udovi se (ne baš sigurno, ali pomalo) savijaju. 
Jednom će oni sudjelovati u radu cijelog tijela. Mjesto 
en facea čovjek se sve više javlja u profilu, a ima i težnji 
za poluprofil, dakako pojedinačno i bez jasne predodžbe. 

Životinja. Već joj se može analizirati građa. Svakako 
možemo djecu upozoriti i na oblik stražnjih nogu životinje. 
Razlike između pojedinih životinja mogu se već jasno 
uočiti. 

Prostor. Još ga nema, naslućuje se. Bliže smo mu 
nego lani, ali dijete zaboravlja crtu ili dvije crte, na koje 
je slagalo sav svoj prikaz, i stvari lebde. To se događa 
uvijek, ako ne dobije određen zadatak, Ima nekih naznaka 
O pravom prostoru. 

Na slikama: komoda (sl. 40) i šivaća mašina (sl. 41) 
jedno i drugo dijete, svako na svoj način, nastoji se sva- 
kako otkinuti iz plohe; prvo sa svjetiljkom, drugo s vodo- 
ravnom pločom šivaćeg stroja, i napokon stolom za kro- 
jenje. 


Koliko puta dijete uzme olovku da crta, a tek boje! 
Zato boje moraju biti na okupu; najbolje su kutije s boja- 
ma. Da bude kratak put od želje do izvedbe. 

Oko djeteta je veliki svijet. Ulica, drveće, životinje, 
ljudi. I motori. Željeznica, automobil, vršaća mašina i 
avion. Djeca vole strojeve. 

Svaki se dan negdje pile drva. Pogledajte, da li će 
to ikada proći bez njihove asistencije. Koliko puta zakasne 
djeca vraćajući se kući iz škole, ona bi najradije sama 
dodavala drva, podmazivala stroj. 


64 


Analiza — način 
rada 


Upotreba olovke 


Pokušajte, neka vam dijete to nacrta. Zapanjit ćete 
se, kako u sitne detalje poznaje stroj i proces rada. I tako 
smo odabrali, da to radimo u školi. Priča se priča. Danas 
su meni dovezli drva kamionom, a mom susjedu je dove- 
zao seljak kolima sa dva konja. Bacali su na zemlju cje- 
panice i slagali u metre. Znamo, kako se slažu drva. Zatim 
su došli pilari. I mene je to toliko zanimalo, pa sam ih 
dugo promatrao. 


Ali dok ja radim u školi, jedan čovjek sjekirom cijepa 
drva, nosi ih u podrum i slaže. Čega sve nema u podrumu? 
A zimi ćemo nositi drva u sobu i stavljati ih u peć. Eto 
duga priča o običnom poslu. Razred se odlučuje, da crta 
različite etape ove priče. Jedan crta djeda, kako sjedi kraj 
peći i puši, drugi podrum, a treći slaganje drva i mašinu 
za piljenje. 


Na prvom je crtežu (sl. 42) neka još plašljiva crta 
povukla cijeli događaj; već je čupava i izgubila je karakter 
crte. Na drugoj slici (sl. 43) već se događaj zbiva negdje, 
iako to nije naglašeno. Kako bih učenika uvjerio, da mu 
ljudi ne stoje na zemlji nego lete? Radije gledam, koliko 
poznaje stroj. I gdje izlazi tanki mlaz pare, i gdje je pero 
za podmazivanje. On sve zna. Ali kad radi tako odgovoran 
zadatak, ne izlazi iz profila. Naravno da je zadatak, u 
kojem treba provesti analizu tako kompliciranog stroja, 
mogao najbolje izraditi olovkom. To učenik i sam hoće, 
a ja to savjetujem cijelom razredu. 


Olovka je sredstvo, kojim se može zabilježiti svaki 
detalj. Ona može precizno opisati oblik predmeta, kao i 
njegovu ljepotu. Samo bez razlika u tamnoći poteza! Crte 
se, međutim, mogu razlikovati debljinom. Ako tome po- 
klonimo dovoljno pažnje, odgajamo novu vrijednost i lje- 
potu crteža. Olovkom se mogu ispuniti i manje plohe. Na 
sve to ih navikavam. Samo im ne dopuštam, da razmazuju 
prstom i da prljaju crtež »šatiranjem«. U olovci gajimo 
njenu vlastitu čistoću. 

Dijete radi napamet. 

Koliko je bilo neprirodno, da se od djeteta ove dobi 
traži crtanje po promatranju, naročito voluminoznih 
oblika, a još više geometrijskih tijela. Odlučio sam se za 
jedan pokušaj. Donio sam u školu vagu. Dok na stolu 
stoji vaga, objašnjavamo utege, način mjerenja, a potom 
analiziramo oblik i boju vage. Zadatak je jasan: nacrtajmo 
ovu vagu 


Vaga ostaje na stolu cijeli školski sat. 


Pipo proma Od trideset i tri učenika i učenica samo su dvoje 
obojili vagu pravom bojom, a tek četvoro su nacrtali 
upravo ovu vrstu vage, koju promatramo. Svi ostali su 
načinili toliko različitih vaga, t. j. sve one, koje poznaju, 
bilo od kuće, bilo iz trgovine, a jedan je čak naslikao auto- 
matsku vagu kao na pošti. 


Nekoliko je učenika pripovijest o vagi odvelo u trgo- 
vinu, i tako smo dobili i trgovca, i ljude, i pretince za 
robu. Eto kako dijete gleda. Ono stvara iz sebe, iz svoje 
riznice, iako male; nije sposobno, da prenese stvarnost. 

Dijete je pogledalo predmet na stolu i odlučilo je, da 
ga nacrta. Ali začas je ovaj predmet nadomjestio jedan 
drugi, koji je učenik već prije oblikovao u tvrdu misao, 
gotovu formulu. Zato on zna odmah, što hoće. Dijete ove 
dobi izabire pravokutnu projekciju predmeta, kao vjernu 
sliku stvarnosti (sl. 45). Na nju samo doda boju. Mnogo 
kasnije ćemo tražiti, da oblikuje volumen, ili svijetlo, 
vagu kao dio slikane površine, i t.d. U drugom razredu 
je zadatak završio, kako smo već vidjeli. Gledali su jedno, 
a radili drugo. U trećem, a naročito u četvrtom, svi bi 
nacrtali ovu vagu. Ali bi se sukobili s drugim teškoćama. 
Kada je vaga dobra? Dobra je, kad je sagledana otkud 
bilo, a jasno možemo razabrati sve njene osobine. Boja, 
crta, potez kista služe samo tome. 


4 


Ili kažem djeci: Hajde, nacrtajte mene. Oni nacrtaju 
muškarca, koji hoda. Žuti kaput cd samta, dugmeta, kra- 
vatu. Nacrtali su me kako stojim, a ja sam sjedio. 

Prva sinteza 


Već smo kod vage upotrebili jedno novo sredstvo: 
pero. Nije to nikakvo otkriće. Kakva je vaga, ako se ne 
vide brojevi. Mi smo pero umakali u tuš, ako nemamo 
tuša, umakat ćemo u tintu. A danas ćemo raditi nešto 
novo. Da sebi pomognemo, mi ćemo kistom pripraviti 
boju i njome puniti pero. Tako ćemo dobiti sve boje, koje 
želimo. 

Nakon stroja za piljenje drva evo nas pred kamionom. 
Ali kamion ovaj puta ima zadatak. Iz mog stana na Tre- 
šnjevki treba da me preseli na brdo. Time od čiste analize 
stroja njega stavljamo nekuda u prostor. 

Na prvoj slici kamion (sl. 46), koji je ipak današnja 
tema, gustom bojom obojen čeka pred kućom, već nato- 
varen ormarima, bibliotekom, cvijećem. Da ih nacrta, 
učenik je upotrebio boju u peru. Bogat je ovaj crtež 
perom. Kuće, balkon i vrata na balkonu s drvenim 
»eslingerima«. Šofer, nacrtan sasvim na dječji način, 
pokazuje, koliko će dugo crtež čovjeka zaostajati za svim 
ostalim objektima. Trebat će ipak malo analize ljudskog 
tijela. 


Na drugoj slici (sl. 47) također kamion treba da pre- 
veze sanduke iz stana u stan. Riječ je bila o brdu, i mi ga 
već vidimo. Samo ne vidimo šofera. Crtač ga je izostavio, 
jer se boji figure. Ima takve djece, izvanrednih crtača, 
koji se boje crtati čovjeka. A taj učenik je napredan, 
pogledajte samo jedan detalj. Na desnoj strani primjeću- 
jemo stražnji dio jednog kamiona! Dijete se u svojoj vjeri 
u cjelovitost ne usuđuje rezati ni predmet ni čovjeka. 
Zbog toga ne ćete u ovoj dobi dobiti poprsje čovjeka. 
Dijete odmah pita: a gdje su mu noge? To je živ stvor, ali 
bez nogu. Ovaj je crtač načinio korak dalje, usudio se 
nacrtati jedan komad automobila. 


U isto vrijeme crta poznato sunce na horizontu. Ova 
je slika prelazna stanica za prostor. Dolje taman pod, u 
daljini brda, u sredini prazno — bijelo. Slika je izgrađena 
velikim površinama boje, jer je zadatak bio kamion i brdo. 
Za to se nije upuštao u analizu stroja. 

Vrste zadataka 


Pokušajmo izazvati crtanje prostora još na jedan 
način. Kupaonica (i X). 

Danas ćemo uzeti i veći papir. Kupaonica je prostor, 
u kojem, za crtače, koji nasinju geometrijskom rješenju, 
ima mnogo ravnih linija: kada, cijevi, kaljeve pločice na 
zidu i pločice na podu. 


Mali će slikar imati prilike, da po mom savjetu oboji 
predmete u tom prostoru onako, kakve bi ih želio vidjeti 
u kupaonici, a ne samo bijelo, kao što su obično u našim 
kupaonicama. 

Napokon, malom sam pripovjedaču dao priliku da 
ispriča događaj. Iz vruće vode dižu se oblaci pare. Majka, 
peć, dijete crveno od topline; i tako svako ima mogućnost 
da se iživi. Za mene je to bila mogućnost da na jasnim 
oblicima vidim, kako će mali slikar prvi put pokriti cijeli 
papir bojom i kako će se iznenaditi prostorom, koji je 
nastao. Taj rezultat ne ćemo odsad moći ni tražiti ni 
postići u svim zadacima u ovom razredu, ali ostavit će 
trag u djeci. Bilo je mnogo kocaka na podu, ali ne dam 
da se ponavljaju i na kasnijim crtežima. Ovdje su lijepe 
i zato ih prihvaćam. 


Rekao bih nešto općenito i o vrstama zadataka. Raz- 
ličite vrste dječjih rješenja postižemo različito postavlje- 
nim zadacima. O tome moramo voditi mnogo računa. Sva- 
kom pojedinom djetetu treba davati sve vrste zadataka, 
ali ih valja zgodno izmjenjivati. 

Prvi je zadatak analizirati pojedini stroj (piljenje 
drva). Drugi je zadatak stvarati velike oblike same ili u 
prostoru (kamion i brdo). 

Treći je zadatak iznošenje događaja (dijete crveno od 
vrućine u kupaonici). 

Četvrti je zadatak lijepa boja i t.d. 

Ima crteža, koje bismo mogli nazvati dječjim ekspre- 
sionizmom; to je velik dio dječjeg stvaranja. Ne smijemo 
ga zapustiti, valja ga izazivati i poticati, a sebe moramo 
odgajati, da ga razumijemo. 

Takav primjer je reproducirani crtež. 


Te 


Kolaž s papirima 


Sastavljanje iz 
elemenata 


Kolaž. U prvom smo razredu radili kolaž s krpicama. 
Sad ćemo raditi s papirima. Zašto uopće radimo kolaž? 


Crtač crta, i ako mnogo ponavlja, ako ga ne razigra- 
vamo novim detaljima, crta mu postane tečna, ali s vre- 
menom pusta. Postane previše sama forma. Nju treba 
hraniti, stalno puniti novim sadržajem. Ali ni bojom se 
svako dijete ne može uvijek izraziti. I u radu bojom 
javljaju se časovi zamora. Tada treba dati djeci u ruke 
drugi materijal. Dobro će nam poslužiti raznolike likovne 
tehnike. Jedna od njih je »kolaž«. On traži drugu vrstu 
snalažljivosti. Urednost misli, plan rada i strpljivost u 
radu. Kod nas se prodaju teke sa sjajnim papirima u boji, 
ali s premalo nijansa. Za ovu dob to je još dovoljno, 
kasnije je bolje da djeca sama, po svom izboru, oboje 
papir. Papir režu ili kidaju, zatim lijepe. 

U selu djeca dobro poznaju petrolejku. Eto zadatka: 
petrolejka (tab. XI). Ona visi na čavlu, stoji na loncu ili 
je obješena o strop lancem od debelih karika. Sastoji se 
od jasno vidljivih dijelova. Katkada je vrlo lijepa. 


Komadima raznobojnih papira dijete će sagraditi 
sliku. Ne dozvoljavam mu da na obojenom papiru nacrta 
oblik, koji će izrezati. Neka samim rezanjem stvara oblik, 
Ne dopuštam mu niti da crtanjem na podlozi (na koju 
će lijepiti šarene papire) odredi obris budućeg izreska. 
Ako me ne posluša (a to se događa!), oblik će biti mrtav, 
neinteresantan. Da to posve izbjegnem, radim s djecom 
katkad drugu vrstu kolaža, a taj se sastoji od komadića 
papira, koji nisu rezani škarama, nego kidani rukom. 


Svejedno je, da li je kolaž sastavljen od rezanih ili 
kidanih papirića, važno je, da je sastavljen od elemenata, 
a ne da se cijeli predmet lijepi na papir. Neka ne režu 
cijele predmete, na pr. stol, nego posebno gornji dio, 
posebno noge. Ili most: sastavljamo prečku po prečku te 
dobijemo konačni izgled mosta. 


Ovdje na slici dijete je za cilindar upotrebilo novin- 
ski papir. Dosjetka vrijedna hvale za ovu dob. Kasnije će 
u kolažu baš ta dosjetljivost biti glavna vrlina. 


La 


Široka tema 


Na drugoj slici je, autobus (tab. XII). Ljudi su na 
toj slici još uvijek veoma ukočeni, ali je autobus dobro 
načinjen. 

Mi ne smijemo, a i ne možemo konzervirati u djetetu 
stanje djetinjstva. Djeca se vrlo brzo razvijaju. Mi 
volimo njihov dječji smijeh, nas veseli naivnost njihova 
načina prikazivanja. To su djeca. Osnovno i jest, da ih 
moramo upoznati baš kakvi jesu. Da ne ubrzavamo i da 
ne usporujemo prirodni tok njihova napretka. 

Ali ima časova, koji nas jako iznenađuju; kad se 
pojavi realizam i dječje poznavanje stvari, koje ni ne 
slutimo. 

Pogledajte ovih nekoliko slika na temu: pošta. 

Djeca su posjetila s učiteljem poštansku zgradu, tu 
austrijsku kuću s crvenim ciglicama, ondje su bacila Ji- 
stove u sandučić, vagala se, obišla glavnu prostoriju sa 
šalterima. Pročitala su sve natpise, upoznala se donekle 
s mehanizmom poštanskog saobraćaja, i ponijela sa sobom 
živo urezane prave oblike predmeta. 


Ne će mehanizam organizacije pošte, ni realni po- 
štanski žig, crijep na krovu zgrade, ni realni činovnici na 
šalterima umanjiti njihov doživljaj, koji uopće znači 
poštu. I dalje će čekati poštara s njegovom velikom ko- 
žnatom torbom, pojava poštara će ih uvijek voditi u 
daljine, i vjerujem, da će mirno pisati djedu »Mrazu«, 
kao i prije, dok nisu poznavali poštu tako izbliza. 

To je dječja duša. Mješavina sna i stvarnosti, spo- 
sobna da u jednom zatvorenom pismu vidi beskrajne 
daljine. Nju moramo dobro izmjeriti i voljeti, onda ćemo 
je upoznati. 


Opet smo u razredu. Što možemo iz teme »pošta« 
izvući na satu crtanja? Tridesetak djece zaposlilo se i to 
vrijedno, da nešto kaže. Crteži su veoma različiti. Svaki 
je crtež slika svog autora. 

Najprije je nacrtan poštanski sandučić (tab. XIII). 
Pravilno i dobro. Na njemu je i brojem naznačeno, u ko- 
liko sati se vade pisma. I bijela crta uokolo. Treba imati 
viziju tako jasnu, da se zna, kako malo elemenata može 

Boja kao tuš u 
peru 


Dobar crtač 


dati dušu predmeta. Taj je crtež uredan, ta je misao 
uredna. A kako su ravne crte, kako je pravilan pravo- 
kutnik, i trokut! Naravno, dijete je crtalo bez pomagala. 


Druga je slika rad djevojčice (tab. XIV). Služi se 
kistom i bojom kao tušem u peru. Malo se i prebacila. 
Na pošti je naglašena svaka cigla, a crijepa nije ni vi- 
djela, ali je dušu zgrade pročitala ređajući te crepove. 
Koliko se pošta time razlikuje od ostalih zgrada u gradu. 
Jer za dijete je to vezano za pojam pošte. Sigurno će se 
začuditi jednog dana, kad vidi novu modernu poštansku 
zgradu na stupovima i svu u staklu. Prometni znak na 
uglu, crveni dimnjaci, mansardni prozori. To me podsjeća 
u svojoj snazi na slike naših naivnih umjetnika. 


Na trećoj slici dolazi poštar kući (tab. XV). Pogle- 
dajte samo pismo u rukama poštara, s markom i adre- 
som, a na kućnim vratima pločicu s imenom stanara, 
zvono i bravu. A likovno? Pogledajte tu igru sasvim 
tankih crta perom, debelu crtu kistom — okvir vrata — 
i konačno površinu boje: torbu! Koji od zahtjeva stvara- 
laštva i likovnog odgoja ili općeg obrazovanja nije ovdje 
zadovoljen? 


Na četvrtoj slici (tab. XVI) imamo posla već sa sli- 
karom. On kroz vrata vidi čovjeka, koji se važe na auto- 
matskoj vagi. Ovaj poštar ne nosi samo torbu, on vadi 
listove iz sandučića, kuća ima neki posebni oblik i boju, 
a iza nje je čak i park s klupom. Tu je sliku radio kistom, 
bez upotrebe olovke. Ovaj učenik dobro crta, služi se 
bojom i kistom naprednije nego ostali, na svaki zadatak 
odgovori crtežom bogatijim nego drugi. Već sam u prvom 
razredu morao za njega izmišljati složenije zadatke, koji 
bi ga mogli zaokupiti. U svakom razredu ima bar jedan 
takav učenik. 

Osjećam, da sam nepravedan, što ovakvim učenicima 
ne mogu posvetiti onoliko vremena, koliko bi trebalo, ali 
većina u razredu neprestano traži upute, zaokuplja me 
svojim problemima. 

Ti učenici mogu biti korisni ostalima. Razred mnogo 
uči od njih, jer su im slični po načinu mišljenja, samo 

O slabijim 
crtačima 


Crtaju na ploči 


zadatak izvedu jasnije nego ostali. A naročito to pomaže 
najslabijima, kad svi gledamo crteže nastale u toku sata. 
Trebalo bi s ovakvim pojedincima osim u školi raditi i 
izvan razreda, a da pratimo njihov razvoj i da spremamo 
njihove crteže u posebni dosje, dobili bismo bolju sliku 
njihova napredovanja. Predavajući od godine do godine 
te mape iz ruku učitelja u ruke nastavnika likovnog od- 
goja, lakše bi se došlo do metode, kako da se s takvim 
učenicima radi. Možda se u njima krije budući likovni 
umjetnik. 


Više vremena moram posvetiti slabijima. Kako da 
im pomognem? Da im crtam? Da im korigiram u crtanki? 
Radije ne. Jer ja ne mogu kao oni. Mi smo različiti, iako 
sam se godinama nastojao njima približiti. Da korigiram 
riječima, primjedbom, primjerom? To radim stalno. 

Katkada je korisno pokazati dobar crtež lošem 
crtaču. Ne uvijek. I ne na uvredljiv način, jer to boli 
osjetljivo dijete. 

Katkad namjerno slabog crtača stavljam kraj boljeg. 
I to mu može biti korisno. A ako se nađemo pred za- 
datkom, koji muči cijeli razred, a ipak hoću da ga svla- 
damo, onda se poslužim crtanjem na ploči. Dolazi jedan 
po jedan k ploči. Pokušavamo crtati, na primjer, konja. 
Na ploči nastaju dva ili tri crteža konja. Nije sigurno, da 
li bi i najbolji crtač mogao izvesti crtež konja sasvim 
dobro. Čitav razred primjećuje nedostatke i ređaju se 
korekture i riječju i crtanjem. Na kraju, na ploči nastaje 
nekakav crtež konja, koji su sami izveli, a koji može biti 
svima pomoć u radu. 


Danas je novi zadatak: budilica. Nakon široke teme: 
pošta, vraćamo se jednostavnom, poznatom okruglom 
obliku. Treba nacrtati sve vrste satova. Svaki crta jedan 
ili dva sata. Opet je pred nama krug. Malo smo napredo- 
vali od lanjske lopte. 

Na prvoj slici (sl. 48) dijete crta bojom u peru, na 
drugoj slici (sl. 49) hoće da istakne svijetleće brojke i 
zato je osnova tamna. 

Sto treba 
izbjegavati 


Ograničenje 
zadatka 


Zima je. Djeca u svim školama crtaju snijeg. Kako 
i ne bi, kad je to njihova najveća radost. Tako dolazimo 
do našeg zadatka. 


Što treba izbjegavati? Sve što je djeci poznato iz 
ilustracija. Ako je zima, onda valja crtati golo drveće, 
šume, zimske ptice; zimi hranimo ptice. 


Snijeg čistimo lopatom, budakom  razbijamo led; 
ralica čisti ulice. 


Snjegović — radije kolaž (sl. 50), jer crteža već dosta 
znamo. Grudanje i sanjkanje daje priliku za oblikovanje 
prostora i slikanje pokreta. Zimsko drvo vrlo je prikladno 
za grafizam, za plemenitost crte. Za to dobro dolazi crta- 
nje kistom, tušem ili perom. Jer svaki se oblik jasno i 
crno crta na snježnoj pozadini. 


Na ovoj slici zime (sl. 51) osjeća se također kidanje 
između crtanja na crti i crtanja prostora. Dalje pojas 
snijega, gore oblaci i mnogo bijelog, za nijansu dalje nego 
na slici s kamionom i brdom. 

Zašto je snijeg žut? Bijeli se, tumači dijete, ne bi 
vidio na papiru. Saonice su lijepe. Kaligrafski su svladane. 
Tijela djece na saonicama nacrtana su na dječji način. 
Obje su noge na istoj strani. I ovaj crtež ima »pogrešaka« 
prema gledanju odraslih, ali ne za djecu. Svi su u razredu 
uskliknuli, kad sam ga pokazao. Nebo je puno krasnih 
snježnih pahuljica. Ima nešto iz priče. 


I kod ovako općenitog zadatka volim djetetu ograni- 
čiti njegovo područje rada točnijim opisom onoga, u čemu 
će se kretati. Na primjer poznatom kućom, poznatom 
željeznom kapijom, možda kolima i konjem u snijegu, a 
tek kasnije dolaze saonice. Ima i takvih, koji imaju snage, 
da mi umaknu u svoj svijet; njih ne ograničavam. Odre- 
đeniji zadatak dajem onima, koji za općenitiji zadatak 
ne mogu pronaći živo rješenje; takvi na pr. uvijek crtaju 
jednaku, shematsku kuću, pa ih silim da nacrtaju svoju 
ili susjedovu kuću, da pogode njihov karakterističan 
oblik. 

aj Danas ćemo biti realniji. Tražimo dobar opis jednog 
predmeta. Telefon.. Naravno to rade oni, koji kod kuće 
imaju telefon, ili su ga negdje vidjeli i telefonirali. 
Oni, koji ga ne poznaju, crtaju škare, kliješta, čekić, a na 
selu vile, grablje, motiku, pilu ili tamburu. 
Radi se o točnosti zapažanja i o ljepoti linije svakog 
spomenutog predmeta. Njegova funkcija se odražava u 
obliku. 


Svaki predmet potanko opisujemo i ustanovimo, za- 
što je takav. To učenici znaju, ali u tom se već krije 
likovni opis. Ovo je opet primjer, kako se daje znanje 
o predmetima. Naoko će ta jednostavnost predmeta 
pomoći vještini ruke, ta vještina će koristiti izrazu, izraz 
će se pojačati pravilnom upotrebom crtačkog sredstva, a 
sve će to obogatiti dječji crtež podacima, kad dademo 
opću temu, koja opisuje život djeteta. 

Nekoliko učenika radi olovkom. Odvažniji rade iz- 
ravno kistom, kao što je i na slici (sl. 52). Neki učenici 
crtaju odmah perom i upotrebljavaju tuš, bez olovke, 
kao na drugoj slici (sl. 53). 

Bio sam zadovoljan, kad sam vidio desetak crteža 
telefona i gotovo sav nacrtani alat. 


Vratimo se sada na stari način rada. Zar bi to mogao 
učitelj naučiti učenika crtajući na ploči? Kako bismo se 
mi osjećali, da moramo nacrtati telefon na ploči? Možda 
nije lakše, ali je prikladnije tragati za sve većom snagom 
dječje vizije, podmetati djeci zadatke, za koje su upravo 
dorasli, postati dijete po obliku, a pedagog po sadržaju. 
Sada bismo se mogli zapitati: gdje je tu sloboda dječjeg 
izraza? Tko je pratio dosadašnja izlaganja, možda je 
izgubio nadu, da će upoznati dječji slobodni izraz. Po 
mom mišljenju, dijete radi slobodno i ovako, jer ne zna, 
kuda ga vodim. Ali ja nisam slobodan; radi cilja, koji 
želim postići, treba mi određen plan. 


Ovaj način rada učitelja će dovesti u novi položaj; on 
mora pronaći svoju metodu, da mu učenik radi slobodno, 
a ujedno i da napreduje. 

Prvi estetski 
nagovori 


Katkad dolazim u razred s više zadataka, a ponekad 
čak i s više vrsta zadataka. Evo jednog takva sata. 


Htio bih da rezultat današnjeg rada bude posve 
estetski. Da naučimo nešto lijepo. To je teško objasniti 
u drugom razredu osnovne škole, ali za to postoje poma- 
gala. Donosim u razred knjigu Skira: Umjetnost Gotike. 
Reprodukcije su izvanredne, i katkad ovako dobre slike 
pokazujem u razredu. 


Mislim, da to djeci treba pokazivati. Naravno s dru- 
gom namjerom i drugim načinom, nego na primjer u 
sedmom razredu osnovne škole ili osamnaestgodišnjim 
maturantima. Za ovu djecu to je svijet priča: čudne 
lađe s velikim šarenim jedrima, konji bogato ukrašeni 
šarenim ponjavama, lijepe žene u krasnoj nošnji. Njih 
zanima pripovijest. Zato im uz to treba dati specijalno 
tumačenje, koje odgovara dobi. 


Važnije je njihovo iznenađenje pred ljepotom. Zbog 
toga moramo paziti, što unosimo u razred. Bolje ništa 
nego nešto loše. Skirina izdanja svakako možemo poka- 
zivati sva, kao i sve, što je kvalitetno. Ali nije sve kva- 
litetno, što je objavljeno, a još je manje korisno za djecu. 
Osim toga valja pripraviti ono, što hoćemo pokazati. I ne 
prevelik broj. Na ono, što hoćemo da se usiječe u pam- 
ćenje, »slučajno« se vraćamo nekoliko puta. Upravo time 
završavamo pokazivanje. 


Tako sam ovaj puta izabrao »Ptice u četiri grma«. 
Nakon toga sam zatvorio knjigu i zadatak je bio: ptice u 
četiri grma; ali takve ptice, koje ne poznajemo, ali lijepe 
boje, kao one ptice iz knjige, ili još ljepše. Ova je slika 
s ) dobar rezultat toga sata. 


U knjizi smo vidjeli također jesen u prirodi. To nam 
nameće zadatak: vlažnu crnu zemlju i svijetlu travu. Pre- 
nesimo se u naš kraj, a poslužimo se olovkom za crne i 
bijele površine. Tamo, gdje je preorano, zemlja se crni, 
a gdje je strnište, na slici će biti svijetlo. Olovku upo- 
trebljavamo za ispunjavanje cijelih površina. Neka Wivrge 
i to, kako se sve može upotrebljavati olovka ji 

O elipsi 


Prošetali smo u duhu kroz Luna-park. Rotor, avioni, 
automobili na struju. 


To je priličan prostor s mnogo zabave, a još više buke. 
Kraj rotora su kola na točkovima s malim prozorima i 
zastorima. Nisu to obična kola. Nije automobil, a nisu ni 
kola. Tu stanuju oni, koji upravljaju Luna-parkom. Ta 
su kola obišla cijeli svijet. Sve to djeca znaju. 


To je svakako bio najveseliji sat crtanja u ovoj godini. 
Teško je izabrati nekoliko primjera između crteža o Luna- 
parku, jer gotovo svaki crtež nešto naročito govori; kako 
čisto u boji, kako jasno u crtežu! Ima crteža, po kojima 
bih mogao izgraditi vrtuljak (sl. 56), ili sistem letenja 
tih aviona. 

Boje su ljepše nego na viđenim spravama. Djeca ne 
znaju onako neukusno da slože boje. 

I evo, izvlače se i najplašljivije glavice, i one koje 
često kažu, da ne znaju, kako da nacrtaju. Boje već mi- 
ješaju slobodno, kistom se služe vješto. Kako ljudska 
figura uopće nije problem, kad sjedi u avionu! Ili kad se 
stepenicama penje u rotor! 


Rotor je nekakva okrugla bačva, koja se okreće, a 
okreću se i ljudi u njoj (sl. 57); želimo li ih vidjeti, mo- 
ramo se popeti stepenicama s jedne ili druge strane te 
bačve i s galerije pogledati u unutrašnjost. Kako je svako 
dijete široko otvorilo elipsu, da se vidi u trup rotora! A 
podnica bačve je ravna. Kako bih zakonima objasnio ovom 
dječaku, da on tako ne može vidjeti. On crta, kao da se 
nalazi na nekoliko stajališta. Podnicu crta iz žablje per- 
spektive, otvor rotora iz ptičje, a krov rotora opet iz 
žablje perspektive. A dok je crtao dječaka, što se penje 
u rotor, i sam se crtač postavio u kosi položaj. 


A kako bih uništio dječji doživljaj, a bez rezultata, 
kad bih ga htio naučiti zakonima odraslih: elipsa, koja 
se dolje širi. 

Već smo dvije godine s djecom. I mogu da nas 
obuzmu sumnje. Nismo li ipak propustili da damo kori- 
sne savjete, nekakav nauk crtanja? 

Eto vratimo se na rotor. »Djeco, rotor je isto što i 
lonac za vodu. Postavimo lonac na sto. Da vidimo, kako 
ga možemo nacrtati. Gore je otvor, dolje je ravno dno. 
Ako je lonac niže od našeg oka, gornja će se kružnica 
vidjeti kao elipsa, a od podnice ćemo vidjeti samo prednju 
stranu elipse; bit će malo šira negoli gornja elipsa. Kad 
premjestimo lonac na visoku policu, iznad naših očiju, ne 
ćemo vidjeti više otvor pa ne ćemo nacrtati elipsu . . .« 


Dva gledanja Čudno me gledaju oči, čudne stvari govorim. Lonac 
ima otvor, to je razumljivo. Onda mu treba načiniti otvor. 
Da li je to elipsa, a možda i kružnica? A dolje? Lonac 
stoji na stolu, koji je ravan. Prema tome, lonac se dolje 
crta ravno. To je jasno. Pa upravo tako nacrtali su i 
rotor. Uostalom, zašto da crtaju lonac, kad je ljepši rotor. 
Tako me djeca razuvjeravaju svojim stavom. 


Evo posljednjih slika iz ove godine. Djeca se spre- 
maju na ljetovanje. Na putovanja. Kako će putovati: 
autobusom, lađom (sl. 58), vlakom (sl. 59)? 

Kako vidite, ovaj dječak je na lađi nacrtao samo 
palubu sa zapovjedničkim mostom i dizalicama. Sposoban 
je da iz jedinstva predmeta izluči važan detalj. 


Ke a maska: Što smo radili u ovoj godini? Tragali smo i dalje za 
GI rane objektima dječjeg interesa. Bogatili smo dječji predodž- 
beni svijet, razvijali njegovu sposobnost zapažanja 

upoznavanjem s novim sadržajima. Stavljajući ga u nove 

situacije, razvijali smo sve veću sposobnost doživljavanja. 

Dijete i sada crta napamet, ali prirodu promatra 

drugačije. Njegovo pamćenje bilježi više nego prije. Ono 

vidi u prirodi nove detalje, i radom stječe sposobnost, da 

ih uključi u cjelinu. Njegov svijet biva sve bogatiji. 

Analiza svakog predmeta postaje radna navika u ovo doba. 

To se odrazilo i u likovnom odgoju. Nacrtani predmet nije 

više jednostavan znak, već bogat mehanizam sastavljen od 

elemenata, koji su pravilno poređani i zajednički grade 

cjelinu. Na primjer, čovjek stječe pokretne udove, glava 

zauzima pokret, koji prikazuje stvarnost. Na isti način 

dijete svladava i ostale objekte. Istovremeno sve sigur- 
nije prikazuje akciju i ljude sve slobodnije stavlja u 
pokret. 

Na papiru crtež zauzima onoliki prostor, koliki odgo- 
vara prikazu. Možemo govoriti i o bojama. Možemo 
davati prve zadatke s namjerom, da razvijemo smisao za 
lijepo (Ptice u četiri grma). 

U svim likovnim tehnikama učenik stječe radnu 
okretnost, a neka sredstva, kao pero ili nož za rezanje 
gipsa, drveta ili linoleuma, proširuju mu ionako velik 
izbor načina izražavanja. 

Teško je postaviti granice po razredima: ovo treba 
raditi u prvom, a ovo u drugom razredu. Ali ako posla- 
žemo crteže prvog i posebno crteže drugog razreda, opazit 
ćemo veliku razliku. Učenik drugog razreda već mnogo 
zna i lakše se i bogatije izražava. 

RAD U TREĆEM RAZREDU 


Kako su učenici već odrasli! Živo se interesiraju za 
sva područja rada. Sami čitaju dječje romane, natječu se 
u sportu, upoznaju prirodu, otvara im se knjiga svijeta. 
U ovoj dobi dijete sebi otkida sve više vremena od igre 
i poklanja ga naročitim aktivnostima: skuplja fotografije, 
zbirke kamenja, zbirke maraka, organizira svoj lični 
svijet. Druži se sa starijima, jer osjeća sve veću potrebu 
za znanjem. Promatranje sve više detalja obogaćuje nje- 
govu sliku prirode, ali je ne opterećuje; dijete ne gubi 
sposobnost da vidi cjelinu. 

Dok je u prvom razredu dijete moglo na vatrogascu 
nacrtati sjajna puceta, a zaboraviti vrat (dugmetom se 

Likovni elementi 


kopča kaput, očima se gleda, rukama se hvata, a što se 
radi vratom?), dakle dok je »pogrešan« izbor bio rezultat 
njegova tadašnjeg znanja, sada ne može nastati crtež bez 
vrata, jer je vrat određeni dio čovječjeg tijela, vidljiv, i 
u poznavanju ljudskog tijela veoma važan. To ne znači, 
da će realizam potpuno preplaviti naivnost prikaza. Ali 
rekli bismo, procentno onaj stav uzmiče pred realizmom. 


Evo nas pred prvom slikom. Početak školske godine: 
Velesajam. Tamo je zanimljivo, ali i poučno. Koliko stro- 
jeva! Koliko objašnjenja! Tu se može vidjeti mehanizam 
cijele industrije i orijentirati se u svakom području 
ljudskog rada. Ali se tu može naći i mnogo ljepote za 
naše oko. 


Stojimo pred vratima. Blagajna na ulazu i dizalice 
u pozadini. Kako su jasni i čisti oblici! A što je tu likovno? 

Vodoravna zelena površina desno i uspravna zelena 
lijevo. Je li to slučaj ili znanje komponiranja? Ako nije 
znanje, onda ga dovedimo u svijest, pokažimo razredu, i 
jednom će postati znanje (sl. 60). Dvije boje, zelena i 
smeđa, lijepa harmonija. Smeđa je boja teža po tonu, a 
manja po masi; upravo da održi ravnotežu sa zelenom. 
Još je više svijetlosive, a najviše bijele boje. Upravo po 
zakonima komponiranja. Toga učenik nije svijestan. Tako 
daleko ne idem ni ja u objašnjenju. Najviše se usuđujem 
spomenuti onu prvu podjelu. Sada još većina u razredu 
ne bi bila zrela da prihvati moja tumačenja, ako bih sve 
ovo izgovorio. 

Ne mogu da ne spomenem, kako se učenik sretno 
poslužio olovkom za iscrtavanje rešetaka. 


Evo mojih učenika na donjoj slici (sl. 61) opet na 
velesajmu. Gledaju poljoprivredne sprave. Pogledajte, 
kako u dvoredu disciplinirano, dva po dva, prilaze stro- 
jevima. 


Ovaj niz u dubinu dvoredova pomaže oblikovanju 
prostora. 


Kad smo već kod niza u dubinu, vratimo se nizu u 
fronti. 

Nabrajanje 
u slici 


Pokreti 


Gimnastika. 


Sat gimnastike također je veliko veselje. Tu se uz 
razvijanje tijela razvija i disciplina, smisao za red. Učite- 
ljica gimnastike održava sat u gimnastičkoj sali s gale- 
rijama. Tamo su sprave, strunjače, velike svjetiljke i 
golemi prozori. 

Jedan učenik slika samo sobu sa stepenicama i gale- 
rijama. Sat se završio, a on nije dospio da nacrta i uče- 
nike. Ali taj postupak upravo je onakav, kakav zahti- 
jevam kod ovakvih zadataka, Kad treba nacrtati mnogo 
djece, ljuđi, sitnih vozila na ulici ili mnogo drveća, 
preporučujem, neka najprije izvedu teren ili, ako se radi 
o sobi, neka najprije izvedu sobu. To mogu za sada samo 
najsposobniji. Ovaj učenik bi upravo u tom uspio, da je 
imao vremena: nacrtati i vježbače. Ako rade obratnim 
redom, izvodeći pozadinu, gotovo uvijek kvare dobro 
nacrtane ljude ili sitnije predmete. Za ovakvo sintetičko 
rješenje treba dozreti i valja ga u mislima pripraviti. 
Kako to sada još svi ne mogu, pogledajmo ostala rješenja. 


Drugi crta strunjače i priređivanje dvorane. Na slici 
(sl. 62) vidimo učenike svrstane u tri reda. Ako ih pre- 
brojimo, vidjet ćemo, da ih je upravo toliko u razredu. 
Pogledajmo, kako se lelujaju redovi, dok čekaju loptu. 
Ako se sjetimo prvog razreda, koliki napredak pokazuje 
ova slika! Jedni stoje, a oni s loptom hodaju. Dakle, akcija 
je očita. Ruke nisu više beživotni štapovi, to su ruke, 
blago savinute u laktu. U drugom redu, treći od kraja, 
već ima dvije ruke u točnom pokretu. Što sam ovdje 
zahtijevao? Redove. Preglednost događaja i razlike u 
dobi: učitelj, đak. I razlike u spolu: učenik, učenica. 


A tek na slici dolje (sl. 63)! Učenici imaju na sebi 
gimnastičke dresove. Pogledajte najprije nastavnicu 
gimnastike. To je portret. Pazite, što radi jedna, a što 
druga ruka. Koliki je put prevaljen na pr. od slike br. 
18 u prvom razredu. Iza učiteljice vidite četiri mala 
gimnastičara, njihove pokrete i u proporciji prema uči- 
teljici. Pun ih je pod. Strunjaču prikazuju učenici odozgo. 
Učenike iz profila. Na to ćemo se vratiti drugom zgodom. 

Akcija kao 
zadatak 


I jedan i drugi crtež je načinjen na bijeloj pozadini, koja 
predstavlja sobu. 


Često u Zagrebu izbije požar. Izgorjeli su ateljei u 
ulici 1. G. Kovačića. To je bio uzbudljiv događaj za cijeli 
grad. Neka su djeca vidjela požar i o tom su u školi pri- 
povijedala. Što sve nisu izmislili u vezi s tim događajem! 

Mi smo posjetili vatrogasce, vidjeli smo kako stanuju, 
kako su uvijek pripravni da pohitaju gasiti požar. Vatro- 
gasci su pričali djeci svoje doživljaje, a stalno su usto 
jednim uhom slušali, ne čuje li se znak za uzbunu. Sve 
sul to djeca opazila. Jedan je vatrogasac pričao, kako se 
na njega srušio krov, a drugi, kako je spasio dijete. 

I opet je pun razred slika. 

Ima u razredu i realista. Jedan je učenik uočio, kakva 
je nastamba vatrogasaca. Poređani kreveti, nad njima 
sat; vatrogasci spavaju odjeveni. Kraj kreveta stoje 
čizme, na znak uzbune rk u aa i strmoglavce se po 
užetu spuštaju u automobil ( 


Drugi učenik nabraja zavrtnje na vatrogasnom auto- 
mobilu. Treći uživa u boji vatrogasnih kola | ). 
Četvrti dosadno ređa šest automobila, kako jure ulicom 
prema požaru. 

Najviše ih ima, koji slikaju vatru (sl. 66). Obično 
nacrtaju kuću, što gori; gotovo uvijek je nacrtaju bez 
krova, a kroz prozore suklja plamen. 


Na ovoj slici utonuli smo u vatru. Onu žutu kuću 
upravo »jede« plamen. Plamen je materijalan, gust, gle- 
dajući ga spopada nas osjećaj straha. Kako je dobro 
prikazan vatrogasac u pokretu, kad gasi, a također i boja 
njegova odijela! Kako su dobre proporcije u čovjeka! 
Zanimljivo je, da nijedan od trideset crtača nije tražio 
nikakve sličnosti s izgorjelom zgradom. Neki su požar 
vidjeli, mnogi poznaju kuću, koja je izgorjela. Ali to 
moramo razumjeti: ovaj put je bio zadatak portretirati 
vatru, a ne kuću. 

Crtež, koji 
ništa ne 
govori 


Vatrogasac gasi vatru (sl. 67). U dimu, usred opa- 
snosti i vrućine, on nije čovjek. On je nešto drugo. On je 
vatrogasac. Tako možemo razumjeti ovog »marsovca« u 
modrom odijelu. Iza njega se nazire kontura kuće, a oko 
njega plamen, lomljava i dim. Iako je od glave do pete 
odjeven u vatrogasno odijelo, ipak pod odijelom osjećamo 
čovječje tijelo i pravilno postavljene udove u pokretu. 


Priprava za crtanje mora biti temeljita. U razgovoru 
prije crtanja mora biti sve utvrđeno. Učenici se nadmeću 
detaljima, dopunjuju ih i već riječima slikaju. Od po- 
sjeta nastambi vatrogasaca do gašenja ima mnogo etapa, 
koje se vizuelno nameću učeniku. Na svakoj etapi će 
netko zastati, ali svaki crtač mora nešto točno opisati. 
Nije dobar crtež, koji ništa ne govori. Učenici su još u 
dobi, kad je likovna analiza sporedna. Ona dolazi usput, 
ako je nastavnik vješt. Ali ona ne smije biti cilj. Cilj je 
život, a što život sa sobom donese, to je rezultat kvalitete 
nastave. 

Nikad ne propuštam priliku, da svi zajedno ne opi- 
šemo, što ćemo raditi. Ako nastavnik zna, zašto je izabrao 
određenu temu, ili ako zna, zašto je prihvatio od učenika 
predloženu temu, onda će biti rezultata. Nakon provede- 
nog opisa odabiremo tehniku rada zbog dva razloga. Prvo, 
da sadržaj zadatka najlakše istaknemo, a zatim da gajimo 
i samu tehniku rada. S vremenom, poslije desete godine 
života, tehnika će postati važniji zadatak. Tada ćemo 
sadržaj polako zamjenjivati vještinama, razvojem ukusa, 
kompozicijom, te će ovaj predmet u pravom smislu riječi 
postati likovni odgoj. 


Danas crtamo cvijeće. Dijete već od prvog razreda 
pozna jaglac, visibabu, ljubičicu, maslačak i t.d. ... Ovaj 
put se ne radi o vrstama, ali ako se njima koristimo, 
dobro nam dođu. 

Cvijeća ima različitih boja i raznolikih oblika, pa je 
ono oduvijek bilo motiv u slikarstvu. Javljalo se u poza- 
dini, u rukama naslikane žene ili je bilo samostalan 
motiv. 

Ne cvijet, nego 
vazu sa cvije- 
ćem 


Djeca vole cvijeće, naročito djevojčice. Svaku pri- 
redbu ukrase cvijećem, i daju ga također uz svaki dar. 
Mi nastojimo, da i dječaci zavole cvijeće, jer je lijepo. 


I nama u crtanju ono otvara mnogo mogućnosti. Samo 
ako i tu budemo mali stvaraoci i zaboravimo sheme. 


Možemo naslikati jedan cvijet. Ali taj mora biti 
velik, tako velik, da se u njemu sve vidi. Svaki cvijet ima 
osim mirisa i svoju osobitost u obliku, naravno i svoju 
osobitost u boji. Njegove latice pružaju svaki put priliku 
za drugu lijepu crtu, a mogu se vidjeti tučak i prašnici. 
U ovom razredu to možemo raditi olovkom, tankom 
crtom pera ili kistom umočenim u tuš. Ne moramo se 
plašiti, da djeci pokažemo određeni cvijet prije crtanja. 
Samo ćemo bolje vidjeti oblik, a dijete će u ovoj dobi 
ionako crtati na način, koji mu odgovara. Svaki cvijet 
ima jednu stranu, s koje mu se najbolje prepoznaje oblik: 
ivančicu će nacrtati gledanu odozgo, visibabu sa strane, 
ljubičicu sprijeda. Samo bi bilo pogrešno, da ih gonimo 
da crtaju kao odrasli iz jedne točke, da ih upućujemo na 
pogled na tri četvrt (poluprofil), t.j. na kosi položaj 
cvijeta. Sve ovo možemo zahtijevati tek od petog razreda 
osnovne škole pa dalje u provođenju vizuelnih vježbi. Ne 
smijemo zaboraviti, da djeca ove dobi, iako vide, ipak 
crtaju napamet. 

Kod ove se teme najlakše ode u banalno, prirodo- 
slovno crtanje debelom izvučenom crtom olovke, stva- 
rajući neku tobožnju istinitu konturu. 


Zbog toga zadatak proširujem. Ne treba crtati samo 
cvijet, nego cvijeće u vazi. Ali tako veliko, da ta skupina 
ispuni cijeli papir. Da to spoje s pozadinom, predlažem: 
vaza sa cvijećem može stajati pred prozorom noću (sl. 


68), a može stajati i pred svijetlim zidom (sl. | 


Moramo paziti, da ova tema razred ne odvede u pre- 
tjerano šarenilo. 


Cvijeće nam može dobro poslužiti i za dekorativni 
rad, o čemu ću govoriti kasnije. Samo ne ćemo raditi 
stari tip ornamenta s cvijećem. 

Dobar crtež 


Jak crtež 


Treba se vratiti crtežu. Teško je u razredu raditi 
tušem. A pogotovu perom. Učenici se često okreću za 
vrijeme rada. Unatoč stalnim opomenama, da bočicu tuša 
drže u ruci, ipak se svaki sat crtanja završi mrljom na 
odijelu ili na klupi. 

Tome ćemo doskočiti, ako za takav sat pripravimo 
crnu rastopinu tempere mjesto tuša. Ona se lako pere, 
ali se do drugog sata osuši, pa je treba staviti u zatvorenu 
bočicu. 

Nisu svi učenici savršeni crtači, ali to ne znači, da 
oni dobro ne vide. 


Eto crteža olovkom (sl. 70). Je li to dobar crtež? 
Dobar je. Učenik se olovkom služio prilično nespretno. 
Mnoge je crte povukao dvaput, ali njegov dar zapaža- 
nja je za pohvalu. Zupci na bunarskom kolu, gdje se 
skuplja lanac, zadebljanje kolovrata u sredini, smještaj 
bunara u širokom dvorištu, njegov krov, a naročito dva 
tipa prozora na kući u pozadini. Malo čudno naslagan 
crijep. 

Imao sam u ruci mnogo crteža tog istog bunara. 
I mnogo boljih i virtuoznijih, a izabrao sam ovaj, da po- 
kažem, kako se predmet može predočiti i skromnom 
crtom. Kako je svako sredstvo dobro, ako dokumentira 
doživljaj. To je u razredu bio prosječan crtež. Ovo je 
rezultat njegove posebne osjetljivosti za kompoziciju; 
treba je — ako je uočimo — njegovati. 


Ni ovaj drugi (sl. 71). Slobodnom crtom širokog kista 
crtao je učenik poznate oblike. Taj bunar smo dan prije 
posjetili. Učenik je izabrao igru crne plohe, crne debele 
crte i crnog tankog pisanja perom. Ne treba ni govoriti, 
da je opet po količini snage površina i nesvijesno postigao 
red. Najmanje mase crnog, srednje debele crte, a najviše 
rešetke tankih crta. 

Ovo još nije dob za stalno promatranje prirode, niti 
za crtanje u teku za skiciranje. Ali jedamput ili dvaput 
godišnje ipak to izvodim. 

To su učenici crtali napamet u školi. 

Stalne teme 


Dan Armije. 


Kako se taj dan svake godine slavi u školi, nastojat 
ćemo da ga obradimo likovno, da iz te teme djeca izvuku 
što više likovne ljepote, a ujedno i da ga zapamte. 


Posjetili smo jednu vojarnu. Učenici su se upoznali 
s vojnicima. Upravljali su tenkovima, penjali se na to- 
pove, pucali iz strojnica (u mašti). Bili su toga dana gosti 
jedne jedinice. Čak je bila priređena i zakuska. Gledali 
su paradu, slušali su govor s improvizirane govornice. 


Koliko doživljaja! Obišli su sve zgrade, čak i konju- 
šnice. Uredno u dugom nizu ređaju se konji čisti i sjajni. 
U sredini kamene kocke, sa svake strane ograda, i svaki 
konj u svom odjeljku. Neki su čak i jahali. Na crtežu 


(sl. 72) vidimo konjušnicu. Svaka ograda oko konja jasno 


je prikazana. Dubina prostora postignuta je običnim po- 
stavljanjem jednoga konja iznad drugog. Čudimo se, kako 
vješto učenica crta konja, i kako lako postiže prostor. 


Bilo je još momenata, koje su djeca zapamtila. Sa- 
svim izbliza gledali su vojnu glazbu (sl. 73). Kako su 
lijepi instrumenti! Kako su sjajni, koliko puta se savija 
truba! Od malih do najvećih. Pa bubnjar! Ne udara on 
stalno. Neprestano mijenja udaraljke; sad uzima veliku 
s mekanom pamučnom kuglicom, sad dvije drvene, a 
začas opet sitno cinka u limeni trokut. 


Pogledajte tu družinu i dirigenta, koliko se trude! 
Opet, da se sjetimo prvog razreda, kad su učenici crtali 
Dan dječje radosti. Najveći im je problem bio, kako da 
prikažu učitelja, koji gleda prema razredu, i razred, koji 
gleda prema učitelju. Ovaj učenik sebi zadaje sličan za- 
datak, ali mu je već jasno; on dirigenta nacrta s leđa. Što 
se tiče prostora, u kojem se to događa, još uvijek je sre- 
dina slike ostala bijela. Na dnu pojas zemlje i visoko na 
vrhu papira pojas plavog neba. 


Ovo su zadaci, koji mogu završiti šablonom, jer se 
obrađuju svake godine. Ali mi moramo paziti, da se djeca 
nauče na raznolikost i lična rješenja. Zahtijevao sam od 
svakoga učenika drugi moment iz toga doživljaja. 

Duga priprava 


Danas ćemo ilustrirati jednu priču. Da vidimo, koliko 
će se ona razlikovati po tipu i po izvedbi od Copićeva 
»Bolesnika na tri sprata«, što smo ga obrađivali u prvom 
razredu. 


Ponekad valja otići u nepoznat kraj. Neka nas priča 
tamo odnese. 


U Africi žive crnci. Mali Sambo, crni dječak, bio je 
jedinac u majke Mambo i oca Jambo. Živio je u blizini 
prašume. Roditelji su mu kupili crveni kaputić, plave 
hlače, ljubičaste cipele s ružičastim poplatima i zeleni 
kišobran, koji će Sambo nositi po suncu i po kiši. Taj 
crnac je baš potpuno crn, samo je imao bijele zube i bijele 
oči, a kako se uvijek veselo smijao, to su se te tri točke 
sjajile kao svjetiljke na crnom licu. 


On je pošao u prašumu na šetnju. Tamo ga je susreo 
prvi tigar, žut i zao. Htio ga je pojesti, ali Sambo mu je 
dao crveni kaputić, i ovaj ga je poštedio. Na svom putu 
Sambo je sreo drugog tigra, isto tako proždrljivog, i 
spasio se, kad mu je dao svoje hlačice. Trećem tigru je 
dao cipelice, a četvrtom kišobran. Kako ovaj nije znao, 
kamo bi s kišobranom, svezao mu ga je Sambo o rep. 
Svaki je tigar mislio sada, da je baš on najljepši. Kad su 
se sva četiri sastala, iz zavisti su zametnuli svađu. Odložili 
su svaki svoj novi ukras pod palmu, i jedan drugoga po- 
čeli gristi za rep, i grizli tako dugo, dok se nisu izjeli. 
Oko drveta je ostala samo masna mrlja. To je Sambo 
promatrao s palme, sišao dolje, pokupio odijelo i otišao 
kući. 

Kako su se učenici smijali i veselili, dok je tekla 
priča. 

I sami nastavljaju dalje. Tamo je zemlja kao priča. 
Trava visoka poput sablje, dvaput viša od Samba! A 
palme! A trska! Teško se u njoj snalazi i tigar. Od tolike 
trave jedva se vidi nebo. Dalje radi dječja fantazija. 
Čitav razred ponavlja i dopunjuje svaku situaciju. Ovakav 
dugi uvod i dugi razgovor naročito je razigrao svakog 
đaka. 

O ilustraciji 
u knjizi 


Mali Sambo je crnac. Na riječ: crnac, predodžba se 
stvara sama. Zar treba da se vratimo na zemlju, da gle- 
damo oko sebe, da mjerimo dužinu ruke, dužinu noge, 
da bismo riješili crtež dječaka. On se sastoji od drugih 
dijelova. To su zubi, oči, kišobran. To učenici znaju. A 
pokušajte, neka nacrtaju dječaka, koji u razredu recitira. 
Odmah nastaje žamorenje: »Pa kako da načinim lice, pa 
kako noge?« 


Na prvoj slici (sl. 74) u prašumi je na drvetu maj- 
mun, a u travi zmija. Toga nema u priči. Ali zato ima u 
prašumi. Tamo je i leptir, i ptica, i kišobran. 
njega tigrovi plešu kolo. Jedan drugog ujeda za rep. 
Učenik savršeno poznaje tijelo tigra, čak i u različitim 
pokretima. Slika je vrlo pregledna i raspored lijep i smi- 
šljen. 

Na trećoj slici (sl. 76) crnac Sambo je pod drvetom 
još s kišobranom i hlačicama. Njemu se približavaju če- 
tiri tigra. 

Rekao sam: Nastojim izbjegavati one priče, iz kojih 
dijete već poznaje ilustracije, ali tko bi izbjegao sve, što 
je danas naštampano. Osim toga, zar je šteta, ako dijete 
ima dobru knjigu s dobrim ilustracijama. Zar bi bilo 
šteta, da u pamćenju dijete sebi sačuva koji oblik, na pr. 
magarca ili psa, i da ga upotrebi? Ne bi bilo poželjno, ali 
ne bi ni škodilo. Otkuda inače tom djetetu predodžbe o 
životinjama? Ili iz prirode, ili s fotografije, ili iz dobre 
ilustracije. Ako je ilustracija dobra, ona pomaže u stva- 
ranju predodžbi. Ona je u tom slučaju samo korisna. 
U dobroj knjizi dijete bi vidjelo crnca boljeg nego na 
fotografiji. Samo ne smijemo upozoriti razred, da ćemo 
takav zadatak obrađivati drugi put u školi, da se ne bi 
pripravili promatranjem situacija u ilustriranoj priči, jer 
bi ih to odvelo u imitaciju. Čim se ugledaju u nešto vi- 
đeno, ni najjednostavnije oblike ne mogu izvesti samo- 
stalno. 

Veličina papira 


Već smo u prvom razredu govorili o tipu zgrada. 
Nacrtali smo mnogo različitih vrsta kuća. 


Danas je riječ o tvornici. Ali o tvornici izvana. Kako 
se razlikuje od kuće za stanovanje? Kakvi su prozori i 
zašto ima dimnjak? Valja organizirati dvorište, ili nasli- 
kati vjernu sliku njezina izgleda izvana. Djeca zaključuju: 
Oko tvornice se uvijek nešto gradi, doziđuje, i zbog toga 
oko nje stoje uvijek hrpe cigala. Na zgradi su prozori 
s mnogo okana. Dok tvornica »Kontex« (sl. 77) djeluje 
čisto i uredno, kao da se u njoj ne radi, na drugoj slici 
(sl. 78) onaj debeli, masni dim zajedno s teškim bojama 
zidova prikazuje neku ciglanu, priprostu i razbacanu. U 
boji su obje slike skladne. Jedna je mala, a druga veoma 
velikog formata. 


Ima crteža vrlo velikih, a ima i manjih od formata 
male crtanke. 


Na kako bi velikom papiru trebalo raditi u školi? 


Može se početi s veoma velikim formatima, i neki 
pedagozi to preporučuju, da bi se dijete osjetilo slobodno 
i da velikim kistom stekne samopouzdanje. To pretpo- 
stavlja mnogo sredstava, bolje opremljen razred, vrsna 
pedagoga. A može se isto tako početi i s malim formatom. 
Primijetio bih, da i najnapredniji pedagozi ovom ne posve- 
ćuju dovoljno pažnje. Ipak je format tipiziran. A zašto? 

Kako kod nas još uvijek većina škola ima klupe 
s uskom gornjom površinom, teško bi bilo forsirati veliki 
format; a i njihova sredstva za rad još tome ne odgo- 
varaju. Možda će me neka tema navesti na veći papir (a 
neki učenici često rade na velikom papiru), ali nikada ne 
pretjerujem, jer dijete gubi vrijeme na svladavanje ve- 
like plohe, mjesto da izgrađuje misao. Ima razloga, zašto 
se u prvom razredu počinje s malom crtankom. Ali iz 
razreda u razred i crtanka raste. No za to nema pravila. 
O tome odlučuje samo situacija i tip sata. 


Moji đaci imaju u ovom razredu blok br. 3. Katkad 
taj službeni oblik bloka i meni stvara služben odnos 

prema crtežu. Tko kaže, da učenik mora sve reći točno 
u tom formatu, i to još na papiru zalijepljenom na uložak? 
Zašto uopće postoji određeni blok ili crtanka? Zato što 
samo tako imam uvijek pri ruci papir, koji se nalazi kod 
mene u školi. Tko bi uspio inače za svaki sat disciplinirati 
dijete, da ne zaboravi papir za crtanje. A od propisane 
veličine i tako odstupam, kad god zahtijeva zadatak. Da 
zadovoljim različite želje svojih učenika, obično donosim 
sa sobom u razred svaki put nekoliko slobodnih papira 
različita formata. 


Napomenuo bih i ovo: Ako u kojem razredu postoje 
stolovi, kojima se gornja ploha može uspraviti, ili pak 
stalci za crtanje, tada je situacija vrlo povoljna. Učenik 
se može udaljavati od svog crteža i uvijek ima cjelinu 
pred očima. Format može biti tada gotovo neograničen. 
A prema formatu određuje se materijal za rad. 


Osjećam često, kako se učenik »izvlači« zbog velikog 
formata, ako mu sredstva za to ne odgovaraju, na primjer 
sitan kist. Posao mora biti takav, da se učenik stalno 
napreže, a svaki potez kista, olovke ili pera mora nešto 
reći. Malim kistom đak po sata brlja neku poljanu. Za to 
vrijeme misao stoji. Ili se boji ući u problem. Zbog toga 
učitelj mora vidjeti, kad veliki format koči stvaranje. 


Mislim da format valja mijenjati, i to često. Djeca 
vole velike pokrete ruku, ali kad drugi put tražimo pre- 
ciznost, neka tu želju obuzdaju. 


Poticaj za Našao sam ovu lijepu sliku. Na njoj piše: Vuk pred 
pokazivanje nera h , ;. a ka 
reprodukcija autobusom (sl. 79). Sredinom papira povučena je široka 


cesta. Po njoj juri autobus. S obje strane ceste je šuma. 
Šteta što je između drveća učenik neodređeno šarao ki- 
stom. Boje su lijepe i autobus je znalački izveden. Kako 
su dobre glave putnika, a još je bolja šoferova glava. 
Privukao mi je pažnju ovaj crtež, jer ima nešto kao u 
zdravom ornamentu. Stabla, što se ponavljaju u nepra- 
vilnoj šari, slikana sočnom bojom, dočaravaju veliko 
prostranstvo. 

Što pokazivati? 


Koliko bi vrijedilo poslije promatranja ovakvih crteža 
unijeti u razred dobru knjigu u bojama, ako nemamo 
vrijednih reprodukcija, da ih objesimo na zid. 


Trebalo bi djeci pokazati pozadine Piera della Fran- 
cesca, Memlinga ili gotske majstore Francuske i Italije. 
I svu ranu renesansu. Naravno, objašnjenja valja pribli- 
žiti njihovoj dobi. Treba pripraviti odgovore na sva mo- 
guća pitanja o sadržaju: tko su ti ljudi? zašto imaju krila? 
što imaju oko glave? I dobrim upozoravanjem na likovnu 
ljepotu dati im, u usporedbi s njihovim crtežima, prve 
pouke o ljepoti. 


Postavlja se usto pitanje: Što treba izabrati za poka- 
zivanje djeci, ako postoji u školi velika i dobra likovna 
biblioteka? A što, ako imamo tek poneku dobru knjigu? 


Naše su knjižnice pretrpane knjigama, koje slabo 
koriste i odraslima, a pogotovu djeci. Likovnih knjiga 
gotovo i nema. 


Ipak od vremena do vremena želim u razred unijeti 
nešto lijepo. Mislim, da svaka prava umjetnina može biti 
korisna djetetu. Bila to slika egipatskog pribora za jelo, 
ili slika renesansne stolice, ili Ucellova konjanička bitka, 
ili Braqueova mrtva priroda, valjalo bi učenicima sve to 
pokazivati, i to s dobrim komentarom. Izuzetak je možda 
samo akt, koji im zbog teme još ne odgovara. 

Takvu je pokazivanju cilj samo oduševljavanje lje- 
potom, a tek ovdje ondje, ako učenici zapitaju, opis 
sadržaja i tumačenje primjereno njihovoj dobi. To se 
može raditi od prvog do četvrtog razreda osnovne škole 
(o kasnijem školskom radu ne govorim, jer izlazi iz okvira 
ove knjige). Za to se mora učitelj pripraviti, da ne bude 
više štete no koristi. 


Ja bih ovdje rekao i ovo: Kad radim sa starijim uče- 
nicima, kojima je cilj da upoznaju stil i da ga lakše 
razumiju, tada često upotrebljavam komparativnu me- 
todu; ali do četvrtog razreda mislim, da je najbolje poka- 
zivati samo one reprodukcije, kojima je tema slična 
zadatku, koji smo mi sami sat prije likovno rješavali. 


112 


Posjet izložbama 


Na primjer zadatak je cvjetna livada. Poslije njihova 
rada donosim u razred reprodukcije francuske tapiserije, 
gotskih iluminacija ili perzijskih minijatura. Kad djeca 
nacrtaju konja i kola, mogu pokazati dobre reprodukcije 
Generalića ili Viriusa, jer im je to blisko. 

Djeca se u ovoj dobi bore, da iz plošnog načina pri- 
kazivanja izađu u volumen i prostor. U toj dilemi provest 
će nekoliko godina, o kojima upravo govorimo. Zbog toga 
osjećam, da im treba dati kvalitetne primjere, gdje se 
umjetnik u historijskom razvoju umjetnosti našao u 
sličnom položaju. 


Najradije bih im pokazivao gotsko slikarstvo Evrope, 
ranu renesansu, francusku tapiseriju (naročito ranu), per- 
zijske minijature, etrursko slikarstvo, naivne umjetnike 
i tome slično. Tu su problemi rješavani na sličan način 
kao u njihovu radu, a visoke su vrijednosti. 


A što je s ostalim primjerima iz povijesti umjetnosti 
kao što su na pr. Leonardo da Vinci, Tizian, Rubens, 
Rembrandt, Watteau. Courbet, Monet, Picasso? I t.d, Sva 
ova, kao i druga velika imena volio bih da djeca rano 
čuju, da zarana nauče poštivati kulturnu baštinu čovje- 
čanstva. Kad pokazujemo dobre reprodukcije ovih maj- 
stora, djeca uživaju (znam iz iskustva), ali ipak vjerujem, 
da su oni prije spomenuti bliži djeci, pa i korisniji u ovom 
stadiju njihova razvitka. 

Na to se nadovezuje još jedno pitanje: Da li djecu 
ove dobi treba voditi na izložbe? 


Mislim da treba samo u izuzetnim slučajevima, kad 
je karakter izložbe takav, da može djeci koristiti, a kva- 
litet najviši. Samo tada će se i njihova pažnja zadržati 
dulje na samim stvarima. Na primjer: izložba francuske 
tapiserije, mozaik, ili izložba dječjih crteža. Ali kad god 
ih vodimo, moramo ih pripraviti i upozoriti na najvažnije 
momente izložbe. Možemo ih zadužiti, da izaberu naj- 
ljepšu stvar, koju će kasnije bilo nacrtati, bilo opisati u 
školskoj zadaći. 


NIS 


Na drugi način, i u drugim prilikama, nema smisla 
djecu ove dobi voditi po izložbama. To se odnosi na velike 
centre, u kojima se izmjenjuju mnoge izložbe, pa možemo 
vršiti ovakav izbor. Po manjim mjestima u unutrašnjosti 
izložba je rijetkost, pa bi koji put trebalo povesti djecu, 
tek da se informiraju, što je slikarstvo ili kiparstvo. Tu 
im se mogu dati korisne upute o načinu rada umjetnika i 
o zanatu vezanom za umjetnost, kao lijevanju gipsa i 
bronze, obradi kamena, načinu nanošenja boje na platno, 
okvirenju slike i dr. 


zoran Kako ćemo djeci približiti oblike suvremene umjet- 
nosti? Arhitekturu, predmete za svakodnevnu upotrebu 
i djela suvremenog slikarstva i kiparstva? Pokazujući im 
najvrednije primjere, kad god se za to desi prilika. Ili na 
satu u školi, ili u takozvanim slobodnim aktivnostima: na 
šetnji po gradu, naročito među novogradnjama, na izletu, 
promatrajući izloge, listajući lijepe knjige... 


ika Pa: Na PRALI) slici bilo je selo u boji neobično lijepo 
izvedeno (tab VII). Baršunaste materije, zagasitih boja, 
jedndisji LESG bez naročite atraktivnosti u objek- 
tima ili crtežu, ipak je uzbudilo cijeli razred. To je 
odgovor na pitanje, da li djeca ove dobi pravilno vrednuju. 
Velika je organizatorska moć djeteta, kojom dijeli papir 
na dva pojasa boje i po njemu krupnim potezima slika noć 
( 11). To je otkriće. Na donjoj slici (tab. XIX) 
PSIVIćI stražari u Copićevoj pjesmi: Patroldžije. 


Ali mi smo > još jednu sliku, koju dijete zove 
proljeće (tab 


Prostor _ je neodređen. Mislimo, da je dolje tlo, a 
gore mračno nebo. Da ne budemo tako sigurni, da je to 
prostor, po nebu se slobodno razletjelo cvijeće. Tipičan 
primjer realnog i irealnog. Dijete zadovoljeno istinom 
mora »malo dalje«. Život cvijeta, kao ukrasa drveta, ne 
kao botaničkog podatka, čini ga dijelom dječjeg prostora. 
Slika je izvedena snažnim potezima i čvrstom bojom. 

Rad po crnom 


U cirkusu je moguće sve: da slon svira violinu, da 
čovjek lebdi u zraku, da zebra hoda po žici, da se pred 
vašim očima novčanica pretvori u paru, ili da živa čovjeka 
prepile na dva dijela, i da on poslije ustane i nakloni se 
publici. 

Djeca vole cirkus; svaka ih predstava vrlo uzbuđuje 
i ona dugo o tom govore. 


Zašto sam izabrao za crtanje cirkus? To je najideal- 
nija tema za rad bojom. Klaun može biti odjeven u žensko 
ruho, može imati bradu, može nositi kapu sa zvončićima, 
kapu sa tri roga ili kraljevsku krunu, i sve to u najfan- 
tastičnijim bojama. Može biti odjeven u dvobojno odijelo; 
svaki mu rukav također može biti druge boje. Za takvu 
igru boja nemamo prilike, ako crtamo ljude iz običnog 
života. Svi smo mi obučeni prilično sivo i jednolično. 
Naprotiv cirkus nam daje bezbroj mogućnosti. Postavlja 
se sada zadatak: tko će bolje odjenuti svoga harlekina 


(tab. XXI.)? 


Ali primijenio sam u tom slučaju nešto novo. Ušao 
sam u razred s već obojenim papirima. Ovaj put 
samo tamnih boja (crna, smeđa, tamnozelena ...). Tko bi 
htio da radi na mojem papiru? Ali ja nemam bijeloga 
papira. Nova situacija izaziva ih na nova i smjelija rje- 
šenja, jer na crnoj podlozi ne mogu crtati olovkom ili ne 
mogu sebi pomagati crtajući olovkom. Ne mogu također 
ni slikati prozirnom bojom. Tako nastaju ove čudesne 
zebre (tab. XXII) ili onaj mađioničar s lopticama. Crtani 
su gustom svijetlom temperom, katkad i bijelom. Od slika 
iz dvaju razreda, kojima je tema cirkus, mogli bismo 
otvoriti izložbu. 


A koja se trajna korist postiže ovim postupkom? 

Bezbroj puta poslije ovakvog sata tražili su učenici, 
da li smiju najprije obojiti cijeli papir jednom bojom, što 
sam im katkad dozvolio. 

Drugi put su sami obojili papir. Crtali su klavir ili 
šivaću mašinu. 


Mo 


Razvoj crteža 
klavira 


Klavir ima naoko jednostavan oblik, ali je za crtanje 
veoma poučan. 


Ako ga prikažemo sa strane, dijete ove dobi već je 
priličan realist. Klavir ima tri noge; kako da ih prikaže? 
Imao sam prilike taj predmet promatrati u razvoju 
crtačke sposobnosti djeteta od predškolske dobi do če- 
tvrtog razreda osnovne škole. 


Najprije je to nešto slično lopti, ali s tipkama na 
jednoj strani, jer one služe za sviranje. Noge se od sre- 
dine šire na tri strane (šestgodišnje dijete). 

Sedmogodišnje dijete gornji oblik klavira crta pri- 
bližno točno u, tlocrtu. Ali sve tri noge moraju se vidjeti, 
samo više ne idu zrakasto od sredine, nego se u obliku 
piramide koso šire odozgo dolje. 


U trećem razredu osnovne škole evo rješenja: Dijete 
crta klavir poluodozgo i dodaje mu dvije noge; zna da 
sebi zamisli i treću (sl. 80). U to je doba dijete sposobno 
i za čovjekov profil; zna da nacrta jedno oko, koje se 
vidi sa strane. Isto tako, kad crta čovjeka na konju, na- 
crta samo onu nogu, koju vidimo sa strane, kad čovjek 
sjedi na konju. 


U četvrtom razredu imat ćemo u sobi klavir na 
slici: soba s klavirom. Tamo je klavir prikazan u prostoru, 
gledan s jedne točke. Ako se i vide tri noge, one su 
izvedene tako, kako se zaista pokazuju našem oku, kad 
klavir pogledamo s jednog mjesta. 

Na ovoj slici sve bogatstvo materije u nijansama 
crnog postigli smo tušem preko podloge tempere. No tuš 
je s vremenom otpadao. To joj je i nedostatak. Zato neka 
radije rade temperom preko tempere. 


Šivaća mašina (sl. 81). Već je druga u ovoj knjizi. 
Koliko grafizma pruža ovaj oblik svakom crtaču, bio on 
malo dijete ili veliki majstor. 

Ali ja sam ovu podlogu dao zbog drugog razloga. Taj 
će se razlog s vremenom pokazati: tako dijete lakše po- 
stigne iluziju prostora. 

Proporcije 


Evo nas opet u Zagrebu. Nakon dvije godine ponovo 
crtamo polijevanje ulica. Gdje su one čudne sheme, što 
znače ljude? Pogledajmo, što rade ove ruke? Svaka ruka 
vrši točno određeni posao. 

Analizirajmo sliku akvarelom (sl. 82). Prozirna boja. 
Kolo, na koje se namotava cijev za polijevanje, tako je 
plastično, da pokazuje dubinu. Samo kolo, skupa sa svje- 
tiljkom i ručicama, tako je znalački načinjeno, da zabo- 
ravljamo nerazmjer između kola i ljudi. Ali prave pro- 
porcije ostat će sve do puberteta nedostatak u slikarskoj 
predodžbi svijeta. 

Promotrimo kuću. Učenik se toliko zanio događajem, 
da je zaboravio na bilo kakav red među prozorima. Pro- 
zori su neuredno razbacani po fasadi. 


Pogledajmo ljude. U njihovu držanju ima nešto 
službeno. Ruke su u pravilnoj akciji, pokret dobar, boje 
odgovaraju. 


Moramo još nešto reći o proporcijama: od prvog raz- 
reda pa dalje polako se svladavaju proporcije jednog 
predmeta ili tijela. Evo dokaza u ovih ljudi. To će napre- 
dovati i dalje; lako ćemo u kasnijoj dobi učeniku objasniti 
stvarne odnose (poslije četvrtog razreda). To se odnosi na 
duljinu ruke, njene dijelove, duljinu noge, na širinu 
tijela, veličinu glave. Sada, kao i kasnije, to je samo sred- 
stvo za izraz. To nije sistem ni cilj za sebe. 

O proporcijama među različitim objektima: čovjek, 
kuća, lađa, cvijet, govorit ćemo kasnije. Na donjoj slici 
učenik je izravno crtao kistom, tušem (sl. 83). Upozorio 
bih na tri upotrebe tuša: potpuno crna ploha, debela crta 
i tanka crta u pravilnoj primjeni i dobrim odnosima. 


Već smo u prvom razredu radili mozaik. Tehničke 
upute ne bih ponavljao. 

Pokazujem im mozaik: Car Justinijan sa svojom 
pratnjom. Mozaik je iz Ravenne. 

Imam veliku i dobru reprodukciju u boji i mnogo 
reproduciranih detalja iz tog mozaika. Sada već možemo 
govoriti o stvarnom mozaiku i o našoj imitaciji u školi. 
Opisujemo, kako su radili majstori iz Ravenne, a kako 


ćemo mi raditi. Na površni pogled, čovjeku to može biti 
slično. 


Najprije ih upozoravam: na papiru ne ćemo prije 
lijepljenja ništa crtati. Možemo, ako treba, načiniti crtež 
na drugom listu. Jesu li svi kvadratići za ljepljenje 
jednaki? Približno bi trebali biti. Može li se stavljati 
papirić tik do papirića ili treba ostavljati razmake? Treba 
ostavljati sasvim male razmake, jer bez njih nastala bi 
točno oblijepljena površina, i ne bi se vidjelo, da je to 
mozaik. 


Mogu li se upotrebiti neki drugi oblici osim kvadra- 
tića? Najbolje je, da ih izbjegavamo. Ali učenici primje- 
ćuju dragulje u prstenu, okrugle ukrase na haljini. Obja- 
šnjavam, da su ravennski majstori stavljali prave dra- 
gulje, a mi budući da ih nemamo, nego samo kvadratiće 
pap'ra, onda je bolje, da i ne radimo taj okrugli oblik. 
To je objašnjavanje za njih, a ustvari te oblike izbjegavam 
zbog toga, što bi ih ta sloboda sigurno odvela predaleko, 
i začas bi se misao mozaika rasplinula. Dakle i za uske 
oblike, kao što je noga u ptice, obrva u žene, valja upotre- 
biti iste veličine papirića. Treba se snaći sa zadanim 
veličinama. 


Možemo li stavljati jedan papir preko drugoga? Ne 
možemo, jer ni spomenuti majstori nisu stavljali jedan 
kamen na drugi. 


Kako se radi mozaik od papirića? Radimo red po red 
ili površinu za površinom. Naš je cilj lijepi odnos površina 
i jasnoća u plohama. 


Peole najura: Zašto radimo mozaik? U ovo doba dijete već ima 
prve loše sklonosti prema naturalizmu. Čim to primije- 
timo, valja uplesti novu tehniku, kojom dijete ne može 
slijepo kopirati vidljivu konturu predmeta. To je pitanje 
svakoga ručnog rada. 

Korišcenje 
specifičnosti 
materijala 


Zašto radimo 
tehnike? 


Rezanje u gipsu ili u drvetu za otisak; linorez, kolaž ili 
mozaik; sastavljanje prikaza od drvaca, kože, rezanje lima, 
savijanje žice — ni u kojoj od nabrojanih tehnika nije 
moguće posve imitirati prirodu. Sa svakom se stvara 
nešto novo, svojevrsno. Na primjer žica, koju savijamo, 
nije tako povodljiva kao olovka, kojom crtamo. 


O svakoj tehnici osnovno je znati, što se može njome 
postići, koristeći specifičnost materijala. 


Na primjer: ne znam, zašto bih zahtijevao da moza- 
ikom prikažu stroj za piljenje drva ili ključ, kad se to 
bolje može izvesti olovkom ili perom umočenim u tuš. 
Zašto bih od drvaca sastavljao prikaz prirode, kad se 
drvcima bolje može riješiti arhitektura, a za prikaz pri- 
rode neka dijete upotrebi temperu ili vodene boje. Ali 
ne valja pretjeravati, pa na pr. specificirati, što mogu ra- 
diti temperom, a što vodenim bojama, jer se te dvije 
tehnike ne razlikuju toliko, da tu razliku registrira njihova 
još mala sposobnost osjećanja za karakter materijala. Osim 
toga, djeca rade onim, što imaju. Savijati od žice dat 
ću žirafu, gusku, leptira, jer će tu lijepo zaokruženi lukovi 
naglasiti ljepotu linije objekta. Važnije je dati dobre 
upute nakon dobra izbora tehnike: da žicu ne režu na 
štapiće, a drvca da ne savijaju kao žicu i t.d. 


Zašto radimo te tehnike? 


One zadovoljavaju u djetetu težnju, da nešto opi- 
pljivo načini, a ne samo da nacrta. 

Daju priliku za korisnu aktivnost, za organizirani rad. 

Postiže se stanovita spremnost u upotrebi alata i 
materijala. 

Nekima te tehnike pomažu u osnovnom crtanju — 
slikanju, jer ima inženjerskih duhova, koji ovako lakše 
nešto načine, nego da crtaju. 

Šire granice estetskog uživanja i iživljavanja. 

A kao najvažnije, kako smo već rekli, to je izlaz, 
kad se primijeti odviše naturaliziran oblik, sitničavost i 
nedostatak likovne vizije. Za to je takav rad neobično 
korisno od vremena do vremena ubacivati u radni plan. 

Problem pro- 


stora kroz 


historiju 


Primitivci 


Gotsko slikarstvo 


Moramo se čuvati, da te tehnike ne postanu samo 
manuelne vještine. To će se najlakše izbjeći, ako zadanom 
tehnikom uistinu učenik može nešto točno izraziti. 

Na prvoj slici je lav (sl . Gledajte, kako se učenik 
snašao, kad mora ovako jednostavno prikazati glavu s oči- 
ma. One crne pruge na trupu znače rebra, t.j. lav je 
gladan. A čitava je slika trebala biti završena dekorativ- 
nim šarama na pozadini, kao što je i počeo taj učenik 
s lijeve strane. Ali kako je rad trajao suviše dugo, nakon 
tri sata prekinuo sam ga. Učenici znaju o čemu se radi, 
stvorili su sebi gotovu predodžbu slike, i mi smo zado- 
voljni. Ako se ubroje još i opsežne priprave, bili bi previše 
zauzeti jednim zadatkom. 


Na drugoj su slici (sl 
na trećoj (sl. 


85) dva viteza u oklopima, a 
6) je prikazano izvlačenje mreže iz mora. 


Pred nama je sve akutniji najveći problem, problem 
prostora. Dijete osjeća i vidi prostor, ali ne zna, kako 
da ga prikaže. I umjetnik je tom problemu prilazio u toku 
povijesti slikarstva na mnogo načina. To je bio jedan od 
nekoliko najvažnijih vidova, kojim se stvara slika: kako 
treba nešto, što se događa na razmaku vodoravno udalje- 
nom od gledaoca, slikarski prikazati u dvije dimenzije, 
na površini slike? Primitivni umjetnici su to riješili nabra- 
janjem. Dok naše oko putuje od jednog dijela slike do 
drugog, vlastitom svojom aktivnosti, ono gradi prostor. 
Ali nisu uvijek ljudi bili zadovoljni tim rješenjem. 
Gotsko slikarstvo Evrope, pojačavanjem volumena i raspo- 
redom različitih situacija na površini slike, već stvara 
svijesnu iluziju prostora. Taj je prostor nekako ograni- 
čen, on je zaustavljen, gdje hoće autor, on je, rekao bih, 
kratak i tvrd. U takvoj slici stvari nisu sve gledane iz 
iste točke. Čini nam se, da letimo iznad tvrđave, dok 
gledamo, što se dešava u dvorištu. A hodamo po zemlji, 
dok gledamo ulazna vrata. Posve smo blizu, kad proma- 
tramo konjanika, a vrlo daleko, kad promatramo drvo. 
Reda među planovima nema, jer ne postoji sistem. 

Renesansa 


Barok 
Impresionizam 


Suvremeno 
slikarstvo 


Renesansa će donijeti mnoga otkrića, rekao bih, 
postat će svijesna onoga, što je prije kadikad pogodila 
svijest. Stvorit će iluziju udaljenosti na dvodimenzionalnoj 
površini. Oko gledaoca će se odsad nalaziti u jednoj točki, 
i čitav svijet će se udaljivati od njega po sigurnim pra- 
vilima. Iščezište je ona idealna točka, u koju je uperen 
naš pogled, i prema njoj dolazi sve ubeskraj. Kad bi posto- 
jao idealni grad ili idealni drvored, a kad bismo mi sta- 
jali iznad toga grada odnosno drvoreda, mogli bismo 
jednim okom sagledati mnoge ulice i drveće, imali bismo 
to beskrajno veselje da zakone doživimo u stvarnosti. 
Ali gradovi obično rastu stihijski, a priroda je svojeglava 
pa je renesansnom majstoru ostala samo sanja o toj mo- 
gućoj ljepoti. On je sanja svuda. I tako nastaju one silne 
crte, koje putuju ubeskraj: na pločniku, na zidovima, u 
slikama Piera della Francesca, Perugina, Leonarda da 
Vincija, kao dokument dječjeg veselja u jednoj novoj 
igrački — spoznaji o prostoru. Ali i u zadovoljenju ljud- 
ske svijesti. 


Veliko je to otkriće i velika je sreća njegova upotreba. 
Ali to postaje sistem gledanja. Sistem, kroz koji vidimo 
sve oko sebe. To je veliki korak u razvoju spoznaje o 
prirodi, i u početku čak motiv u slikarstvu. Vjekovima 
će vladati taj sistem i napokon će se pretvoriti u šablonu. 
Barok će ga produbiti. Impresionizam će mu dodati svije- 
sno zračnu perspektivu (boje, što su dalje od nas, postaju 
sve tiše i sve hladnije). Tek oko početka XX. stoljeća 
puknut će obruč, koji je sapinjao sve napore slikarstva, i 
perspektiva one vrste bit će odložena ustranu — za upo- 
trebu — kad želimo. A površina slike postat će arena, u 
kojoj će se slikar boriti svaki put s novim neprijateljem, 
kojega sam sebi izabere: sad je to volumen, sad muzikal- 
nost linije, sad pokret masa u prostoru, sad simultanost 
događaja i t.d. 


Ali vratimo se u razred. Oko odrasla čovjeka pri- 
viknuto je na promatranje upravo preko umjetnina na- 
stalih od renesanse do impresionizma, a to je kasnije 
potpomogao i razvoj fotografije. I učitelj tako odgojen 

ulazi u razred. Dijete također gleda predmete i fotogra- 
fije, i razvijajući se želi, da načini stvari »negdje«. Ako 
crta sobu, onda želi dati odnos između udaljenih i bliskih 
predmeta; ako prikazuje ulicu, želi to isto. Kako da se 
odnosimo prema tome? Naša je dužnost doskočiti zadatku, 
poučiti učenika, ali tako, da mu to može biti prihvatljivo. 
Treba mu postaviti zadatak, koji će ga iznenaditi jednim 
viškom, a to je prostor. 


Ovome problemu posvećena je čitava literatura, i na 
temu prostora u dječjem crtežu priređuju se izložbe. 


Za za Pokušajmo i mi, poput naivnih slikara, to riješiti 
superpozicijom. Neka učenici crtaju četverored vojske, ili 
bicikliste (sl. 87) u četveroredu. Ako im zadamo, da crtaju 
vojsku, koja odlazi u koloni, to je dobro. Ređat će ih sve, 
dok ne dođu do gornjeg ruba papira. Ako im postavimo 
zadatak, da crtaju vojsku, koja kraj nas prolazi u četvero- 
redu, dobit ćemo slično rješenje, kao na slici 87. Njima 
ne ostaje druga mogućnost, nego da ih stavljaju jednoga 
iznad drugog. Pa tako su se snalazili i minijaturisti Sred- 
njega vijeka i slikari sve do renesanse. 


Drugi je zadatak: treba nacrtati ulicu i preko nje 
transparent za Prvi maj. Učenici će to svakako morati 
nacrtati samo na jedan način: ulica im je i sada, kao i 
dosada, skup kuća, koje gledaju frontalno, ili se stidljivo 
javlja pogled s ugla. Učenik će biti primoran, da transpa- 
rent »povuče nekuda poprijeko«, povuče prema sebi; eto 
rješenja na slici (: ). Time je postigao dubinu i shvatio 
svoj vlastiti zakon rada. 


Po starom nastavnom programu trebalo je sada s dje- 
com raditi perspektivu, jer je poznato, da oni već traže 
neka rješenja u vezi s tim. Njih zanima, kako da ostvare 
prostor. Ali u programu se tražilo, da im učitelj na pred- 
metima na stolu ili u prirodi objasni, kako da ih crtaju 

Učitelj napušta po zakonima perspektive. To je bilo preuranjeno, i uči- 

poe telj se uzalud trudio. On u tome nije mogao uspjeti. 
Nastajala su rješenja tobože prirodna i obično se svrša- 
valo time, da je učitelj konačno odustajao od programa. 

Višak: daljina 


Prostor, ne 
shema 


Kada bi na pr. učitelj učio i u kojem razredu kasnije, 
kako se crtaju tračnice, koje od nas idu unedogled, možda 
bi koji učenik u razredu razumio njegovo tumačenje, 
većina ne bi znala ni ponoviti; a ni jedan se učenik ne 
bi znao koristiti ovim zakonom crtanja. Kad bi na pri- 
mjer trebalo nacrtati ljude na pruzi, sigurno im ne bi 
pogodili veličinu, jer su to za njih i u starijoj dobi mogla 
biti samo pravila, a u ovo doba samo muka. 

Tako je i s predmetima na stolu: kockom, loncem 
ili mlincem za kavu. 


Ali mi ne smijemo zatvoriti oči pred željom djeteta. 
Ja je osjećam cijele ove godine radeći u razredu. Zato 
učenika navodim na zadatke, u kojima je sakriveno rje- 
šenje. Ne učim ga, kako da nacrta, dajem mu samo za- 
datak, što da nacrta. To sve postižem odabiranjem objekta 
i razgovorom. Učenik crta, konstruira, a kad završi crtež, 
primijeti jednu novost, koja se sama uvukla u crtež, a 
to je daljina. 

Dječja radoznalost može biti korisna, kad je zapo- 
slimo. Dosadno i sigurno devetgodišnji učenik može da 
crta šljivin list ili ornament. Može crtati vuka i Crven- 
kapicu, točno kao u slikovnici, ili Paju patka. A može, 
i da otvori oči i da ugleda podvožnjak. Ako ga nagovorim, 
neka taj podvožnjak (sl. 89) ne crta, nego gradi, kao 
što bi ga gradio od drveta, odmah ga crta iz profila. 
Tako mu jasno raspoznajemo oblik. Kad ga dovrši i oboji 
crno zbog čađe, neka s jedne i druge strane načini zeleni 
nasip, visok kao podvožnjak. Tuda će ići lokomotiva. 


A zatim? Ispod podvožnjaka učenik ide u školu, a 
prolazi i tramvaj. Da li prolazi istim smjerom kao i vlak? 
Ne. Prolazi okomito na smjer vožnje vlaka. I tako učenik 
crta za tramvaj vertikalne pruge. Kako sam ga učio per- 
spektivu? On ju je vidio sam. Slika se završila onim 
istim »kratkim« prostorom gotike, bez iščezišta, ali zato 
pravim prostorom, koji svojim kosim crtama ne plaši 
dječaka, smije li u njega postaviti ljude. Ovo je prostor 
za ljude. 

Tekstura 
slike 


Takvo njegovo znanje o prostoru postat će njegova 
svojina. Ne tako brzo, ni sistematski, ali više se ne može 
vratiti na jednu crtu, ili na dvije crte, kao nekada, ni na 
neke slučajne odnose. Samo uvijek stvarnim i njemu bli- 
zim zadacima utvrđujemo ovo njegovo znanje. Neka mu 
prostor bude kao čovjeku zrak; nešto što se ne primjećuje. 


Copićevu pjesmu »Bolesnik na tri sprata« radili smo 
i u trećem razredu. 

Kako su ove figure čovjeka daleko odmakle od neka- 
dašnjih crteža tog istog dječaka. U mapi, u kojoj godi- 
nama čuvam njegove crteže, osjeća se, da je prevaljen 
veliki put. Kako su sada vjerne proporcije na čovjeku, pa 
čak i među objektima (čovjek, ljestve, paun, žirafa, 


sl. 90). Kao što njegov dosje, tako i dosjei svih ostalih 


učenika pokazuju isti pravac kretanja. Profil u crtežu 
ovladan je potpuno. Gledajmo akciju. Vatrogasci su (po 
našoj razradi priče) donijeli ljestve doktoru Janu i, kako 
vidimo, promatraju, što doktor radi. Prvi vatrogasac je 
digao pogled i promatra doktora, drugi gleda žirafu. Čak 
je razlika i u položaju glave. Žirafa je veoma vjerna, 
glava joj je dobroćudna kao u prave žirafe. Paun je lijep. 

Usput bih spomenuo nešto o kompoziciji: svi gledaju 
prema centru slike. Žirafa, vatrogasci i paun. Nitko ne 
gleda prema okviru! Učenik osjeća, da bi svako lice, koje 
bi gledalo izvan okvira, razbijalo jedinstvo slike. 

Na donjoj slici (sl. 91) doživljaj je jači. Kroz rešetke 
naslućujemo žirafu. Doktor je na ljestvama, ali gleda 
s leđa. Slikao ga je učenik izravno kistom. Raspored veli- 
kih površina je lijep i izvanredno gradi prostor. Svaki 
je dio slike najjasnija projekcija predmeta. 

Ovdje bih upozorio na teksturu slike. Slika je podi- 
jeljena na nekoliko površina. Površine su odnjegovane, 
svaka kao cjelina jedne materije. Travnjak, pločnik, dla- 
ka žirafe, humak od zemlje, ... Kako vidimo, stajalište, 
odakle gledamo u ta dva crteža, različito je. Dok prvi 
učenik prizor gleda sa strane odozdo, drugi se u mislima 
popeo iznad ograde, ali opet nije dosljedan u crtežu. 

Upotreba 
ravnala 


Selo-grad. Paralela selo-grad daje mi mogućnosti, 
da uspoređujući organizirane i neorganizirane ulice upo- 
znamo neke zakone gradnje stvarnoga grada i sela, karak- 
teristike i izgled, ali srž zadatka je opet rješenje prostora. 


Učenici se snalaze. Najprije razgovaramo o razli- 
kama. Ređaju se opisi i uspomene. Prijedlozi učenika i 
plan rada. 


Na gornjoj slici (sl. 92) vidimo svega dvije zgrade. 
Općina i crkva. Ljepota i određenost svake ove kuće 
zaokružila se u čistoj boji i crtežu kistom. Evo, kako je 
lijepa žuta zgrada općine s izostavljenim bijelim rubom. 
Crkvu po nekom svom zakonu učenik boji u dvije boje. 
Sve je čisto, umiveno. Pogledajmo samo onu česmu. A 
pred crkvom lokva vode. 


Na donjoj je slici grad (sl. 93). Širok pravilan raspo- 
red. Velike kuće nižu se u blokovima. Drveće je zasa- 
đeno u redovima. Pločnik siv, a kuće svaka druge boje. 


Ovdje se vidi, da je dijete upotrebilo ravnalo. Da li 
dopuštam upotrebu ravnala? Obično ne dopuštam; rav- 
nalo upotrebljavaju za geometrijsko crtanje. Ipak dijete 
voli povući krišom crtu barem pomoću poklopca pernice. 


Zašto sam protiv ravnala? Crta povučena rukom živa 
je. Ona je dokument o djetetu. Njegova slika i njegova 
snaga. Ujedno i njegov napor, njegovo stvaralaštvo. Crta 
povučena ravnalom obično ne pogađa cilj. Ravnalo pre- 
krije široki pojas slike i u tom trenutku dijete ne vidi 
cjelinu. To je ujedno linija manjeg otpora. Dijete ništa 
ne nauči, a u konačnici se i ne izrazi. 

Ali ipak, vidio sam rijetkih crteža djece, gdje je crta 
ravnalom imala smisla. Na jednoj slici gradnje vide se 
skele, tračnice i ljudi; unaokolo slobodna priroda. Drvo 
raste nepravilno, čovjeka ne možemo prikazati ravnom 
crtom, a skele su geometrijski jasne. Zato ih je nacrtao 
ravnalom. Mogao je to postići i prostoručnim crtanjem, 
ali ovaj put mi ravnalo ne smeta. 


Zbog ovog rijetkog izuzetka ne mijenjajmo pravilo. 
Neka crtaju bez pomagala. 


M2 


Jedna tema, 
trideset za- 
dataka 


U Zagrebu je otvorena izložba dječjih crteža: »Život 
partizana« i »Čovjek i rad«. Vodio sam tamo učenike 
vježbaonice. Za to smo se spremali, dogovarali i napokon 
smo posjetili izložbu. Ali svaki je učenik imao svoj za- 
datak. Oni unaprijed znaju, da ćemo na idućem satu 
crtati nešto iz te izložbe. 


Došao je taj sat. Sva su sredstva dopuštena. Vodena 
boja, olovka, tuš, masna boja, tempera, kolaž. 


Ovaj put imamo mnogo doživljaja. Počinjemo već sa 
školom. Trideset đaka polazi iz naše žute zgrade. Evo pri- 
like da nacrtamo školu. Zatim prolazimo pored knjižare 
»Mladost« i pored Kazališta. Jedna i druga zgrada naći 
će svoje slikare. Zatim idemo širokom ulicom s drvore- 
dom. Napokon smo pred paviljonom. Promatramo zgradu: 
Umjetnički paviljon na Tomislavovu trgu. Dvokrilna 
zgrada, žuta, sa staklenim krovom. Pred paviljonom gle- 
damo djecu, kako se skližu po uglačanom kamenu ograde. 
Penjemo se po stepenicama. Zatim u paviljonu razgleda- 
vamo crteže. 


Svima se žuri na posao. Svaki bi htio nešto lijepo 
nacrtati. Dosada su moji učenici već nacrtali mnogo 
crteža, imaju mnogo riješenih zadataka, mnogo se vesele 
boji i različitim tehnikama. 

Njima nije strano sve ono, što promatraju na zido- 
vima paviljona. Te su slike slične njihovima, često upravo 
s onakvim zadacima, kakve su i oni rješavali. U ovoj dobi 
oni lako stvaraju predodžbu svoje buduće slike. Nisu više, 
kao nekada, na početku posla pred jednim zadatkom, a 
svrše ga sasvim drugim. I sada će se u toku rada usput 
naći još neke nepredviđene stvari ili ljudi, jer će im misao 
odlutati od željenog cilja, ali to su rijetki momenti, jer 
uglavnom svi jasno vide cilj. 

Sada otpadaju primjedbe, kao nekada, da se predmet 
crta usred papira. Danas možemo već govoriti nešto i o 
kompoziciji. Ali oprezno. Bolje je ne govoriti ništa nego 
govoriti pogrešno. O tome treba mnogo znati, da bi se 
moglo malo reći. To govorim zato, da se rad učitelja ne 

Stepenice, motiv 
za dubinu 


Shema prostora 


pretvori u novo upletanje, koje smo upravo htjeli izbaciti 
iz nastavne prakse. Pretežno se još uvijek bavimo doga- 
đajem. Sve do petog razreda, kad dijete prelazi u ruke 
stručnog nastavnika crtanja — likovnog odgoja, bavimo 
se doživljajem. A sve ono, što smo radili, kako smo postu- 
pali po nekom planu, bilo je samo obigravanje oko do- 
življaja, kojim će se pomoći stvaranje novog sredstva 
prikaza. 


Promotrimo crteže reproducirane u knjizi. Na prvoj 
slici vidimo Sveučilišnu biblioteku (sl. 94). Kako se uče- 
niku misao zaletjela tako daleko od puta do izložbe? Kraj 
te zgrade ne prolazimo, a karakteristike joj nisu tako jake. 


Umjetnički paviljon je vrlo vjeran (sl. 95). Dječje 
vjeran. Kamene figure na ulazu, stakleni krov, kroz koji 
se vide oblaci. Kako može biti zgrada bez prozora? Zato 
učenik stavlja prozore, iako ih Umjetnički paviljon nema. 


Penju se dva po dva u paviljon (s 6). Taj motiv: 
stepenice, veoma je koristan za svladavanje prostora. 
Usput opažaju razlike u odijevanju. Njima se toliko žuri, 
da već kroz vrata vide crteže u paviljonu. U stvarnosti se 
to ne vidi. Sve je to ipak dragocjeno dječje sanjarenje. 
Sanjarenje s nekim znanjem, i za sebe, poduprto zapa- 
žanjem. 


Napokon smo u paviljonu. Pred nama su crteži, vise 
između dva stakla uza zidove. To učenici znaju prikazati, 
ali ne smijemo crtati izmišljene eksponate. Svatko je 
dužan, da se sjeti nekih crteža i da ih, koliko može, točno 
prikaže. 


Primijetit ćemo poznatu dječju shemu prostora. Iz 
svakog ugla, koso prema sredini papira potežu liniju, koja 
se zaustavlja kao tobožnji pravokutnik zida. To bi bila 
neka perspektivna shema sobe. Kako učenici do nje 
dolaze? Tko zna? Možda je otac arhitekt, ili su nešto 
slično opazili na kojoj slici. To se začas pronese razredom. 
Oko trećeg razreda to je redovna pojava. Ali učenici ne 
razumiju tu shemu. Oni se njome pogrešno služe. Tu 
shemu susrećem kadikad već i u prvom razredu. Kako se 

Što stvara 
prostor? 


prema njoj tada odnosim? Vladam se, kao da je ne pri- 
mjećujem. Ona neko vrijeme živi, onda se iživi, pa je 
učenici zaborave. Ili, ako to načine mnogo puta, kažem 
im, da mogu sliku naslikati i bez tog okvira. Onda im se 
učini, da je to samo okvir, a ne prostor, i više ga ne crtaju. 

Kako se sada odnosim prema toj shemi? Pogledajmo 
redom crteže. 


Na ovoj slici (sl. 97), gdje četiri djevojčice i dva dje- 
čaka promatraju slike, to je vrlo uspjelo i ima nešto u tom 
rješenju. Oni ne primjećuju, da sva ta djeca lebde u 
zraku, odnosno da su na zidu, a ne na podu. Ali kako na 
toj slici ima vrijednih zapažanja druge vrste, ova pro- 
storna »pogreška« se ne primjećuje. 


Uzmimo da sam učeniku pomogao i savjetovao mu, 
neka djecu spusti na pod, on bi izbrisao i popravio. Sve 
bi se poremetilo. Djeca bi bila prenisko, a njemu bi oza- 
konio njegovu shemu, bez koje ne bi nikad više slikao 
sobu. 


Na petoj slici (sl. 98) još je jasnije, da je to samo 
okvir. Jer, ako to uopće nešto znači, zašto je učenik onda 
prepolovio zid i od zida načinio zid i pod? Kod ovog uče- 
nika još je očitije, da se djeca veru po zidu, dok proma- 
traju crteže. Ali ja sam i ovet zadovoljan. Više mi smeta, 
kako učenik u trećem razredu onim shematskim crticama 
rješava noge i ruke, a krugovima dječje glave, nego rje- 
šenje prostora, koje ionako uvijek mora biti stvaralačko. 


Dobre strane te slike tolike su, da u to uključujem 
čak i prostor. Zar nisu u prostoru oni stolovi, na kojima 
stoje bijeli papiri crteža? Zar ne osjećamo, da oni stoje 
vodoravno, a crteži obješeni o zid uspravno. Zar veličine 
nisu dobro odmjerene? Postavlja se sada pitanje: što za- 
pravo stvara prostor? Njegov kostur ili njegovo ispu- 
njenje? 

Prostor nastaje raznolikim naznakama, na bilo ko- 
iem mjestu crteža, katkad zrelo odmjerenim detaljima, 
kojiput odnosima veličina, kadikad slučajnim smjerom u 
dubinu, ponekad ispunjenjem plohe, ali uvijek elemen- 

Prostor sam 


tima zapaženog života. Živi se u prostoru. Znači, prostor 
možemo oblikovati na različite načine. Svako pravilno 
zapažanje imat će u sebi elemente prostora. 

Kao posljednju sliku s ove izložbe (sl. 99) dječjih 
crteža ostavio sam onu sliku s četiri panoa na zidovima. 
Ovo je dijete prevalilo velik put u znanju o prostoru. To 
je gotovo dobra shema. Slikalo je skoro prostor sam. I da 
nije one »pogreške« lijevo i desno na zidu, gdje panoi 
stoje vodoravno — kad dijete zna, da su oni stajali vodo- 
ravno — mjesto da su nacrtani koso odozgo dolje, rekli 
bismo, da dijete zna zakone. A ovako možemo reći, da ih 
osjeća. Da ne bude shema, brani ga autentični doživljaj. 
S ovim slikama na zidu taj je doživljaj potpun. Dijete ne 
zna apstrakcije. Ono zna samo život. I koliko je proniknulo 
u život, toliko mu vrijedi slika. Ova slika je veliko i 
vrijedno rješenje. 


Pred nama su dva crteža ribe. 


I to je crtež po sjećanju. Dogovaramo se: ribe mo- 
žemo nacrtati u vodi, na papiru, na pladnju ili naprosto 
na jednoj dasci. Ribe, koju god vrstu želimo i koliko god 
hoćemo. 

Riba je tako jednostavna oblika, da je može nacrtati 
svako dijete. A mnogo riba bačenih po stolu mogu zauzeti 
svakojak položaj. I tako isprekrštamo po našoj želji na 
papiru te jednostavne oblike. U razredu ima realista. Oni 
crtaju šarana ili soma. Jedan crta morskog psa, koji je 
bio izložen neki dan na tržnici. 


Koliko divnih rješenja sa svakom ljuskom na šaranu, 
slično kao kad su crtali crepove na krovu. To su izvan- 
redna rješenja, perom, tušem. Koliko pravilnosti, koliko 
strpljivosti, koliko ljubavi za lijepu crtu! A iz svega toga 
kako gledaju ribe. 

Gornja slika odaje veoma naprednog crtača (sl. 100). 
Ovaj namjerni nered i znanje komponiranja mnogo su pred 
njegovom dobi. Ali tu sam pogriješio ja. Dopustio sam 
mu, da širokim kistom načini rub na stolu, i to je ovdje 
nepotreban i grub dodatak. Nije mu dao života. Evo pri- 

Čistoća sredstva 


mjera, kako loše upotrebljen pribor odmaže doživljaju. 
On je bio ponosan, kad je izabrao široki kist, ali ga nije 
dobro upotrebio. 

Donja slika (sl. 101) spora je, troma i primitivna u 
svojoj ljepoti. Mučno je dograđivala djevojčica svoju 
sliku. Tražila je savjeta, ja sam ga škrto davao, riječ po 
riječ. Želio sam, da se sama s nekoliko elemenata izvuče 
iz zadatka. Rezultat je ova velika, prava ljepota. Ribice 
su u svom iskonskom  praobliku i bez očiju, kao mrtve. 
Čisti tanjir i pletena košara, na kojoj stoji tanjir, doka- 
zuju, da dijete još uvijek misli na dječji način. Ono, što 
stoji na podu, ravno je. Ono, što je okruglo, moram pri- 
kazati okruglo. To me podsjeća opet na naše naivne 
umjetnike. Upotrebljene su samo tri boje. 


Čitav je razred prihvatio ovu sliku na kraju sata 
s odobravanjem. Svi oni osjećaju, što je lijepo, iako teže 
realizmu. Sada moramo sretno zaobilaziti grebene i ploviti 
po sredini: kraj težnje za realizmom odgajati i ljubav za 
ljepotu. Zadatak nam je sve teži. 


Opet smo pošli u Gornji grad. Prošli smo mjestima 
u vezi s historijom Zagreba, a i neobičnim i lijepim po 
obliku. Vidjeli smo okrugle velike kapije, Kamenita vrata, 
crkvu sv. Marka, zvjezdarnicu. 


Sjećamo se podvožnjaka. Kako energično projuri 
cesta kroz Kamenita vrata (sl. 102)! Kako je ovdje već 
savladana dubina! Želeći da to odmah nacrta, dijete se 
ne koleba. Širokim kistom sigurno crta prodor kroz kuću. 
Ljubičasta boja kuće na slici nije slična boji kuće kraj 
Kamenitih vrata, ali je vjerna. Istina dobiva svoju samo- 
stalnost. Vizija je čista. Tako sva sredstva, koja je ostvare, 
postaju dobra. Tko pita, da li je baš ta kuća uistinu te 
boje. Ovo je realnost, realnost na papiru, jer nas dijete 
uvjerava u njeno postojanje. 


Na drugoj slici je također Gornji grad (s 
to nijedno određeno mjesto u gradu, to je e ma GAPHJEEA 
grada. 

Može li to 
svaki učenik 
postići? 


Vrijednost je ove slike u totalnosti prikaza. Mi smo 
sigurni, da je teren ravan, kuće okomite, a nebo prazno. 
To je nov korak u prostor: vodoravno, uspravno, ništa. Ali 
te kuće su pred nama okomite na naš pogled. Dijete se 
još izražava frontalno. Krenulo bi nekud, a ne može. 
Nije još vrijeme, da mu damo veći zadatak. Najveći do- 
met ovog crteža je zemlja. Pločnik je vodoravan, pa 
udaljujući se prema vratima sve uži. Ali poslije učenik 
ne zna, što bi s njim. Da je bilo vremena i da smo mu 
postavili još jedan mali zahtjev: neka nacrta naprijed na 
putu kola, kako prolaze mimo nas, a pred kućom dva dje- 
teta. Ali to može drugom zgodom. 


A što je zaboravio? Zaboravio je isto što i njegov 
prijatelj na slici: polijevanje ulica; da među prozorima 
vlada nekakav red. 


Obadvije su ove slike načinjene po sjećanju. Može li 
svaki učenik to postići u ovoj dobi? Je li to izuzetak ili 
rezultat nastave? Dobrim postupkom, od dolaska u školu 
do ovih godina života, to može postići prosječan učenik. 
Može li ga do toga dovesti učitelj? Sistematskim prouča- 
vanjem dječjeg crteža, skupljanjem kolekcija, posjetama 
izložbi i davanjem likovnom odgoju istu važnost kao i 
ostalim predmetima bit će to moguće. 


Prošao je Prvi maj. To je novi zadatak za moje 
crtače. On se ponavlja svake godine kao i »Dan Jugosla- 
venske narodne armije«. Samo im je Prvi maj bliži i 
veseliji. Toga dana se ne radi, ljudi su svečano odjeveni. 
U zraku se osjeća radost. Mnogi kamioni voze trudbenike 
na izlete u prirodu. Lišće je svježe zeleno, i ljudi se osje- 
ćaju sretni. To treba izraziti. U razredu valja probuditi 
raspoloženje, koje odgovara Prvom maju. To je prilika za 
veći format, slobodno slikanje bojom. To je prilika i za 
kolektivni crtež. Sav dosada stečeni inventar poznatih 
predmeta izvrsno će poslužiti djeci pri izradi svoje slike 
radosti. Iako je tema Prvi maj tema sreće i dječjeg pri- 
povijedanja, ipak vršimo analizu zadatka, postavljamo 


IA 


Torzo svijeta 


Dekorativnost 
izvučena iz 
prirode 


pojedinačne ciljeve, učenici ih postavljaju sami, i zagri- 
javamo razred za rad. Na kraju sata djeca daju sudove 
o svakom radu posebno. 

Najveseliji doživljaj toga dana bio je i 
nad gradom. U njemu uživaju sva djeca (ta 


Ali ne možemo naslikati helikopter u isto vrijeme 
kad i zemlju. I dijete se odlučuje. Da se ipak vidi, da u 
tom veselju sudjeluje i zemlja, a nad zemljom da leti 
helikopter, valja prikazati samo gornje katove kuća. To 
je velik napor, velika odvažnost djeteta. To je torzo 
svijeta. A dijete poznaje samo cjeline u svijetu. Znamo, 
da djeca ove dobi još ne znaju, što je poprsje. Zato slikaju 
uvijek cijelu figuru, a ne samo gornji dio. Pol čovjeka, 
ili pod grada, ili pol kuće, to je otkriće. Možemo ostaviti 
nešto, da to zamislimo. Ne moramo nacrtati sve. 

S tom namjerom je postavljen ovaj zadatak. 


Učenik je radio odmah kistom. Nebo, kakvo bi bilo 
za Prvi maj nego plavo! Djeca puštaju balone. Puno je 
nebo raznobojnih balona. Kuće su nejednake, frontalne i 
stvarne. Sve je to velika lijepa radost za oko. Zapažanje 
i oduševljenje prikazano je slobodno i već znalačkom ru- 
kom djeteta. Još se nađe po koja boja neposredno iz kutije. 
Sve se više služe bojama, koje postižu miješanjem. Sada 
već i hoće da načine nešto lijepo. 


A sad ćemo načiniti nešto lijepo. Na plavom moru, 
po povjetarcu plovi mnogo jedrilica. Nijednu jedrilicu mi 
ne vidimo izbliza. Ne raspoznajemo kormilare, ne možemo 
pročitati imena. Čak ne vidimo ni jarbol. Mi samo vidimo 
jedra i more. 


Dijete učini tri pojasa: plavo more, »nešto« bijelo, na 
čemu će se vidjeti čamci, i zeleno brdo. Vjetar diže male 
talase na moru. Tu sitnu mrežu crta dijete perom umo- 
čenim u bijelu boju, a dva po dva jedra lepršaju. To, što 
lepršaju, čini nam se, da trepere pred nama bojom i da 
pjevaju crno-bijelo, crno-bijelo (tab. ; '). Ta prekrasna 
igra godi našem oku, i mi to možemo izvesti u velikom 

Crtež darovitog 
djeteta 


formatu; s mnogo takvih čamaca i nastaje prava jasna 
dječja dekorativnost, kao s onim ribama maločas. Čitav 
razred to odobrava i voli, i tako nastaje mnogo ovakvih 
slika. Neki su mjesto jedrilica slikali grad s mnogo kuća, 
naizmjence crnih i bijelih. Pred nama trepere prekrasne 
crne i bijele površine. 

: Promatrajući redom, možemo konstatirati kod djece 
siguran uspon. Nijednom nisam uzeo u ruku kist i načinio 
korekturu u teci. Razgovarali smo. Oduševljavali smo se. 
Stvarali smo atmosferu slobode i zabave u radu. Kad je 
trebalo, i veću disciplinu. U djece je rasla potreba za 
radom i stalna težnja za novim otkrićima. A kad bi ona 
zaspala, morao sam je zadatkom probuditi. 


Za razliku od prethodnog primjera, pred nama je 
jedna slika, za koju vjerujem, da je ni najbolji pedagog 
ne će moći izvući iz prosječnog djeteta ove dobi. Poka- 
zujem je stoga, što je lijepa. Obiluje kvalitetama dječjeg, 
ali velikog stila. Ukratko, načinilo ju je darovito dijete. 
Zar se njihovim uspjesima ne veselim? 


Na temu: svadba (kad smo bili pozvani na jedan 
natječaj) nastalo je mnogo lijepih crteža. Ovo je najljepši 

Crni i bijeli konj. Crni fijaker i nevjesta u bijelom. 
Da nevjestu mora obojiti kao i cvijet svijetloružičasto, 
do toga učenica nije došla razumom, već osjećajem. Koliko 
ova učenica zna o konju? Ona ga je gledala, proučila mu 
ormu i ukrase, ali što bi to bilo bez općeg osjećaja za 
lijepo? To bi bio samo neki konj. Sjetimo se onih crno- 
bijelih jedara. Možda je ovdje odjek onog zadatka, koji 
se ostvario u crno-bijelom jedru, ili crnim i bijelim ku- 
ćama u gradu. 


Što za mene znači ovaj crtež? Najprije ljepotu. Ako 
je samo to cilj, da nastane nešto novo, a lijepo, postignut 
je. Stavit ću crtež na zid i gledat ću ga u svojoj sobi. Kao 
i djelo umjetnika. Ili će krasiti dječju sobu ove učenice. 
To je dokument o dječjoj duši, o njenu znanju o okolini, 
kao i o njenu osjećanju za ljepotu. 

Pogled unazađ: 
treći razred 


Napokon, to je događaj za nju, za mene, i za cijeli 
razred. Takva ljepota izazove u razredu posebno osjećanje 
poštovanja, pa i kod najsurovijih. Mnogo ovakvih do- 
življaja, kako likovnih, tako i poetskih, ili muzičkih, može 
djelovati estetski, a ne samo estetski, nego i na cijelu 
psihu djeteta. A konačno i moralno. 


U ovom razredu doživio sam mnoga iznenađenja. 
Priređivali su mi ih svakoga dana. Kako u načinu pripo- 
vijedanja, tako i u poznavanju prirode. Sve se to složilo 
u nekakav red opisivanja i služenja tehnikama. Teško bi 
bilo zaokružiti pogledom zadatke trećeg razreda. Sve- 
strani su ti zadaci, jer je svestran dječji interes. Ljubav 
za crtanje je na vrhuncu. To je moment pred njihovim 
oprezom i realizmom, koji će se javiti iduće godine. 
Crtaju i dalje napamet, jer još ne znaju gledati prirodu. 
Još nije vrijeme za crtanje po promatranju. 

Osnovno je, da svi žele prikazati prostor. To je naj- 
veći problem i moj najteži zadatak. Tome smo prilazili sa 
svih strana: razgovorom, izborom teme i analizom crteža 
na kraju sata. 

Prikaz situacija olakšan je velikim izborom objekata, 
koje su crtali, i kojima se na sve sigurniji način služe. 
Figura čovjeka je sve više u pokretu. Čak i griješke u 
proporcijama sve su manje; proporcije su ipak nesigurne, 
kad dijete crta veliku figuru preko cijelog papira. Da opišu 
dječji svijet, boje su djeci otkrile sve svoje tajne. Stalno 
se služe miješanjem boja. 

Papir, kad je to samo moguće, sasvim prekrivaju 
prikazom. 

Sposobni su za discipliniran kolektivni rad. 

To je godina najvećeg uspona, razgovora o lijepom, 
velike slobode u radu. 

RAD U ČETVRTOM RAZREDU 


Učenici sad mnogo znaju. Snalaze se na zemljopisnoj 
karti, poznaju grane privrede, učili su o prošlosti naše 
zemlje. Sami su već dosta putovali ili slušali one, koji 
putuju. Razumiju simbole, služe se geografskim relje- 
fom. Vrše sami pokuse i bilježe ih u bilježnice. Postaju 
samostalni, a dajemo im i prilike za to. Oni su mali 
»odrasli«. Više to osjećaju, nego što jesu. Oni to žele biti. 
Promatrajte ih, kako se vladaju prema manjima od sebe. 

Ali ipak su djeca. To ne priznaju, a mi to vidimo. 
Sada ih vrijeđa, kad s njima govorimo kao s djecom. Ako 
želimo da im naši savjeti koriste, moramo biti oprezni u 
svojim primjedbama. 

Prva usporedba 


Da ipak ostanemo djeca, evo nas u zabavištu u Maksi- 
miru. Na širokom polju, kroz žuta vrata ulazimo u Dječji 
grad. Na ovu stranicu knjige stavio sam dvije slike, 
namjerno. 


Na obadvije slike u pozadini je isto brdo. To nije 
brdo, to je Zagrebačka gora. Nije važno, da li se Sljeme 
prilijepilo uz zabavište (sl. 105), ili između njih postoji 
kakav pojas šume ili grada (sl. 106). Ali tamo je Sljeme. 
Učenici nisu sjedili jedan kraj drugog, i postupak je 
različit. Donja slika je prozirni akvarel, gornja teži gu- 
stoći gouacha (gvaša). 


Očit je u jedne i druge slike put prema realizmu. 
Na obadvije slike vidimo žuta vrata, kroz koja se ulazi 
u zabavište. Ona stoje na desnoj strani slike, kao što 
doista stoje u prirodi. To je opasno. Učenici više ne mogu 
pobjeći od realnosti. 


Ali mi ne smijemo za tim žaliti, što oni nisu više 
»djeca« kao prije, što nisu »naivni«. 


Gdje je sada »dječji izraz«? Mi ih ne možemo za- 
ustaviti u napredovanju, nego naprotiv, tome se moramo 
veseliti. Oni su upravo toliko stari, koliko znamo, i nji- 
hove reakcije odgovaraju toj dobi. Ali mi bismo griješili, 
kad bismo htjeli, da ostanu »naivni«. Moraju samo ostati 
čisti i neposredni. Sve, što načine, mora biti istinito. 
Pogledajmo vrtuljke na obje slike. Oni se mnogo ne razli- 
kuju. Po obliku su gotovo isti, nešto se razlikuju u boji. 
Dok onaj učenik na gornjoj slici još nespretno razbacuje 
po tlu streljane vrtuljke i slično, ovaj na donjoj slici inže- 
njerski vlada tlocrtom igrališta. Kako samo vješto crta 
ulaz u blagajnu, kroz lijehe zelenila i kolce sa žicom. 


Elementi su sigurno točni, u jednog i u drugog 
učenika. Ako se udubimo u sitno nacrtanu streljanu, 
čamce ili u lance vrtuljka, vidimo da je to sve znalački 
izvedeno. Pa na što moramo sada paziti? Sad su već spo- 
sobni za prve estetske upute, i mnogi ih već traže. One, 
koji ne traže, upozoravamo sami. 


150 


Druga usporedba 


Evo drugog primjera: peć u školskoj sobi. 

Od ona ista dva učenika i postavljeno istim redom. 
Gornju peć radio je onaj s prilijepljenim Sljemenom, a 
donju učenik s inženjerskim osjećajem za prostor. Ovdje 
se radi o obliku. 


I jedan i drugi su već u dobi, kad predmet ne žele 
prikazati samo u njegovoj projekciji. Oni silom hoće da 
peć prikažu s ugla. Promotrimo rezultat. Prvi učenik ne 
zna i ne osjeća zakone perspektive (sl. '). On osjeća 
peć. Ta peć je lijepa; pločice su sjajne, plavkaste i lijepe. 
Sa svoja tri vijenca ukrasa baš je lijepa. U želji za lijepo 
radio je, što je mogao. Nepravilno je započeo crtati gornji 
rub i stao na po puta. Da je nastavio, vidio bi onu plohu 
gore, koju zna da ne vidi. Tu je stao. Peć stoji na podu, 
znači da je ravna. I nacrtao je dolje ravno. To je mali 
esteta i izvanredno zapaža ono što je lijepo. Ali nije vidio 
čak ni to, da kaljeve pločice ne stoje jedna nad drugom, 
nego da se dvije pločice sastaju nad polovinom donje 
ploče. 


Pogledajmo sliku drugog učenika. Inženjer (sl. B 
On zna, da nam se čini, da sa strane gornji rub peći ide 
dolje, a rub na podu prema gore. On još ne zna za iščezište 
i on bi vjerojatno pogriješio, da pred tu peć mora staviti 
još i sto, ali ovoliko u prirodi »vidi«. Koliko i gotski slikar. 
Sve kaljeve pločice baš ne stoje u dobrom redu, ali 
mnogo točnije nego kod prvoga. Treba li ovome drugome 
oduzeti njegove slutnje i njegovo znanje? 


Treba mu pomoći, da to njegovo znanje postane po- 
magač njegovu izrazu. Kako bi bilo nazadno pokazivati 
njemu sliku onoga prvog učenika kao uzor, zato što je 
ljepša. On više u onoj slici ne može vidjeti svoj cilj. Ona 
za njega nije vjerna. Ali moramo nastojati, da on sa 
svojim osjetom za volumen i prostor ne izreče manje od 
onog — da kažemo — naivnijeg učenika. Pogrešno bih 
rekao, da se njegova slika mnogo razlikuje od one prije 
spomenute. Estetska razlika je minimalna, ali dovoljna, 
da se vidi smjer njegova kretanja u crtanju. 

Još jedan primjer njihova realizma. Oni vole točne 
zadatke. Vole se i pripraviti za zadatak. Pripremamo se 
za kolektivnu sliku: šetnja kroz Zagreb. Preporučujem 
svima, neka u šetnji po gradu dobro pogledaju nekoliko 

SAA poznatih građevina, jer će na velikoj zajedničkoj slici 

possleke izvesti svaki svoju zgradu. Mogu reći, da nijedan ne 
zaboravlja obavezu. Čak na putu kroz grad neki na papirić 
ili u teku skiciraju. Na satu tražim od njih da vidim 
skice, i oni mi pokazuju. Ima ih gotovo trećina u razredu. 
Skice pokupim, iako protestiraju. Oni su gledali i crtali, 
ali ne znaju skicirati. Još se uvijek drže nekih detalja, a 
cjelina je mnogo izmijenjena. Ne znaju gledati stvari. Još 
je uvijek bolja njihova slika iz mašte, nego kad gledaju 
otvorenih očiju pred predmetom. 


Ali kad se nađu u razredu, kad osjete poznatu atmo- 
sferu, a potpomognuti prethodnim promatranjem, tada 
stvaraju. Zašto sam im uzeo njihove zabilješke? Svaki od 
njih dobro zna, što hoće da nacrta. Svaki je zapamtio 
jedan objekt. Na primjer zgradu željezničke stanice. Sla- 
bije ga je skicirao, nego što je izveo na ovoj slici. Nikada 
im ne dopuštam, da samo ponavljaju misao; ona se nekako 
ukoči. Onako isto, kako se nisu u prvom susretu s pred- 
metom likovno snašli, tako bi sada ponavljali, da su gledali 
svoje skice. A kad im oduzmem takve skice i ponovim 
zahtjeve, iz sjećanja izroni samo jedinstvena slika objekta, 
i oni stvaraju crteže vjerne i stvaralačke. 


Pogledajmo zgradu željezničke stanice (sl. 109). 
Zgrada ima u sredini visok krov. U srednjem donjem 
dijelu vidimo tri ulaza s vratima zaobljenim u luk. Nad 
njima su tri visoka prozora. Zaboravio je učenik za naše 
oko veoma važne bijele stubove na začađenoj zgradi. Sat 
stoji na dobrom mjestu. Izostavio je pojas s kamenim 
figurama. 


Lijevo i desno krilo zgrade niže je i završava se sa 
svake strane građevinom sličnom središnjem dijelu. Ali 
»realist« zna, da je zgrada vrlo duga i da nema dosta 

Njegov rukopis 


mjesta na papiru za realni oblik, ako ne želi, da sve bude 
presitno. Koju godinu ranije, ovakav bi zadatak riješio 
jednostavnije: zgradu bi skratio, samo da pokaže tri vi- 
soka dijela. Ovaj naš crtač je primijetio čak i ulaz u 
zgradu u niskom dijelu lijevo. Sjeća se dugog reda stu- 
pova na galeriji, ali ih je stavio na pogrešno mjesto. Ta 
lijepa sjećanja malo su se izmiješala. Sve u svemu, svaki 
će gledalac prepoznati zgradu željezničke stanice. Ali gdje 
je na pločniku pred ulazom pronašao ono zelenilo? Ulazi 
li se u tu zgradu uopće tako okomitim smjerom na vrata? 
Čitava slika djeluje prljavo i sivo, a to odgovara stvar- 
nosti. 


Crtač zdenca ostao je energičan ( 110). Učenik nije 
postao sitničavo zarobljen detaljima. Rekao bih, ostao je 
silovit. Proporcije ne odgovaraju. Sve je preširoko i zde- 
pasto; sve je grubo. Ali ima jedna veoma vrijedna novost: 
ovaj misli kistom. Ne kažem, da se nije služio olovkom, 
ali karakter poteza pokazuje samostalnost kista. Njega 
nije zarobio predmet, on predmetu nameće svoj rukopis. 
Taj rukopis je ličan, samouvjeren, i teško mu je dokazati, 
da tu ima pogrešaka. Ni na jednu primjedbu ne mijenja 
svoj stav. 


Nešto malo zelenila dolje čini, da je zdenac usađen u 
zemlju. Sjetimo se već nekoliko dosada reproduciranih 
slika ovog zdenca. Svaki je imao u određeno doba svoju 
osobitost. Sve smo cijenili. Kako smo cijenili na posljed- 
njem crtežu one kotače zdenca razmaknute kao ušesa, 
tako ovdje cijenimo znanje, kojim su sada stavljeni u 
pravilan položaj. 


Da nacrtamo sam prostor, zadatak je park (sl. 111), i 
to park s neurednim lijehama, da nas ne odvede u ono, 
što ne želim: u pravila. Svako područje zelenila omeđeno 
je žicom, koja je provučena kroz debele kolce. Pogledajmo 
te kolce. Učenik plašljivo staje na po puta. Gotovo svako 
dijete nacrtat će kolje okomito na osnovni oblik tlocrta 
ograđene zelene ploče. Ovaj to više ne čini. Barem ne 

sistematski. Ipak vidimo, kako se najsigurnije osjeća, kad 
ih može crtati uspravno. Jer kolje je i u prirodi uspravno. 
Dok se koleba između uspravnog i povaljenog kolja, drvo 
je sasvim sigurno uspravno. Svjetiljka isto tako. Ali da 
drveće opkoljava lijehe, ne bi bio siguran, kako da ga 
nacrta. Kao ni klupe. S klupama je slično: po koji ispravan 
pogled na klupu, nešto odozgo, ne osposobljuje ga, da to 
načini uvijek, i da s istog mjesta pogleda i drugu klupu. 
Tako smo položili opet jedan težak ispit u prostornom 
snalaženju. Sama crtačka misao toliko ga je zaokupila, da 
je potpuno zapustio boju. 


Jesu li svi učenici crtali park? Nisu. Moraju li uopće 
svi učenici znati nacrtati park? Lijepo bi bilo, kad bih u 
tome uspio. Ali to ne znači, da svi, koji u tome ne uspiju, 
ne znaju riješiti ostale, jednako teške zadatke druge vrste. 


Ovo pitanje postavljam stoga, da na nešto upozorim. 
U nekoliko godina rada nudio sam djeci teme za rad. Ali 
nisu svi prihvaćali sve. Ja sam imao uvijek u pripravi i 
druge zadatke, jer sam mislio, da je najbolje, ako sami 
izaberu zadatke, jer na njima najviše i nauče. Vještom 
izmjenom tema od godine do godine steći će opće spo- 
sobnosti predočivanja. 


M EnIEKE Valja te male inženjere razigrati. Treba ih nago- 
poena voriti, da rade nešto, što žele da vide. Neka slikaju svoj 


san, svoje putovanje na drugu planetu. Neka čitaju Julesa 
Verna. Ili ih spustimo na dno mora. Ali ne u potpuni 
mrak. Pomiješajmo istinu s pričom. Koliko puta se morska 
vila našla na dnu vode u čudnim dvorima (moj EBE 
»realist« našao je dolje staru podmornicu, sl. 112) 


Ribe su govorile. Dvorovi su bili od stakla, svijetlo 
je bilo tako blistavo, a dragulji i mramor... 

Sada je zadatak ovakav: pođimo na dno mora i osvi- 
jetlimo ga bilo kako, da vidimo, što je dolje. Boje su 
potpuno različite od boja izvan vode. Ali neka ne vlada 
mrak. Ribe su duboko dolje drugih oblika nego poznate 

Valja izmisliti 


ribe. I pravim se oblicima uopće ne možemo poslužiti. 
Ako i nije tako, mi ih možemo izmisliti. Možda ih ima čak 
sličnih kojoj zvijeri poznatoj nam s kopna (sl ja 


Sada mogu da rade kistom. Misle kistom. Mogu da 
svoj papir oboje modro, ružičasto, žuto ili tamnocrveno 
(tab. XXV). Potpuno slobodno mogu izmišljati oblike, a 
veliki raspored boja odgovara nekom imaginiranom, pod- 
vodnom pejzažu (tab. XXVI). Sada fantazija inženjera 
zaostaje. Ali oni mogu i dalje da grade dvore. Upravo 
radi njih i jest ovaj zadatak. Valja izmisliti. Bez ikakva 
početka i savjeta, čak i bez štiva. Valja nešto stvoriti. Ovo 
je dob, kad uz promatranje treba jako njegovati, izazi- 
vati i hraniti maštu. To je otprilike dob, u kojoj prosječan 
čovjek ostaje. Ako se ne brinemo o njegovu razvoju, ne 
crta dječje sheme, a preobražaj realnosti u likovno nije 
u sebi doživio. Takav gleda slike umjetnika i čudi se, zašto 
nisu točne. On vjeruje, da vidi pravilno, on misli, da sve 
zna o slikarstvu, ali ovo »moderno« on ne razumije, jer 
to ne vrijedi. On misli, da ima pravo, jer mu to kažu 
njegove oči. Zato u tom razdoblju života treba dijete pre- 
dati likovnom pedagogu, da ga nauči likovno gledati oko- 
licu, ili da ga osposobi, da stvara iz sebe, kao u ovom 
zadatku. 

Bilo je mnogo različitih rješenja. Mogu reći, da je 
razred s velikim oduševljenjem prihvatio zadatak, jer im 
je otvorio sve mogućnosti. 


Rijetko sam zadavao ovako slobodne zadatke. Mislio 
sam, da su moji đaci slobodni i pred zadacima, koji se 
ne čine slobodnim. Ima zemalja, u kojima se do sedam- 
naeste godine radi bez određenih uputa. Bez proučavanja 
prirode. Ja sam se uvijek bojao duge i slobodne neodre- 
đenosti. Znam, ako im nakon ove slike: Na dnu mora, još 
samo jednom dam ovakvu vrstu posla, bit će dosta, i 
stvari više ne će imati svoje kohezije. Oblik će se raspli- 
nuti, a fantazija ne će dorasti do čvrstih rješenja. Ali to 
ne znači, da nakon nekoliko sedmica ne možemo zaći u 
slično područje. 


160 


Karakterizacija 


Jesu li djeca sposobna da načine lik čovjeka? Često 
na škole stižu raspisi za natječaje, sad za ilustraciju, sad 
za jedan događaj, kao što je na pr. svadba, a jednom 
zgodom bio je zadatak: moj otac, majka, prijatelj. 


To smo odlučili izvesti u školi. Naslikat će učenici 
majku, prijatelja, učiteljicu, mene ili samoga sebe. Slika 
mora ispuniti gotovo cijelu stranu. Mora posjedovati neke 
karakteristike osobe, koju sebi zamisle. Crtaju po pam- 
ćenju. Ako rade učiteljicu ili mene, oni hoće, da nas na- 
crtaju stvarno, ali ne znaju. Oni znaju općenito: učiteljica 
ima očale, drži u rukama štap za pokazivanje na geograf- 
skoj karti ili drži knjigu. 

U razredu je bilo dosta vrijednih crteža. Samo kad 
kažem vrijednih, naši zahtjevi ne smiju biti preveliki. 

Eto na primjer gornja slika: tetka iz Austrije (tab. 
XXVII). Portret veoma dobar. Istaknute su očale i usta. 
Raspored slike lijep, u boji sve ispunjeno i dobro, koliko 
je to moguće u ovoj dobi djeteta. Oči lukave i nasmijane, 
a ruku gotovo nema. 


Na drugoj slici sam ja. Naslikali su žuti kaput, okruglo 
tamno lice, dugu kosu i u rukama paletu. Nikada je nisu 
vidjeli u mojim rukama, ali znaju, da sam slikar (tab. 
X II) 


Vidio sam mnogo slika ove vrste za neke natječaje u 
Centru za dječji crtež i dosta takvih crteža po različitim 
školama. To rijetko kada uspije, i rekao bih ovo osnovno: 
ako učenik ne očita nešto naročito u figuri, u oku, u odi- 
jelu, ako ne postoji neka individualna snaga u crtača i 
individualna crta naslikanog, onda nema ni rezultata. 
I to je loše iživljavanje slobode, ako nije posao temeljito 
pripravljen. Mislim, da se jedamput, dvaput u toku ško- 
lovanja može dati i takav zadatak, ali u posebno dobar 
čas za ovu dob djeteta, da ne ode u neodgovorno mahanje 
kistom. Netko ima sitne oči, i dijete stavi samo točkice; 
netko ima veliko oko, i dijete ga triput poveća. Netko ima 
smiješan brk, netko debela usta. Mnogi nose očale. Tra- 
gajmo za izrazom osobe, koju zamišljamo. Samo tada će 
vrijediti crtež. Neka djeca izbjegavaju nevažne elemente, 

Ljepota je 
objekt 


Pozitivan i 
negativan 
oblik 


trepavice, nokte; tu je prikladan široki materijal, široki 
kist i tempera, bolje nego olovka. 


Danas idemo u Muzej za umjetnost i obrt. Tamo 
vidimo mnogo lijepih predmeta. Sat i ključ. Ključ je ko- 
ristan predmet. On otvara bravu i čuva sadržaj sobe ili 
ormara od svakoga, tko ne posjeduje takav ključ. Time bi 
njegova funkcija bila opisana. Ljudi su međutim kroz 
vjekove mijenjali ne samo korisne zareze na ključu, već 
i onaj njegov dio, koji držimo u ruci, kad zaključavamo, 
a koji bi bio koristan i de je jednostavan. Ljudi su htjeli 
napraviti nešto lijepo (sl. 114). 

Korisno je s am voditi razgovore o lijepim obli- 
cima, pod vodstvom stručnog lica iz muzeja, ali specija- 
liziranog za rad s djecom. Djeca iz većih gradova to mogu 
često čuti, ali i djeca iz unutrašnjosti mogu katkad posjetiti 
muzej. Neka zarano nauče, da ovdje nije objekt ključ, ili 
sat, nego je objekt ljepota. Ormar, komoda, koliko ljepote 
u željezu, drvetu ili kosti! Tu učenici usput stječu korisna 
znanja, opća i iz historije, a gledanjem različitih objekata 
istog roda (ormar) zarana shvate, da postoje razlike, koje 
će oni kasnije zvati stil. 

A sada neka samo otvore oči za promatranje. Vidimo, 
na primjer, ključ. Ovaj ovdje sastoji se od okrugle glave, 
koju držimo u ruci, dugačkog trupa i najvažnijeg dijela 
ključa sa zarezima. 

Koja sredstva da izaberemo za rad? Za to je najbolji 
tuš. U prvom razredu ključ smo radili olovkom — crtež, 
koji nas informira o korisnim oblicima. Sada radimo kistom 
ili perom umočenim u tuš — crtež estetski. Pogledajmo, 
kako je učenik lijepo načinio one okrugle prodore na 
glavici ključa. Ili one bijele pojase na trupu. 

" Na tako živom primjeru, u kojem je već ugrađena i, 
rekao bih, već očitana ljepota, i crtač lako nauči neke 
njene zakone. Evo, ovaj crtež ključa sastoji se od crnih 
šipaka, ali i od bijelih polja prodora. Tu razgovaraju pozi- 
tivan i negativan oblik. Koliko je važan crni dio za naše 
oko, isto tako je i ovaj prazni dio ključa važan za naše 
osjećanje ljepote. 

Tri bijela 
polja 


Ovo kažem zato, jer učenika to ne bismo mogli na- 
učiti ni promatranjem podvožnjaka, ni promatranjem noću 
osvijetljenih prozora. Učenik ove dobi može to pročitati 
tek tamo, gdje je ljepota naglašena i podvučena bit pred- 
meta. Maločas spomenuti primjeri koristili bi mu u nešto 
kasnijoj dobi. Trebalo bi nakon nekoliko mjeseci pronaći 
opet primjer sličan ovome ključu ili satu, s istim ciljem. 

Učenik nije crtao najprije konturu ključa olovkom. 
On je odmah povlačio poprečne crne pravce i izostavljao 
bijele. Ključ je tako lijep, daje priliku za plemenitu 
crtu, a njegova glava je dobra osnova za zadatak iz orna- 
mentiranja. 


Pogledajmo sat (sl. Crtan je slobodnom linijom, 
bez mjerenja ili viziranja. Skiciran je u muzeju; onoliko, 
koliko je taj sat mogao reći učeniku u prvom susretu, 
rekao je. Ostala je mala zabilješka u teci i osjećaj, da je 
to lijepo. 

U školi nastaje crtež, koji gledamo. Ponovo vidimo 
pozitivan i negativan oblik. Tri bijela polja smjenjuju se 
znalački, ali to je u predmetu! — rekao bi netko. Jest. 
Ali dijete, mlađe od ovoga, ne bi to primijetilo. Zar bi 
imalo smisla pokazati to učenicima drugog razreda osnov- 
ne škole s ovom namjerom, kad je cijeli razred promatrao 
plavu vagu, a svaki ju je naslikao drugačije boje i sasvim 
drugog tipa. Kako su raspoređena ta tri bijela polja? 
Najprije okruglo na vrhu. To je sat. Zatim vodoravna 
pačetvorina uska i dugačka, a onda vodoravna pačetvorina 
kraća i šira. Ako dobro znamo, o čemu se radi, možemo 
voditi razgovore ove vrste. Ali ako nismo sigurni, radije 
pustimo učenike, neka otkrivaju sami. Dovoljno je dovesti 
ih pred predmete, koji su zato u muzeju, jer su lijepi. 


Mi imamo i u kući predmeta, koji svojim oblicinTa 
pružaju mogućnost, da se iživi lijepa linija ili neki krupni 
odnosi crta-ploha. 

Evo nas opet pred šivaćom mašinom (sl. , 
vidimo, crtali smo je u svakom razredu. I ovo je jedan 

Ne postoje 
određene teme 
za određeni 
razred 


primjer, kako dijete različito reagira, kao i kad je crtalo 
klavir. Pogledajte onu šivaću mašinu u drugom razredu, 
zatim onu frontalnu mašinu u trećem razredu i ovu gle- 
danu s ugla u četvrtom razredu. Isti sam predmet dao 
crtati u tri različita razreda. Ne postoje određene teme 
za određeni razred. Bar se meni tako čini. Postoje teme 
za određeni zadatak, a zadatak je bio u svakom razredu 
drugačiji. Drugi je zadatak sebi postavio učenik. 


Slažite crteže u mape. Mape crteža rađenih na jednom 
satu pokazuju prosjek rada razreda, mape crteža na istu 
temu kroz četiri razreda školovanja prate razvoj crtačkih 
sposobnosti pojedinaca. 


Učenik je, kao i kod slike klavira, napravio podlogu 
u boji. Na toj zelenoj podlozi lijepo se ističe smeđe drvo 
mašine. U crtežu učenik nije išao za linijama, koje vidimo 
na šipkama postolja, a daju priliku za lijep grafizam. Ali 
ta je mašina nacrtana po sjećanju. Ljepota je ovog crteža 
u nekoj gruboj sili, kojom je načinjen, slično onom zdencu 
u Gornjem gradu. 


Ponovo jedan stari zadatak: kupaonica (sl. 117). I tu 
je dječak najprije obojio podlogu, a na to je slikao kistom. 
On nije više zadovoljan frontalno postavljenom kadom. 
Stavlja je, sasvim neopravdano za stvarnost, u kosi po- 
ložaj prema zidu. Upotrebljava pet čistih boja samo kao 
plohe. Čak i kaljeve pločice ornamentira bojom. Ova je 
slika, kao i šivaća mašina, velikog formata: sedamdeset 
centimetara. Radeći ovu sliku, učenik stoji. Iako nema 
stakla za crtanje, te mu papir leži na stolu, on ipak želi 
ovaj put veliki format. Slika se sporo suši, jer boji suviše 
mokrim kistom. Od vremena do vremena učenik ga suši 
kraj peći, da može dalje raditi, jer ne zna raditi u mokrom. 
To bi tražilo posebni postupak. Stojeći na nogama, može 
jednim pogledom obuhvatiti cijeli papir. U ruci ima 
jedan široki kist, plosnat, jedan široki okrugli i jedan 
tanki okrugli, koji se može formirati u vrh za crtanje. 
Radi temperom. 

Zatvoreni 
prostor 


Teško je s kistovima kod nas. Skupi su i obični, a 
malo bolji još su skuplji, pa ne mogu tražiti od roditelja 
takav izdatak. Djeca kistove prebrzo kvare unatoč ne- 
prestanim upozoravanjima. Moramo ih često podsjećati, 
da za vrijeme rada sve boje moraju biti mokre, da se 
kistom ne struže, da kist ne ribaju o dlan, kad ga peru 
(vodena boja će izaći sama), da pritom ne izvlače dlake. 
Naročito ih upozoravam, da poslije rada tušem odmah 
operu kist, dok je još mokar, jer se inače dlaka sasuši i 
puca. Bilo bi dobro, da svaki učenik ima široki okrugli 
kist i jedan tanki prikladan za crtanje. Neka tim malim 
kistom ne ispunjavaju velike plohe. 


Dobili smo poziv za natječaj »Moj dom«. Čitamo za- 
jedno uvjete natječaja, podsjećamo se na različite moguć- 
nosti rješenja, ali ona moraju biti uvijek vizuelno jasna: 
nek predmeti iz stana, karakteristike namještaja (tab. 

XIX). Dijelimo se na grupe, tko će više figuralno, tko 
prostorno rješenje. Svakako u razgovoru bacamo težište 
na informiranje drugih ljudi, čak i na drugim kontinen- 
tima (jer je izložba internacionalna i obići će svijet): kako 
živi naš čovjek, što obično drži u stanu i slično. Za to me 
zanima količina predmeta u sobi, oblici naslonjača, zidovi 
sa slikama, i učenici me razumiju. Sada ne može slika 
jednoga biti slična drugoj, jer se stanovi razlikuju. 


Ne mogu reći, da smo prebrodili teškoće kako treba 
crtati zatvoreni prostor. One će mučiti crtača, ali i iza- 
zivati ga uvijek. I u pretpubertetsko doba, kao i u doba 
puberteta. Zato ne kažem, da je mojim đacima jasno, 
kako da to načine. Ali cilj slike, istinski predmeti u sobi, 
počevši od svjetiljke pa do boje ćilima, ne daju mu vre- 
mena da shematizira. Jedan detalj: klavir sa stolicom 
toliko je pomogao prostoru, da i ne opažamo, koliko je 
onaj ormar kraj njega promašen. Ako okom prijeđemo od 
klavira do svake fotelje, vidimo, koliko je učenik uspio 
prikazati čak i materijale: meki naslonjač fotelje, tvrdo 

drvo stola, laki pokrivač klavira. Naslonjači su naročito 
lijep!. Pod je sve predmete ujedinio u jednu stvarnu sobu. 


Pogledajmo drugu sliku veliku osamdeset centime- 
tara: ručak za stolom (tab. , 


X). Ovaj se učenik ne sna- 
lazi u prostoru gledanom iz jedne točke kao onaj crtač 
s klavirom, ali je zato čvršći u boji. On ne ide od pred- 
meta na predmet i ne gradi sliku, ciglicu do ciglice, nego 
polazi na posao od cjeline. Najprije oboji papir u dva 
dijela: dolje tamnosmeđe za pod i gore ugodno zeleno za 
zid. U sredini sobe dvokrilna tapetirana vrata sa šesnaest 
polja. Na zidovima crta slike. Previše je siguran u sebe 
i radi bahato plosnatim kistom. Plosnati kist je veoma 
neugodan, jer ostavlja uvijek jednako široke poteze. To 
daje odmah svim potezima i detaljima jednu mjeru, i zato 
je neprikladan. Osim toga daje neki uglati karakter sva- 
kom predmetu. Okrugli široki kist može izvlačiti poteze 
tanje i deblje, po želji. Vratimo se promatranju slike. 
S mnogo ukusa raspoređuje plohu, i slika je uravnotežena. 
Nikada ne upotrebljava olovku, nego samo onda, kad mu 
je tako zadano. Svi su mu predmeti u profilu; gledajte 
naslonjače, sto i ormar nadesno. Ali kada to sve široko 
postavi, uzima mali kist i crta. Kakvim samo redom po- 
stavlja pribor za jelo na sto. Kako točkama dekorira 
presvlaku naslonjača, ili kako lijepom crtom crta crveno 
na crnom, ladice ormara. Predmeti su promatrani s razli- 
čitih stajališta: naslonjači iz profila ili straga, sto polu- 
odozgo, ormar sa strane, pod poluodozgo. Kako bih bio 
sitničav i nekoristan, kad bih to htio ujediniti kao u crtežu 
na prethodnoj strani. Ovo je radio majstor boje. On je 
majstor figure tamo, gdje mu ne treba realno prostorno 
tumačenje. Svijestan je svoga znanja, osjeća i ljepotu, 
zna vidjeti karakteristike; ima izvanredno pamćenje. Što 
je najvažnije, on osjeća materijal, kojim radi. Kad slika, 
misli kistom; kad je radio mozaik, mislio je kvadratićima; 
kad crta olovkom, misli olovkom. 

Od vremena do vremena valja s djecom raditi nešto 
dekorativno lijepo. Kao što smo s temom: na dnu mora 
ostavili realnost i odselili u područje našeg zamišljanja, 
primorali male inženjere na apsolutno stvaranje, tako u 
današnjem zadatku opet ispitujemo njihovu imaginaciju, 
samo usmjerenu u drugom pravcu. Treba da svatko sebi 
zamisli nešto lijepo (te II ), 


Pogledajmo košulju našeg prijatelja. Sjetimo se za- 
stora na našoj polici za knjige ili zavjese na prozoru. I to 
su stvorili ljudi; netko je izmislio i nacrtao. Kad su to 
ponovili u svim pravcima, nastala je lijepo obojena tka- 
nina. Pođimo i mi na takav posao. Načinimo nacrt za 
lijepu tkaninu. Svaki učenik može učiniti podlogu u jednoj 
boji ili višebojnu. Može uzduž podijeliti tkaninu na pruge, 
svaku drugačije obojenu, ali da se ponavljaju. Može 
pruge isprekrižati na određenim razmacima, pa na sjeci- 
štima pojačati boju. Sve to može raditi na papiru ili na 
jednobojnoj krpici. 


Tada može stavljati po nekom redu izmišljene šare, 
crtice ili krugove, a može crtati i cvijet pojednostavljen 
ili stvaran. Učenik još ne zna put od realnog oblika do 
stilizacije. Barem ne svaki učenik ove dobi. Zbog toga je 
možda bolje početi s nerealnim oblicima: krugom, rom- 
bom, trokutom ili malim nepravilnim oblikom, koji se 
ponavlja. 


Na izvedenu podlogu učenici mogu nanositi određeni 
oblik u svim smjerovima po nekom redu. Neka to ne 
crtaju olovkom. Čak ni raspored tih dekorativnih šara, 
kao ni granicu pojasa boje. Neka povjeruju svojem oku, 
jer će rezultat biti življi, davat će utisak reda; svako i 
najmanje odstupanje donosi neku draž. To radimo mjesto 
nekadašnjeg ornamenta, 


Šare, koje nanosimo na podlogu, možemo izvoditi na 
različite načine. Možemo ih crtati kistom ili perom. Mo- 
žemo izrezati oblik iz obojenog papira i lijepiti u zami- 
šljenim razmacima. Možemo oblik šare izrezati u krum- 
piru, gumi ili žiru, i štampanjem nanositi na podlogu. 

Možemo iz papira izrezati oblik šare i kroz tu rupu nano- 
siti na podlogu kistom, ne previše namočenim. 

Kod ovih zadataka treba pripaziti, da ne prevlada 
preveliko šarenilo. Ako to primijetimo, ograničimo broj 
boja. 

U velikim vremenskim razmacima dobro je raditi 
ovakve zadatke. 


U vočetku školovanja mnogo smo crtali, da utvrdimo 
i proširimo znanje o predmetima. Crtež je zapravo bio 
sredstvo i pomagač u učenju. Kasnije se osamostalio. 
Razvijajući znanje crtanja, profinjujući oblik, postizavali 
smo mnoge ljepote. Ali uvijek, od samog početka, pazio 
sam, da se razvije dječja misao: da može nešto zamisliti 
i to izvesti. Kad smo što sastavljali od štapića na stolu, 
rezali krpice ili mijesili gliste od gline, sve su to bili 
postupci, koji su trebali pomoći snalaženju i stvaranju. 
Često sam morao odgovoriti učitelju na pitanje: »Pa što 
da cijenim na crtežu svog učenika? Kako da ga ocijenim 
ili, kako se kaže, kako da vrednujem? Kako da dođem do 
nekog kriterija za sebe i prema roditeljima? Mi smo zbu- 
njeni. Dok je bila šljiva, znali smo da je šljiva plava, da 
je određenog oblika, znali smo da je okvir uredan ili 
neuredan, da su slova lijepo ili ružno napisana. Sada više 
ne znamo ništa. Onda smo djeci dopustili, da rade slo- 
bodno. Nismo se miješali ni u što. Djeca su radila sama. 
A što sad?« 

Teško je na to odgovoriti s nekoliko rečenica. U 
cijeloj ovoj knjizi govori se o tome. To je pokušaj dugog 
i sporog odgovora. Ali ipak, osnovno se može lako izraziti 
u dvije riječi: dječje stvaralaštvo. A kako ćemo vidjeti, 
gdje je dječje stvaralaštvo prisutno u crtežu, a gdje nije? 


Mislim ovako: svaki dječji rad mora se završiti 
s rezultatom, koji je jasan. Nema crteža, u kojem dijete 
ne zna, što je načinilo. Ako je Prvi maj, moramo znati, 
da je to Prvi maj. Jednako tako moramo prepoznati glavu 
konja ili šivaću mašinu. Svako mrljanje po papiru, bez 
artikulacije, to jest bez smisla i objekta, nije vrijedno, 

Svaki crtež mora 
posjedovati bar 

nešto, zbog čega 
je dobar 


isto tako ni nejasan usmeni odgovor djeteta. Pitanje se 
samo postavlja: kakva je to jasnoća? Ako dijete nacrta tetki 
iz Austrije onako male i nevažne ruke, a onako izražajnu 
glavu, to može biti dobro. Učenik je u svom osvajanju 
istine zaboravio na ruke; dobra je cjelina, a naročito izraz. 


Ili na »Izložbi dječjih crteža« ono penjanje skakavaca 
po zidu, što bi trebalo predstavljati đake. Dok je učenik 
lijepo oblikovao prostor, zapustio je crtanje djece. 


Ili slika zelene krave na izložbi »Crteži japanske 
djece« u Zagrebu. Bio sam na izložbi i vidio sam crtež 
krave. Nisam ni primijetio, da je zelena, dok nisam na to 
bio upozoren, jer su oči bile toliko oči krave, glava toliko 
dobra, trbuh kao mješina. Tom učeniku boja nije bila 
važna, a kravu je naslikao vrlo dobro. Da i ne spominjem 
tumačenje djece, da je krava zelena, jer jede zelenu 
travu. 


Svaki crtež mora posjedovati bar nešto, uime čega 
je dobar. Oštro karakteriziranje ne samo da raste s go- 
dinama, već se mijenja i s mišljenjem. 

Napredujući u različitim fazama života dijete razli- 
čito predstavlja isti objekt. Na primjer Sava: Dijete pred- 
školske dobi, ako crta Savu, crta u njoj ribe, iako je 
Sava mutna. 


Dijete u prvom razredu osnovne škole crta čovjeka 
kraj obale, ali crta i ribe. 


Dijete u trećem razredu crta čamac, čovjeka i vodu. 
Više ne crta ribe. 


Dijete oko petnaeste godine života crta Savski most 
i njegovu obrnutu sliku na vodi. 


To stupnjevanje moramo poznavati, jer ono pokazuje 
i psihički razvoj djeteta. Bez tog mjerila ne možemo 
mjeriti vrijednost dječjeg crteža. Ali djeca se razlikuju 
i načinom rada, vještinom, kako upotrebljavaju sredstva 
za crtanje, razvijenim osjećajem za ljepotu, kao i količi- 
nom zapažanja. Sve to treba uzeti u obzir kod vrednovanja 
dječjeg crteža. Ima djece, koja nevještom crtom lijepo 
opišu događaj, i to treba cijeniti. Ali ima djece, koja lije- 


M2 


Ilustracija 


pom bojom i vještom crtom manje kažu o sadržaju od 
onih prvih. I to treba cijeniti. Dakle ili po ljepoti, ili po 
sadržaju. 


Pred nama su četiri ilustracije na temu »Bos dječak«. 


Mi pročitamo i, kako kažemo, likovno ispričamo do- 
gađaje. Događaje u etapama. Svaki se moment pripovijesti 
može raščlaniti. Mi to i činimo. Odmah izaberemo i teh- 
nike rada za svakog učenika i za svaku situaciju u pripo- 
vijesti. Onaj, koji se odluči da crta trg s mnogo ljudi, 
vozila i kuća, crtat će olovkom. Onaj, što se odluči da 
crta klanac i dječaka, radit će vodenom bojom, jer se radi 
samo o velikoj podjeli ploha, da se ne izgubi crtajući 
svaku travku. 


Na prve je dvije slike klanac i dječak u klancu. Na 
jednom je crtežu drveće suviše zeleno, iako je jesenski 
»štimung«, ali klanac i prostor, kao i cilj dječaka — škola 
— sasvim je jasan. Svaka je boja individualna učenikova 
tvorevina (sl. 1 Slika je pregledna, podijeljena na zone. 

Na drugoj slici je također klanac | ). 
vijuga dolje, prema školi. Obratno nego na prvoj slici. 
Sve je zeleno, a s drveća pada lišće. Boje su opet lično 
rješenje učenika. 

Na trećoj slici najvrednija je kompozicija boja (sl. 
120). Izostavljeno bjelilo iza horizonta pokazuje raspolo- 
ženje prirode. Plemenita teška sivozelena boja trave, 
sivoplavo olovno nebo i zemlja u dvorištu škole, kraj toga 
crno drveće, s kojeg pada list po list. Dječak je dobro 
prikazan u profilu. 

Na posljednjem crtežu (sl. 121) pogled je na gradski 
trg. Na tome trgu mladi radnik drži govor drugim radni- 
cima. Kako je mnogo zapažanja na ovom crtežu! Grupa 
ljudi, govornik i svjetiljka na povišenom pločniku. Trak- 
tori, konji, kola, lijevo dolje kiosk za prodavanje novina. 
Ovaj učenik već zna, da stvari, kad se udaljuju, bivaju 
manje, ali zna i navrijeme stati. 

Pogledajmo ove četiri slike. Učenici su bili upozoreni, 
da će crtati uspinjaču. Neka je svi pogledaju i zapamte, 
što bi im moglo dobro doći kod crtanja. U razredu poku- 
pim skice, ako ih netko donese, ponovimo zadatak, nasli- 
kamo riječima i uzimamo pribor u ruke. 


Pred nama su četiri potpuno različita primjera. 


ai Prvi je crtež (sl. 122): Uspinjača. Njena staza je kraća 
nego u stvarnosti. To je jasno, jer samo jedna stanica nije 
tako karakteristična, da bi bila dovoljna za pojam uspi- 
njače. A papir nije tako duguljasta oblika kao njena 
staza. Dva vagona su u vožnji. Točno koliko je jedan 
iznad polovine staze, toliko je drugi ispod nje. Izgled sta- 
nice je vjeran, stepenice desno, baš kao u stvarnosti: 
uspon pa odmor, uspon pa odmor, i tako naizmjence, dok 
se stepenice ne izgube desno. Učenik se ne sjeća, gdje 
stepenice prestaju s lijeve strane, ali zato kulu s topom 
bolje poznaje, i njeno mjesto i oblik. Čak i one gvozdene 
osigurače na kuli. Pogledajte na stazi sa svake strane uspi- 
njače one okrugle balvane, što se vrte, dok preko njih 
ide žica. Žica iznad vagona dvostruka je, iza njih je jedno- 
struka. Sve ovo što sam nabrojio, učenik je zapazio, za- 
pamtio i nacrtao. Crtež je zato dobar, što su na njemu 
zapažanja nenametljivo zabilježena i što je čista crta lijepo 
njegovana; to svjedoči o kulturi crtača. 


Dapjajača: Druga je slika lijepa u boji (tab. > ). Energična 
je, i obratno nego prvi crtež, daje malo stvarnih podataka. 
Nijedna boja ne odgovara stvarnoj boji. Učenik se odlučio 
da izmiješa boje sam. Zdesna, dolje, započeo je neke kuće, 
o čemu ću govoriti kasnije. Vrijednost crteža je u boji i 
u kompoziciji plohe, ali nije ostala nejasna čak ni stvar- 
nost. Utisak je odmah jasan: Uspinjača. 

NIN Na trećoj slici je crtač inženjer realist (s 3 
jedini vidi, da se staza uspinjače, što je = dii MEšES 
oka, prividno sužuje prema vrhu. Pravilno vidi i kocke 
na prilaznom terenu. Zna točno, dokle stepenice idu s li- 
jeve, a dokle s desne strane; kad sve to završi, šara nepo- 
trebno po terenu lijevo. Nije zadovoljan terenom. Jer 

Uspinjača: 
težnja prema 
naprijed 


teren za njega nije ništa određeno. Kuća, to je nešto; ste- 
penice, i to je nešto; žica, što drži vagone, također je nešto, 
a zemlja? To nije ništa. Onaj učenik prije njega sve uzima 
kao područje boje, pa su prema tome ravnopravni kuća, 
zemlja, vagon, nebo. Ovaj drugi dijeli sve na važno i ne- 
važno. Nebo, to nije ništa. Ostavio ga je bijelo. Njemu je 
važno samo ono, što je sagrađeno. To je realist, i moramo 
mu u životu davati prilike da napreduje u takvu radu, 
ali i mnogo zadataka dekorativne ljepote, apstraktne šare, 
ilustracije. Mogao bi se inače razviti u pedanta, koji ne 
će shvaćati umjetnost, a ima veliki dar zapažanja primi- 
jećen od cijelog razreda. 


Posljednja slika je najenergičnija (tab ) 
Učenik uzima više nego što može savladati. On slika uspi- 
njaču noću. Sva zapažanja prve trojice služe ovom če- 
tvrtom da stvori djelo. On vidi više od njih, on zna i dokle 
idu stepenice lijevo, i gdje svršavaju desno, i teren, i čitav 
Gornji grad iznad zida. Slika je u boji lijepa, u kompo- 
ziciji snažna. 


Ali vidi i nešto dalje. Ono, što je drugi naslutio — 
neke kuće dolje, pored kojih prolazimo do uspinjače — 
on ih je naslikao. Ostali su se samo slijepo predali za- 
datku: uspinjača. Za drugo su zatvorili oči. A zatvorili su 
ih, jer se ne usuđuju. Samo se ovaj usudio i »pogriješio« 
je. 

Volim njegovu hrabrost i njegovu »pogrešku«. Nje- 
gove uspravne kuće su se nakrivile. To je novi problem, 
kojem on nije dorastao: ulica u odlaženju. On je to ponovio 
i desno gore preko ograde. To samo pokazuje, da postoje 
stupnjevi dječjeg interesa i dječje radoznalosti. Na ta mu 
pitanja u daljem školovanju mora dati odgovor nastavnik 
likovnog odgoja. 


Ovim crtežom završavam prikazivanje njihova indi- 
vidualnog rada. Ovo je vrhunac uspona njihove dobi. Tu 
se otvaraju problemi, na koje može odgovoriti samo 
likovni pedagog. 

Pogled unazad: 
četvrti razred 


U četvrtom razredu treba najviše vještine u ruko- 
vođenju nastavom likovnog odgoja. Djeca se dijele u 
izrazite tipove po interesu i po prilaženju zadacima. Opća 
je crta težnja prema naturalizmu. Često postaju sitničavi 
i služe se pogrešnim promatranjem. Zbog toga neka i 
dalje sve više zapažaju, ali neka još crtaju napamet, jer 
samo tako uspijevamo sačuvati cjelinu predmeta. Predmet 
gledan iz daljine (po sjećanju) pokazuje samo bitne oso- 
bine. Naravno da djecu ne možemo braniti od novih spo- 
znaja i novih detalja u njihovoj predodžbi svijeta. Ali i 
dalje se služimo analizom po građi predmeta kao i dosada. 
To garantira, da će mehanizam prirode ostati pred nji- 
hovim očima jasan, jer on traži svoju sliku. Ovo je dob, 
u kojoj analiza po građi predmeta polako prelazi u likovnu 
analizu predmeta. To je prijelaz u novo razdoblje likovnog 
odgajanja, gdje će tome poslužiti vizuelne vježbe — u 
višim razredima osnovne škole. Ako se uz crtanje i sli- 
kanje služimo i ostalim likovnim tehnikama, u četvrtom 
razredu interes za predmet još uvijek ostaje živ. 

Povremeno valja raditi dekorativne zadatke. Za te 
zadatke učitelj mora biti dobro pripremljen, da ne završi 
nekadašnjim ornamentom. 

Sve življi razgovor o lijepom, uz promatranje dobrih 
reprodukcija, koje odgovaraju dobi učenika, pomažu 
razvijanje ukusa. Ujedno obogaćuju njihov način prikazi- 
vanja onim elementom, koji je bitan za likovni odgoj. 
Pomaže nam u estetskoj analizi njihovih radova. 

Ovo je dob, u kojoj će djeca raditi najlošije, ili postići 
najviše. Ali i sada, kao i u prva tri razreda, treba njegovati 
pravo dječje stvaralaštvo, koje izvire uvijek iz istog 
izvora: autentičnog dječjeg doživljaja. 

Modeliranje 


Predmet sastav- 
ljaju od nekoliko 
komada 


POSEBNI OBLICI RADA 


Htio bih još spomenuti neke oblike rada u likovnom 
odgoju, koji se mogu primijeniti u svim razredima, bilo 
prigodno, bilo stalno, ako situacija u razredu dopušta. 

Na primjer modeliranje. 

Pred nama su dvije dječje plastike (sl. 124, 125) 
ne radimo baš često, jer za to treba imati složna žena 
čuvati je, da se ne suši, spremati plastiku i t.d. To može 
raditi cijeli razred; dok jedni crtaju, drugi mijese glinu. 
Djeca treba da znaju, da to mogu raditi kad god požele 
za vrijeme sata likovnog odgoja. 

Moram reći, da je to samo jedan način izvođenja 
nekih oblika. Ako nađemo komadiće gipsa ili krede, mogu 
iz tih komadića izrezati zamišljeni predmet. Mogu rezati 
iz drveta i slično. Ali vratimo se zemlji. Učenici ne prave 
kosture ni od drveta, ni od željeza. Mijese, čega se sjete 
ili što im predložimo. Mijese, da postignu oblik. Zadaci 
moraju biti dokučivi. Automobil, kuća, peć, tenk. To rade 
već i u predškolsko doba, pa mogu i sada. Mogu izraditi 
lonac, vazu, tanjir. 

Teško je odrediti, kojim redom da rade, jer djeca 
mogu načiniti na primjer pladanj, kad im je šest godina, 
a mogu i u četvrtom razredu osnovne škole, samo s dru- 
gim zadatkom. Tamo da načine pladanj, ovdje da ga 
ukrase, osuše, oboje ili da ugrebu u njemu crteže. 

Obično u početku izrađuju životinje i čovjeka. To su 
dva primjera iz prvog razreda. Kako su izveli krasnih 
kornjača, pasa, mačaka, puževa! Gledajte ovu seljanku, 
što prodaje na trgu. 

Predmet sastavljaju od nekoliko komada. Dok rade, 
na primjer, mačku, mijese trup posebno, glavu posebno, 
noge posebno i posebno rep. Isto tako kornjaču ili seljanku. 
Treba ih uputiti, neka dosta čvrsto spoje te komade, da 
se ne bi raspali, kad se osuše. 


Ako se ne snalaze, savjetovat ćemo im da naprave 
glinene »gliste«, pa da iz njih stvaraju zmije, košare pa i 


figure. 

Ne ograničavamo 
način izraza 


Kolektivno 
dekoriranje 
zida 


Nema pravila, što dijete smije, a što ne smije izraditi 
od zemlje. Jedna djevojčica ređa sitne čavliće i pravi 
mački dlaku u redovima. Druga djevojčica čačkalicom 
ucrtava na mački dlaku, kao na slici, a od štapića pravi 
brkove. Jedan boji gljivu, drugi boji kornjaču. 

Razvoj će, kao i u crtanju, biti prema dobi. Ovdje 
opasnosti od naturalizma gotovo nema, čak i do četvrtog 
razreda. Zadaci ne smiju biti umjetničko-akademski: ne 
treba raditi portret ili figuru. Mjesto toga radi se djed, 
dimnjačar, seljanka na trgu i t.d. 


Modeliranje je uz crtanje veoma korisna aktivnost, a 
djeca to rade s veseljem. 


U radu učestvuje cijeli razred. Uvijek u postavljanju 
zadatka ili u usmjeravanju cilja i napokon u komenta- 
rima pojedinih crteža na kraju sata. Naš je cilj, da svi 
vide, što je dobro, da se i najslabiji oslobode u crtanju. 
Katkada me to navede na odluku, da crtamo zajednički. 
Evo primjera kolektivnog crteža iz drugog razreda. 


Spremala se Pasto priredba. Nedostajao je paravan 
dug tri metra (sl. 126). Pričvrstili smo na ploču papir i 
svaki je učenik mogao ugljenom povući crtu, gdje hoće. 
Iz tog su nastale nepravilne površine, koje su kasnije 
obojili po želji. (Da ne bi bilo previše šareno, ja sam pri- 
pravio četiri boje u šalicama; kod dekorativnog zadatka 
nastojim, da se samo njima služe, obratno nego kod pro- 
stornih zadataka, gdje zahtijevam, da boje postignu mije- 
šanjem.) U te površine djeca crtaju, što tko hoće. Jedan 
crta mačku, drugi cvijet, treći leptira, poneki pticu ili 
svjetiljku... 


Radio sam u drugom razredu i drugu vrstu kolek- 
tivnog crteža. Jednom smo zgodom crtali trku svih vozila. 
Djeca u toj dobi ne mogu stvarati prostorne cjeline, a 
pogotovu ne mogu stvoriti zajednički plan rada. Zbog 
toga sam zamislio posao na traci. Biciklist bježi pred 
automobilom, automobil pred trkačem, trkač pred ka- 
mionom, ovaj pred motorom. Svaki učenik ima svoj dio 

zadatka. Već na svom mjestu u klupi — kako ne mogu 
svi biti u isti mah pred papirom na ploči — bavi se svaki 
od njih svojim vozilom. Obrađuje ga u tančine, dok na 
njega ne dođe red, da crta na traci. Na jednom papiru, 
s obzirom na dužinu, rade najviše dva ili tri učenika. 
Na zidu su tri trake papira. Svaka ekipa obrađuje jedan 
papir. Ekipe su po redovima klupa, po desetinama, da ne 
gubimo vrijeme organizacijom. Treba desetak minuta da 
se djeca snađu, a onda ih ne mogu obuzdati. Iz iskustva 
znam, da se za svaki papir može odrediti samo oko deset 
suradnika. Ako ih je više, aktivniji ne daju prići slabijima. 


ME A : Za g na. 
de kasajnog Ako ih je manje, stvar završi kao produkcija najboljih, a 


Sa? to ne želim. Takav je posao koristan, jer svatko nađe za 


sebe neki zadatak. Na primjer, na nekim udaljenostima 
na slici potrebne su nam oznake za daljinu u obliku malih 
zastavica. Plašljiviji crtači crtaju zastavice ili drvored, 
pored kojeg se odvija trka, a ujedno gledaju rad vještijih 
učenika. Kod ovakve vrste posla dobro je, što se slika 
odvija pred očima cijelog razreda. Katkada postavljam 
ipak vođu ekipe za svaki papir, da se zajedno s ostalima 
brine o cjelokupnom izgledu slike. Vođa ekipe je mnogo 
potrebniji u starijim razredima. 


koji su plandovali i lijepo se oblačili, kitili konje i oružje 
i poluodjeveni i nenaoružani kmetovi. Plan je ovakav: 
sredinom polja protječe potok. Na svakoj je strani potoka 
po jedna vojska. Već su na prošlom satu, u vezi s tim 
zadatkom crtali konje, vitezove, oklope, šljemove i seljake. 
To smo dobro proučili u gotskim i ranorenesansnim slika- 
rijama u povijesti, i svatko je pripravljao svoj crtež. 
Pogriješio sam, jer sam tražio, da se i kod kuće svaki 
pozabavi s jednim konjem i konjanikom. Rezultat je ovaj: 
u školi su na satu nastali neposredni i pravi dječji crteži, 
a od kuće su donijeli svašta. Obično iz dječje literature. 
Prerađeno, ali svakako neizvorno. 

Okretanjem 
postignut 
pokret 


Fresjeci — nova 
imogućnost u 
crtežu 


Oni jači nisu ni tu izgubili izvornost. Na početku sata 
pokupio sam crteže i dali smo se na posao. Oni, koji su 
najbliže bili stripu, dobili su zadatak, da režu iz papira u 
bojama, a drugi da crtaju na velikom bijelom papiru. 

I tako su nastala dva kolektivna rada: jedan kolek- 
tivni crtež i jedan kolektivni kolaž. 


Na crtežu je posao tekao ovako: zajednički smo stvo- 
rili plan slike, i preko polovice papira vođa ekipe je na- 
crtao potok. S lijeve strane su plemići, koji idu prema 
potoku, s desne seljaci. Papir je dosta velik, i na njemu 
mogu raditi četvorica, da jedan drugome ne smeta. Naj- 
hrabriji crtači započnu crtanjem figura. Prve figure odre- 
đuju veličinu drugih, uvjetuju izbor boje i način rada na 
započetoj slici. Nakon njih se ređaju svi ostali. Posla ima 
za svakoga. Ima ih, koji vole ukrašavati konje, i oni to 
vrijedno rade. Neki vole crtati konja, drugi oružje, a neki 
seljake. Slika se završava bez horizonta. Sve je zapravo 
pogled odozgo na teren, a figure su gledane sa strane. 
Boje su i ovaj put priređene u nekoliko šalica. 


Oni, koji su radili kolaž, slobodno su izrezali konje 
i razmještali po terenu, okretali ih na leđa, stavljali upro- 
panj, i nešto pritom naučili. Mnogo konja poslaganih po 
terenu stvaraju prostor. Ali evo još jedne pouke iz kolaža. 
Primijetili su, ako izrezanog konja postave nogama gore, 
čini se, kao da se srušio na leđa. Prilijepljen koso, djeluje 
kao da skače. 


Druga pouka — presjeci: postavljanje drveta pred 
konja ili konja pred konja. To dijete ove dobi ne može 
naučiti iz prirode. Zaklanjanjem, to jest prekrivanjem u 
kolažu, dijete uči, da se može vidjeti i dio nekog pred- 
meta, a ne samo potpuni predmet. To bi u crtežu bilo 
prerano forsirati, a kolaž to donosi sam po sebi. Konačni 
rezultat toga je dječja sloboda, da predmete prikazuju 
parcijalno. U početku je svaki predmet bio potpun. Dijete 
ne može načiniti konja bez nogu ili čovjeka bez glave. 
Poslije ovakvih vježbi lakše svladava i kompoziciju slike. 

Veza likovnog 
cdgoja s ostalim 
prednostima 


Tako ćemo oko četvrtog razreda postići, da okvir reže drvo 
ili kuću na slici napola. 

Konačni je rezultat i poprsje. Možemo postići por- 
tret, naravno dječje shvaćen, mjesto figure. 

Posljednja slika jest kolektivni kolaž četvrtog razreda 


(sl. 128). 


Učenici su već prije upozoreni, da promotre važnije 
zgrade u Zagrebu. Zajednički smo stvorili grubi plan 
Zagreba. Dolje je zgrada željezničke stanice, uz gornji 
rub slike Gornji grad, desno Muzej oslobođenja, lijevo 
kazalište. Usred grada je neboder. Ali osim nabrojenog 
ima i mnogo različitih kuća i drveća. Svi su aktivni, jer 
se radi na tri ploče. 

Na papiru ne crtaju ništa. Svaka ploča ima vođu 
ekipe. Svi se žure da prilijepe svoju kuću ili drvo. Vođa 
ekipe, zajedno s njima, čuva preglednost cjeline. Idealno 
bi bilo, kad bi samo rezali papire i samo lijepljenjem 
postigli izgled zgrade. 

Kolektivni rad uvijek mora biti dobro pripravljen. 
Valja ga raditi samo onda, kad djeca dobro poznaju teh- 
niku toga posla i potrebne elemente. Osim toga, kad ih već 
možemo obuzdati i vladajući cijelim razredom voditi ih 
prema zajedničkom cilju. 


Jedno teško pitanje stajalo je preda mnom u svim 
razredima. Je li crtanje samo estetsko-kreativni odgoj ili 
mora ići uporedo s drugim predmetima? Kakva je veza 
likovnog odgoja s ostalim radom u školi? 


Lako je reći ovo: sve što dijete doznaje u školi i u 
svojoj okolici, sve što ga uzbuđuje, može biti tema njegova 
rada na satu crtanja. Ta se područja prožimaju, dopunjuju, 
i jedno koristi drugome. Sadržaji moraju postajati sve 
širi, kao što se i dječji umni obzor proširuje. Estetsko 
odgajanje mora se razvijati promatranjem okoline. Zbog 
toga možemo često istu temu rješavati istovremeno pi- 
smenim zadatkom iz materinjeg jezika i na satu likovnog 
odgoja. Ona ista kreativnost, koja se traži u likovnom 
odgoju, mora biti baza i u drugom području. Ni jedno ni 

Učitelj crta 
na ploči 


drugo rješenje ne smije biti stereotipno, nego živo i stva- 
ralačko. Zemljopis, osobine nekoga Kraja, luka ili brdo, 
selo i grad, sve smo mi to upravo uzimali kao osnovu 
našim uzbuđenjima i našem znanju, baš odatle smo i crpli 
obilje motiva i likovnih elemenata, dok smo oblikovali 
rast dječjeg crteža. Vrste cvijeća i životinja bile su nam 
potrebne kod dekorativnog i svakodnevnog crtanja, a 
crtež je koristio pamćenju i utvrđivanju znanja. 

Teže je reći, gdje je granica ovih dvaju svjetova, i 
što škodi, kad mislimo, da koristi. Je li korisno, da dijete 
precrta s ploče za vrijeme ostalih sati ono, što nacrta 
učitelj. 

Da objasni neke nepoznate objekte na satu materinjeg 
jezika, upoznavanja prirode i društva, povijesti ili kojeg 
drugog predmeta, učitelj crta taj objekt na ploči. Djeca 
to precrtavaju u teke. Ako učitelj crta na ploči shematski 
prikaz bitke, to je korisno za oživljavanje nastave i za 
lakše memoriranje. I prenošenje nekog grafikona, u kojem 
se upoznaju razmjeri, korisno je i za nastavu i za memo- 
riranje. I mnogi takvi oblici rada korisni su u suvremenoj 
nastavi. Sve to djeca mogu crtati u teke. Ali ovdje je riječ 
i o crtanju predmeta. Kad se radi o predmetima nepo- 
znatim djeci, svakako je bolje poslužiti se dokumentarnim 
materijalom ili nastavnim pomagalom, koje je izveo 
stručnjak. Ako se radi o predmetima, na primjer, iz povi- 
jesti, bolje je poći s djecom u muzej, pronaći fotografiju 
ili umjetničku sliku. Ako svega toga ili nastavnog poma- 
gala nema, a predmet je po obliku jednostavan, neka ga 
učitelj crta na ploču. To vrijedi i za sve ostale predmete 
u školi. 

Nikada nije korisno, da učitelj crta ljudsku figuru, 
životinje i situacije. U čitavoj ovoj knjizi nastojao sam 
prikazati razliku, kako gledaju odrasli, a kako djeca; ona 
nam ne dopušta, da ih na ovaj način učimo. Sve ono, što 
je učitelj u toku godine njegovao u likovnom odgoju, 
upravo bi na ovaj način uništio. 

Na kraju smo knjige. Četiri godine radio sam s djecom i pratio njihov 
rad od mališana, koji sa strahom ulaze u školske klupe, do samouvjerene i 
duševno razvijene djece, koja će lako svladati teže zadatke u višim razredima 
osnovne škole. Rastao sam zajedno s njima i nastojao sam svakog sata uposliti 
njihovu stvaralačku fantaziju, otkriti im njihovu novu snagu, i rezultat se 
pred nama odvija kao film: njihov rad od dječje sheme i prozirnog crteža do 
stvarne uspinjače između Ilice i Gornjega grada. 

Kako sam počeo i kako sam došao do ovog rezultata? Prvi put, kad sam 

šao u jedan razred, učitelj me je zamolio, da nacrtam djeci na ploču avion. 

To je bilo u drugom razredu osnovne škole. Ne poznavajući njihov način 
izražavanja, nacrtao sam ga poluodozdo, upravo onako, kako bi ga oni vidjeli, 
da je pričvršćen na školskoj ploči, dok sjede u svojim klupama. Svi su to 
precrtali u crtanke, i obilazeći razred vidio sam, kako je svako dijete načinilo 
vrlo vjeran crtež. Poslije deset dana zatražio sam od njih, da napamet izrade 
isti crtež; i malo je bilo onih, koji su mogli načiniti nešto slično, a nakon 
idućih deset dana nijedan to učenik nije mogao više ponoviti. 

Osjetio sam, da to nije način, kako ih mogu nešto naučiti. S vremenom 
sam uvidio, da njihovo trajno znanje može postati samo ono, što oni sagrade. 
Samo ono se može još jednom načiniti, što sami jednom načinimo. A načinit 
ćemo svaki predmet kao graditelji, onako kako ga gradi priroda, ili kako ga 
je za neku svrhu načinio čovjek. Mi moramo razumjeti građu ptice, automobila, 
čovjeka ili stolice. Svaki potrebni element, koji može vidjeti naše oko, stavljat 
ćemo jedan po jedan na papir; tako će nastati crtež, koji odražava stvarnost. 
I u.kojem stupnju razumijemo taj mehanizam, toliko ćemo ga moći izgraditi 
crtanjem. 

Htio sam da crtanje pomogne razvoju djeteta i da ne ostane samo sebi 
svrhom. A budući da sam volio lijep crtež, tražio sam sve više materijala iz 
drugih predmeta, da obogatim crtanje. Vidio sam, da crtanje može biti estetska 
disciplina, ali i općeodgojna. 

Danas, nakon četiri godine rada, želim da uvjerim pedagoge, da mi radimo 
isti posao. Da mi učimo djecu, ne nekom smjeru ili slikarstvu, nego da upravo 
dajemo djeci znanje, kojim mogu predočiti na papiru svoju okolinu. Da to 
znanje dajemo postupno, dokaz je, što ga usvajaju. Ono što je neprirodno 
izraslo, zakržlja i otpadne, kao ona shema sobe u prvom razredu 

Nisam u ovoj knjizi prikazao razvitak naročito darovitog djeteta — možda 
budućeg umjetnika. Bavio sam se prosječnim djetetom, jer je njih najviše. 

Želio bih naglasiti, da je ova knjiga rezultat bavljenja s djecom, koja rade 
obične stvari. Ona prate nastavu crtajući. Ja sam im pomogao, pa im je to 
bilo lakše. Djeca ne stvaraju umjetnine. Njihove crteže ne smijemo gledati 
kao umjetnine, već kao običan izraz, sličan jasnom govoru. Lijep crtež je 

kao i lijep izgovor. I djeca na svoj crtež ne gledaju kao na umjetničko djelo. 
Kad ga načine, lako ga zaboravljaju. Nikada nije nijedno dijete žalilo, što 
sam mu uzeo crtež, da ga ne vratim. 

Ova se knjiga bavi likovnim odgojem djeteta do četvrtog razreda osnovne 
škole. Dijete u svom likovnom razvoju prolazi kroz nekoliko stupnjeva. 

U ovoj knjizi prikazan je samo prvi stupanj: vrijeme kad se dijete bavi 
događajem crtajući. 

U drugom razdoblju — do puberteta, dolazi likovni pedagog da zamijeni 
učitelja. Pitanja, koja će se nametati, bit će sve više čisto estetska i formalno 
stvaralačka. Bit će razgovora o sredstvima izraza: o volumenu, o svijetlu i 
sjeni, o zračnoj perspektivi, linearnoj perspektivi, o skraćenju, o proporcijama 
između predmeta, o kompoziciji slike, i o načinu, kako se tim sredstvima 
služimo. Bit će govora o specifičnostima tehnika kao akvarel, gouache, lavirani 
tuš, crno-bijela tehnika, reproduktivne tehnike i upute o tim specifičnostima. 
Likovni pedagog će dati prvo osnovno snalaženje u umjetnosti i ostvarit će 
prvi odnos učenika i umjetničkog djela. 

U trećem razdoblju, od puberteta do zrelosti, nastojat će pedagog da i 
dalje sačuva jak stvaralački odnos prema radu. Uz estetske discipline naučit 
će učenike i realnom crtanju i predočivanju. Nastojat će, da ne nastane jaz 
između potreba života i estetskog doživljaja. Kad ustreba, naučit će ga i 
zakonima perspektive. I tako će pravilnim odgojem učenik biti sposoban, da 
u svakoj prilici crtežom objasni svoju misao. Moći će, kad mu zatreba, crtežom 
opisati predmet, načiniti grafički prikaz ili shematski rekonstruirati doživljaj. 
Uz tehničko crtanje i ovo će mu pomoći u praktičnim životnim zadacima. 
Usto će mu likovni pedagog davati pravo znanje iz povijesti i teorije umjetnosti, 
kao živu školu povijesti čovjeka, njegovih stanja i njegovih stremljenja od 
davnine do danas. Naučit će ga gledati umjetninu. 

Nakon ovog prevaljenog puta bit će zreli čovjek jači, sposoban da uživa 
u ljepoti, koju su drugi stvorili, i sva priroda bit će mu riznica, u kojoj će 
moći vidjeti ljepotu. A umjetnost će steći publiku. 

U svom nastojanju, da izgradimo potpunog čovjeka, harmoničnim davanjem 
intelektualnog, estetskog, fizičkog i moralnog odgoja, djelujući istovremeno u 
svim tim smjerovima, tek stvaramo društveno biće, čovjeka, koji će moći 
odgovoriti zahtjevima zajednice, a sam će se moći osjećati sretan. 

U ovo atomsko doba, doba brzine i egzaktnih nauka, treba više no ikad 
razvijati smisao i senzibilnost čovjeka za lijepo. To treba gajiti od najranije 
dobi, organiziranom akcijom pedagoga svih grana umjetnosti. 


U Zagrebu, 25. IV. 1958. Branko Ružić 

